
คำอธิบายเรียงรายมาตรา
พระราชบัญญัติการฌาปนกิจสงเคราะห์
พ.ศ. ๒๕๔๕
----------------------------------------------------

มาตรา ๑  พระราชบัญญัตินี้เรียกว่า “พระราชบัญญัติการฌาปนกิจสงเคราะห์  พ.ศ. ๒๕๔๕”

มาตรา  ๒   พระราชบัญญัตินี้ให้ใช้บังคับเมื่อพ้นกำหนดเก้าสิบวันนับแต่วันประกาศในราชกิจจานุเบกษาเป็นต้นไป

คำอธิบาย  บทบัญญัติในมาตรา ๒ แห่งพระราชบัญญัตินี้ได้กำหนดให้มีผลใช้บังคับเมื่อพ้นกำหนดเก้าสิบวันแต่วันประกาศในราชกิจจานุเบกษาเป็นต้นไปนั้น  เพราะว่าจะได้มีระยะเวลาพอสมควรในการจัดทำกฎหมายลูกบทและเตรียมความพร้อมในการปฏิบัติตามกฎหมายนี้ได้อย่างถูกต้อง  จึงต้องกำหนดระยะเวลาบังคับใช้ดังกล่าวไว้

มาตรา ๓  ให้ยกเลิกพระราชบัญญัติการฌาปนกิจสงเคราะห์  พ.ศ. ๒๕๑๗

คำอธิบาย ในตอนยกร่าง คณะกรรมการยกร่างมีความตั้งใจจะยกร่างแก้ไขพระราชบัญญัติการฌาปนกิจสงเคราะห์ พ.ศ. ๒๕๑๗  เป็นบางมาตรา  แต่เมื่อเสนอเรื่องถึงกระทรวงแรงงานและสวัสดิการสังคมในขณะนั้น  ทางกระทรวงเห็นว่ามีการแก้ไขเพิ่มเติมจำนวนหลายมาตรา นอกจากนี้ยังได้เพิ่มเติมบทบัญญัติใหม่ในเรื่องต่างๆเข้าไปด้วย  จึงเสนอให้ยกเลิกพระราชบัญญัติการฌาปนกิจสงเคราะห์  พ.ศ. ๒๕๑๗  ทั้งหมด  


มาตรา ๔  ในพระราชบัญญัติ

“การฌาปนกิจสงเคราะห์”   หมายความว่า  กิจการที่บุคคลหลายคนตกลงเข้าร่วมกันเพื่อทำการสงเคราะห์ซึ่งกันและกันในการจัดการศพ  หรือจัดการศพและสงเคราะห์ครอบครัวของบุคคลใดบุคคลหนึ่งที่ตกลงเข้าร่วมกันนั้นซึ่งถึงแก่ความตาย  และมิได้ประสงค์จะหากำไรหรือรายได้เพื่อแบ่งปันกัน

“สมาคมฌาปนกิจสงเคราะห์”  หมายความว่า  สมาคมฌาปนกิจสงเคราะห์ที่จัดตั้งขึ้นเพื่อดำเนินกิจการฌาปนกิจสงเคราะห์ตามพระราชบัญญัตินี้

“สมาชิก”  หมายความว่า สมาชิกสมาคมฌาปนกิจสงเคราะห์

“เงินค่าสมัคร”  หมายความว่า เงินค่าสมัครเข้าเป็นสมาชิกของสมาคมฌาปนกิจสงเคราะห์

“เงินสงเคราะห์”  หมายความว่า  เงินที่สมาชิกร่วมกันออกช่วยเหลือเป็นค่าจัดการศพ  หรือค่าจัดการศพและสงเคราะห์ครอบครัวของสมาชิกซึ่งถึงแก่ความตาย    รวมทั้งเป็นค่าใช้จ่ายเพื่อดำเนินกิจการของสมาคมฌาปนกิจสงเคราะห์

“สำนักงาน”  หมายความว่า  สำนักงานที่เป็นที่ทำการของสมาคมฌาปนกิจสงเคราะห์

“คณะกรรมการ”  หมายความว่า  คณะกรรมการดำเนินการสมาคมฌาปนกิจสงเคราะห์

“กรรมการ”  หมายความว่า  กรรมการดำเนินการสมาคมฌาปนกิจสงเคราะห์

“พนักงานเจ้าหน้าที่”  หมายความว่า  ผู้ซึ่งรัฐมนตรีแต่งตั้งให้ปฏิบัติการตามพระราชบัญญัตินี้

“นายทะเบียน”  หมายความว่า  นายทะเบียนสมาคมฌาปนกิจสงเคราะห์ประจำท้องที่กรุงเทพมหานคร  หรือนายทะเบียนสมาคมฌาปนกิจสงเคราะห์ประจำท้องที่อื่น  แล้วแต่กรณี

“นายทะเบียนกลาง”  หมายความว่า  นายทะเบียนกลางสมาคมฌาปนกิจสงเคราะห์

“ปลัดกระทรวง”  หมายความ  *ปลัดระทรวงการพัฒนาสังคมและความมั่นคงของมนุษย์

“รัฐมนตรี”  หมายความว่า  รัฐมนตรีผู้รักษาการตามพระราชบัญญัตินี้

คำอธิบาย   บทบัญญัติในมาตรา ๔ นี้  เป็นการให้คำจำกัดความหรือเป็นบทวิเคราะห์ศัพท์ตามความในพระราชบัญญัติการฌาปนกิจสงเคราะห์  พ.ศ. ๒๕๔๕  ในคำนิยามของคำว่า “การฌาปนกิจสงเคราะห์”  ยังคงยึดหลักการเดิมไว้แต่ในชั้นกรรมาธิการสภาผู้แทนราษฎรและกรรมาธิการวุฒิสภาได้เพิ่มคำว่า “ร่วม” และ “รายได้”  เข้าไปเพื่อให้มีความหมายชัดเจนยิ่งขึ้น  ซึ่งมิได้ทำให้เจตนารมณ์ของพระราชบัญญัตินี้เปลี่ยนไปแต่อย่างใด

นอกจากนี้ในพระราชบัญญัตินี้ได้เพิ่มเติมบทวิเคราะห์ศัพท์ขึ้นอีกคือคำว่า “สมาชิก  สำนักงานคณะกรรมการ  กรรมการ  นายทะเบียน  นายทะเบียนกลาง  รัฐมนตรี”  เพื่อความชัดเจนและง่ายต่อการเข้าใจยิ่งขึ้น  โดยเฉพาะคำว่า “นายทะเบียน และนายทะเบียนกลาง”  นั้นได้แยกอำนาจหน้าที่ของทั้งสองตำแหน่งนี้ออกจากกันอย่างชัดเจนไม่มีอำนาจซ้ำซ้อนกันเหมือนอย่างพระราชบัญญัติฉบับเก่าแล้ว กล่าวคือ  คำว่า “นายทะเบียน”   หมายความถึงนายทะเบียนสมาคมฌาปนกิจสงเคราะห์ประจำท้องที่กรุงเทพมหานคร  หรือนายทะเบียนสมาคมฌาปนกิจสงเคราะห์ประจำท้องที่อื่นเท่านั้น  แต่ทั้งนี้ตามที่ผู้อำนวยการสำนักงานกิจการสตรีและสถาบันครอบครัวเป็นผู้แต่งตั้ง   และให้มีอำนาจและหน้าที่ตามที่บัญญัติไว้ในกฎหมายในแต่ละมาตราที่กล่าวถึงคำว่า “นายทะเบียน”  ส่วน  “นายทะเบียนกลาง”  นั้น  หมายถึงนายทะเบียนกลางสมาคมฌาปนกิจสงเคราะห์เพียงอย่างเดียว  ก็คือผู้อำนวยการสำนักงานกิจการสตรีและสถาบันครอบครัว*  และมีอำนาจหน้าที่ตามที่กำหนดในแต่ละมาตรานั้น ๆ เท่านั้น  มีอำนาหน้าที่ในการประการจดทะเบียนจัดตั้งหรือเลิกล้มสมาคมฌาปนกิจสงเคราะห์ในราชกิจจานุเบกษา  กำหนดแบบทะเบียนสมาชิก  สมุดชำระเงินประจำ  ตัวสมาชิก  บัญชีชำระเงินประจำตัวสมาชิก  บัญชีแสดงฐานะการเงินและหลักฐานการรับจ่างเงิน  และกำหนดแบบบัญชีรายได้  รายจ่าย  และบัญชีงบดุล  เป็นต้น  

มาตรา ๕   ห้ามมิให้บุคคลใดนอกจากสมาคมฌาปนกิจสงเคราะห์และการฌาปนกิจสงเคราะห์ที่ได้ขึ้นทะเบียนแล้ว  ใช้คำแสดงชื่อในธุรกิจว่า “ฌาปนกิจสงเคราะห์”  หรือคำอื่นใดที่มีความหมายเช่นเดียวกัน
*  แก้ไขโดยพระราชกฤษฎีกาแก้ไขบทบัญญัติให้สอดคล้องกับพระราชบัญญัติปรับปรุงกระทรวง  ทบวง  กรม  พ.ศ. ๒๕๔๕  พ.ศ. ๒๕๔๕

คำอธิบาย  บทบัญญัติในมาตรานี้ไม่มีการแก้ไข จึงยังคงหลักการเดิมไว้ทั้งมาตรา   อีกทั้งในทางปฏิบัติแล้วไม่ก่อให้เกิดปัญหาในการบังคับใช้กฎหมายตามมาตรานี้แต่อย่างใด  แต่ยังคงบัญญัติห้ามและกำหนดโทษในกรณีฝ่าฝืนมาตรานี้ไว้  เพื่อควบคุมป้องกันมิให้มีการใช้ชื่อไปดำเนินการในทางทุจริต  หรือแสวงหาประโยชน์อันมิควรได้โดยชอบด้วยกฎหมาย  สำหรับตนเองหรือผู้อื่น  อันก่อให้เกิดความไม่สงบเรียบร้อยในสังคม

มาตรา  ๖  ให้ผู้อำนวยการสำนักงานกิจการสตรีและสถาบันครอบครัวเป็นนายทะเบียนกลาง

นายทะเบียนสมาคมฌาปนกิจสงเคราะห์ประจำท้องที่กรุงเทพมหานครและนายทะเบียนสมาคมฌาปนกิจสงเคราะห์ประจำท้องที่อื่นให้แต่งตั้งผู้อำนวยการสำนักงานกิจการสตรีและสถาบันครอบครัว

คำอธิบาย   มาตรา  ๖  นี้ได้แก้ไขแตกต่างจากฉบับเดิมมากกล่าวคือ  ได้แก้ไขเพิ่มเติมเป็นสองวรรค  โดยวรรคแรกนั้นบัญญัติให้ผู้อำนวยการสำนักงานกิจการสตรีและสถาบันครอบครัว*เป็นนายทะเบียนกลาง  เพียงอย่างเดียวและให้มีอำนาจในการแต่งตั้งนายทะเบียนประจำท้องที่ในแต่ละท้องที่ได้ด้วย  ซึ่งรวมทั้งท้องที่กรุงเทพมหานครด้วย
ในกรณีนี้ผู้อำนวยการสำนักงานกิจการสตรีและสถาบันครอบครัว* มีอำนาจที่จะแต่งตั้งบุคคลใด ๆ เป็นนายทะเบียนก็ได้ทั้งนี้ตามความเหมาะสมและเห็นสมควรของผู้อำนวยการสำนักงานกิจการสตรีและสถาบันครอบครัว*

หมายเหตุ   การแก้ไขในมาตรานี้   ได้กระทำในชั้นกรรมาธิการวิสามัญสภาผู้แทนราษฎร  เนื่องจากเห็นว่าร่างพระราชบัญญัติที่คณะรัฐมนตรีเสนอให้อำนาจหน้าที่อธิบดีกรมประชาสงเคราะห์(ตามร่างเดิม)ควบตำแหน่งนายทะเบียนกลางและนายทะเบียนสมาคมฌาปนกิจสงเคราะห์ กรุงเทพมหานครจึงยกร่างใหม่แยกอำนาจหน้าที่ของอธิบดีกรมประชาสงเคราะห์  (ตามร่างเดิม)  ให้มีอำนาจหน้าที่เพียงตำแหน่งเดียวคือนายทะเบียนกลางสมาคมฌาปนกิจสงเคราะห์  ซึ่งจะมีอำนาจหน้าที่ตามกฎหมายกำหนดเท่านั้น  ดังที่ได้ยกตัวอย่างแล้วในบทวิเคราะห์ศัพท์

มาตรา  ๗  ให้รัฐมนตรีว่าการกระทรวงการพัฒนาสังคมและความมั่นคงของมนุษย์รักษาการตามพระราชบัญญัตินี้  และให้มีอำนาจแต่งตั้งพนักงานเจ้าหน้าที่กับออกกฎกระทรวงกำหนดค่าธรรมเนียมไม่เกินอัตราท้ายพระราชบัญญัตินี้ยกเว้นค่าธรรมเนียม  และกำหนดกิจการอื่นหรือออกระเบียบและประกาศทั้งนี้  เพื่อปฏิบัติการตามพระราชบัญญัตินี้

กฎกระทรวง  ระเบียบและประกาศนั้น  เมื่อได้ประกาศในราชกิจจานุเบกษาแล้วให้ใช้บังคับได้
*แก้ไขโดยพระราชกฤษฎีกาแก้ไขบทบัญญัติให้สอดคล้องกับพระราชบัญญัติปรับปรุงกระทรวง ทบวง กรม
พ.ศ. ๒๕๔๕  พ.ศ. ๒๕๔๕

คำอธิบาย     สืบเนื่องจากมีพระราชบัญญัติโอนอำนาจบริหารและกิจการบางส่วนของกระทรวงมหาดไทย  พ.ศ. ๒๕๓๖  ไปสังกัดกระทรวงแรงงานและสวัสดิการสังคม  จึงแก้ไขพระราชบัญญัตินี้และบัญญัติให้รัฐมนตรีว่าการกระทรวงแรงงานและสวัสดิการสังคม “เป็นผู้รักษาการตามพระราชบัญญัตินี้  แทน  “รัฐมนตรีว่าการกระทรวงมหาดไทย”  อีกทั้งยังให้มีอำนาจในการปฏิบัติการตามพระราชบัญญัติดังกล่าวด้วย

แต่ในปี พ.ศ. ๒๕๔๕  ได้มีพระราชบัญญัติปรับปรุงกระทรวง  ทบวง  กรม พ.ศ. ๒๕๔๕  ปรับปรุงส่วนราชการในกรมประชาสงเคราะห์และจัดตั้งเป็นกระทรวงการพัฒนาสังคมและความมั่นคงของมนุษย์  
อีกทั้งมีพระราชกฤษฎีกาแก้ไขบทบัญญัติให้สอดคล้องกับพระราชบัญญัติปรับปรุงกระทรวง  ทบวง  กรม  พ.ศ. ๒๕๔๕  เป็นเหตุให้ต้องแก้ไขถ้อยคำในมาตรา  ๗  ให้รัฐมนตรีว่าการที่รักษาการตามพระราชบัญญัตินี้เป็นไปถูกต้องตามพระราชกฤษฎีกาดังกล่าว

* แก้ไขโดยพระราชกฤษฎีกาแก้ไขบทบัญญัติให้สอดคล้องกับพระราชบัญญัติปรับปรุงกระทรวง ทบวง กรม  พ.ศ. ๒๕๔๕  พ.ศ. ๒๕๔๕
หมวด  ๒
การจัดตั้งสมาคมฌาปนกิจสงเคราะห์
-------------------------------------------

มาตรา  ๘  สมาคมฌาปนกิจสงเคราะห์จะมีขึ้นได้ก็แต่โดยอาศัยอำนาจตามบทแห่งพระราชบัญญัตินี้สมาคมฌาปนกิจสงเคราะห์จะมีวัตถุประสงค์นอกจากการฌาปนกิจสงเคราะห์มิได้

คำอธิบาย    มาตรา ๘ นี้  กรรมาธิการสภาผู้แทนราษฎรให้ความสนใจและแสดงความคิดเห็นกันอย่างกว้างขวาง  แต่ด้วยหลักการและเหตุประกอบด้วยวัตถุประสงค์ที่แท้จริงตามเจตนารมณ์ของพระราชบัญญัตินี้จึงคงความเดิมตามฉบับเก่าไว้  โดยไม่มีการแก้ไขแต่อย่างใด  ทั้งนี้เพื่อกำหนดให้เห็นความชัดเจนของเหตุผลในการจัดตั้งสมาคมฌาปนกิจสงเคราะห์ว่าจะมีวัตถุประสงค์อื่นใดนอกจากเรื่องการฌาปนกิจสงเคราะห์มิได้เลย  อีกทั้งสมาคมฌาปนกิจสงเคราะห์จะมีขึ้นได้ก็แต่โดยอาศัยอำนาจตามกฎหมายนี้เท่านั้น

มาตรา ๙  สมาคมฌาปนกิจสงเคราะห์ต้องมีข้อบังคับและต้องจดทะเบียน  เมื่อได้จดทะเบียนแล้วให้มีฐานะเป็นนิติบุคคล

การตั้งสาขาสมาคมฌาปนกิจสงเคราะห์จะกระทำมิได้

คำอธิบาย ในขั้นตอนการยกร่างกฎหมายของกรมประชาสงเคราะห์ในขณะนั้น  และการพิจารณาของคณะกรรมการยกร่างได้แก้ไขมาตรา  ๙  นี้  โดยยกเลิกมาตรา ๑๐  แล้ว นำมาบัญญัติไว้เป็นวรรคสองของมาตรา ๙   จึงทำให้มาตรา ๙   นี้มีสองวรรค  แต่ถ้อยคำในมาตราดังกล่าวมิได้มีการแก้ไขแต่อย่างใด  โดยยังคงบังคับให้สมาคมฌาปนกิจสงเคราะห์ต้องมีข้อบังคับในการดำเนินกิจการของสมาคมฌาปนกิจสงเคราะห์  อีกทั้งบังคับให้ต้องจดทะเบียนและรับรองความเป็นนิติบุคคลเมื่อได้จดทะเบียนแล้ว  นอกจากนี้ยังห้ามตั้งสาขาสมาคมฌาปนกิจสงเคราะห์  ถ้าผู้ใดฝ่าฝืนแม้ไม่มีโทษทางอาญาบัญญัติให้รับผิดโดยตรง  แต่การตั้งสาขาของสมาคมฌาปนกิจสงเคราะห์ใดเท่ากับว่าเป็นการดำเนินกิจการสมาคมฌาปนกิจสงเคราะห์โดยมิได้จดทะเบียนเป็นสมาคมฌาปนกิจสงเคราะห์  ซึ่งต้องระวางโทษจำคุกไม่เกินสามปี  หรือปรับไม่เกินหกหมื่นบาทหรือทั้งจำทั้งปรับ  
มาตรา  ๑๐   การขอจดทะเบียนสมาคมฌาปนกิจสงเคราะห์  ให้ผู้เริ่มก่อการจัดตั้งจำนวนไม่น้อยกว่าเจ็ดคน  ยื่นคำขอพร้อมด้วยข้อบังคับของสมาคมฌาปนกิจสงเคราะห์อย่างน้อยสามฉบับต่อนายทะเบียนประจำท้องที่ที่จะตั้งสำนักงาน

คุณสมบัติของผู้เริ่มก่อการจัดตั้งสมาคมฌาปนกิจสงเคราะห์  และหลักเกณฑ์  วิธีการยื่นคำขอจดทะเบียน  ให้เป็นไปตามที่รัฐมนตรีประกาศกำหนด
คำอธิบาย     เมื่อตอนการพิจารณาของคณะกรรมาธิการผู้แทนราษฎรได้ให้นิติกรกรมประชาสงเคราะห์ในขณะนั้นยกร่างแยกอำนาจหน้าที่ของนายทะเบียนออกจากอำนาจหน้าที่ของนายทะเบียนกลาง  ซึ่งได้แก้ไขเป็นไปตามบทบัญญัติในมาตรา ๔  ในบทวิเคราะห์ศัพท์แล้ว  ซึ่งมีผลกระทบต่อมาตรา ๑๐  นี้ด้วย  จึงต้องปรับปรุงถ้อยคำในบทมาตราดังกล่าว  โดยตัดถ้อยคำในตอนท้ายของวรรคแรกออกและปรับปรุงถ้อยคำจากบทบัญญัติเดิมทั้งหมดให้กระชับและชัดเจนไม่ฟุ่มเฟือย  อีกทั้งกำหนดคุณสมบัติของผู้เริ่มก่อการจัดตั้งสมาคมฌาปนกิจสงเคราะห์  โดยให้เป็นไปตามหลักเกณฑ์และวิธีการตามที่รัฐมนตรีกำหนด

ดังนั้นในขั้นตอนของการยื่นคำขอจดทะเบียนจัดตั้งสมาคมฯ  พนักงานเจ้าหน้าที่ผู้ปฏิบัติงานและนายทะเบียนจะต้องตรวจสอบคุณสมบัติของผู้เริ่มก่อการจัดตั้งทั้งหมดทุกคนว่ามีคุณสมบัติครบถ้วนตามประกาศรัฐมนตรีว่าด้วยคุณสมบัติของผู้เริ่มก่อการจัดตั้งหรือไม่ตลอดทั้งหลักเกณฑ์และวิธีการยื่นคำขอจดทะเบียนดังกล่าวซึ่งจะต้องเป็นไปตามประกาศที่รัฐมนตรีกำหนดด้วย

มาตรา  ๑๑  ในการขอจดทะเบียน  ถ้าได้ปฏิบัติถูกต้องครบถ้วนตามที่บัญญัติไว้ในมาตรา ๑๐  มีข้อบังคับถูกต้องตามมาตรา ๑๓  และข้อบังคับนั้นไม่ขัดต่อกฎหมายและวัตถุประสงค์ของสมาคมฌาปนกิจสงเคราะห์กับทั้งผู้ริเริ่มก่อการจัดตั้งสมาคมฌาปนกิจสงเคราะห์ทุกคนมีคุณสมบัติถูกต้องตามที่รัฐมนตรีประกาศกำหนดตามมาตรา ๑๐  วรรคสอง  ให้นายทะเบียนรับจดทะเบียนได้  และให้ออกใบสำคัญแสดงการจดทะเบียนตามแบบที่รัฐมนตรีประกาศกำหนดให้แก่สมาคมฌาปนกิจสงเคราะห์นั้น

ถ้าหากนายทะเบียนเห็นว่าในการขอจดทะเบียนมิได้ปฏิบัติให้ถูกต้องครบถ้วนตามวรรคหนึ่ง  ให้นายทะเบียนมีคำสั่งให้ผู้ยื่นคำขอแก้ไขเปลี่ยนแปลงให้ถูกต้อง  เมื่อได้แก้ไขหรือเปลี่ยนแปลงถูกต้องแล้ว  ให้นายทะเบียนออกใบสำคัญแสดงการจดทะเบียนให้สมาคมนั้น

ถ้าผู้ยื่นคำขอไม่แก้ไขหรือเปลี่ยนแปลงให้ถูกต้องตามวรรคสองภายในสามสิบวันนับแต่วันทราบคำสั่งนายทะเบียนให้นายทะเบียนมีคำสั่งไม่รับจดทะเบียนและแจ้งคำสั่งไม่รับจดทะเบียนพร้อมด้วยเหตุผลไปยังผู้ขอจดทะเบียนภายในสามสิบวันนับแต่วันยื่นคำขอ

ให้ผู้ขอจดทะเบียนมีสิทธิอุทธรณ์คำสั่งนั้นต่อปลัดกระทรวงได้โดยทำเป็นหนังสือยื่นต่อนายทะเบียนภายในสามสิบวันนับแต่วันที่ได้รับแจ้งคำสั่งดังกล่าว  และให้นายทะเบียนส่งคำอุทธรณ์ต่อไปยังปลัดกระทรวงโดยมิชักช้า

ให้ปลัดกระทรวงวินิจฉัยให้แล้วเสร็จภายในหกสิบวันนับแต่วันยื่นอุทธรณ์    คำวินิจฉัยของปลัดกระทรวงให้เป็นที่สุด

คำอธิบาย    เมื่อพนักงานเจ้าหน้าที่หรือนายทะเบียนได้ตรวจสอบคุณสมบัติของผู้เริ่มก่อการจัดตั้งสมาคมฯ  หลักเกณฑ์และวิธีการยื่นคำขอจดทะเบียนจัดตั้งสมาคมฯ  ตามมาตรา ๑๐  แล้ว  จะต้องพิจารณาด้วยว่าข้อบังคับของสมาคมฯ  นั้นถูกต้องตามมาตรา ๑๓  หรือไม่  และข้อบังคับนั้นจะต้องไม่ขัดต่อกฎหมาย
และวัตถุประสงค์ของสมาคมฯ  นายทะเบียนชอบที่จะรับจดทะเบียนตั้งสมาคมฯ  ให้ได้ และเมื่อรับจดทะเบียนแล้วก็ให้นายทะเบียนออกใบสำคัญแสดงการจดทะเบียนตามรูปแบบที่รัฐมนตรีกำหนดให้แก่สมาคมฯ  นั้น
แต่ถ้าตรวจสอบดังกล่าวข้างต้นแล้ว  เห็นว่าผู้เริ่มก่อการจัดตั้งยังมิได้ปฏิบัติให้ถูกต้องครบถ้วน  ก็ให้นายทะเบียนสั่งให้ผู้ยื่นคำขอแก้ไขให้ถูกต้องภายในกำหนดสามสิบวัน  นับแต่วันทราบคำสั่งนายทะเบียนเมื่อได้แก้ไขถูกต้องแล้ว  นายทะเบียนจึงรับจดทะเบียนให้ได้และออกใบสำคัญแสดงการจดทะเบียนให้ด้วยแต่ถ้าผู้ยื่นคำขอจดทะเบียนไม่แก้ไขเปลี่ยนแปลงให้ถูกต้องภายในกำหนดระยะเวลาดังกล่าวข้างต้นให้นายทะเบียนมีคำสั่งไม่รับจดทะเบียนไปยังผู้ขอจดทะเบียนจัดตั้งสมาคมฯ ภายในกำหนดสามสิบวัน  นับแต่วันที่ยื่นคำขอ  เช่น  สมาคมฯ   มีผู้เริ่มก่อการ ๗  คน  ยื่นคำขอจดทะเบียนต่อนายทะเบียน  เมื่อวันที่ ๑ เมษายน ๒๕๔๕  นายทะเบียนได้ตรวจสอบแล้วและมีคำสั่งให้แก้ไขข้อบังคับที่ยื่นมาด้วย  เมื่อวันที่ ๑๐  เมษายน  ๒๕๔๕  ดังนี้ผู้ยื่นคำขอจดทะเบียนต้องแก้ไขตามคำสั่งนายทะเบียนและยื่นคำขอต่อนายทะเบียนใหม่ให้แล้วเสร็จภายในสามสิบวัน  นับแต่วันทราบคำสั่ง  ฉะนั้นวันครบกำหนดสามสิบวัน  คือ วันที่ ๑๐พฤษภาคม ๒๕๔๕  แต่ถ้าหากผู้ยื่นคำขอไม่แก้ไขให้ถูกต้อง  ภายในกำหนดเวลาดังกล่าวก็ให้นายทะเบียนมีคำสั่งไม่รับจดทะเบียนและแจ้งคำสั่งพร้อมเหตุผลไปยังผู้ขอจดทะเบียนภายในสามสิบวัน    นับแต่วันยื่นคำขอในครั้งหลังหรือหากผู้ยื่นคำขอไม่ยื่นคำขอในครั้งหลังเลยซึ่งถือว่าผู้ขอจดทะเบียนไม่แก้ไขให้ถูกต้องด้วย  อย่างนี้ระยะเวลาในการมีคำสั่งและแจ้งเหตุผลไม่รับจดทะเบียน   ให้นับแต่ระยะเวลาที่กำหนดให้ยื่นคำขอที่จะต้องยื่นในครั้งหลังได้สิ้นสุดลง  กล่าวคือระยะเวลาสิ้นสุดวันที่ ๑๐  พฤษภาคม  ๒๕๔๕  และให้นับต่อไปอีกสามสิบวัน  คือสิ้นสุดวันที่ ๑๐  มิถุนายน  ๒๕๔๕  เป็นต้น

เมื่อนายทะเบียนมีคำสั่งไม่รับจดทะเบียนและได้แจ้งให้ผู้ยื่นคำขอทราบแล้ว  หากผู้ยื่นคำขอไม่พอใจในคำสั่งดังกล่าว  ให้ผู้ยื่นคำขออุทธรณ์โดยทำเป็นหนังสือต่อปลัดกระทรวงการพัฒนาสังคมและความมั่นคงของมนุษย์ภายในสามสิบวัน  นับแต่วันที่ได้รับแจ้งคำสั่ง  ทั้งนี้ให้ผู้ยื่นคำขอยื่นอุทธรณ์ต่อนายทะเบียน  ประจำท้องที่ที่สมาคม ฯ  นั้นตั้งอยู่  เพื่อนายทะเบียนจะได้ส่งต่อให้ปลัดกระทรวงการพัฒนาสังคมและความมั่นคงของมนุษย์โดยมิชักช้า   แต่ถ้าหากผู้ยื่นคำขอยื่นอุทธรณ์เกินระยะเวลาที่กำหนด  นายทะเบียนชอบที่สั่งไม่รับอุทธรณ์นั้นเสียได้

เมื่อปลัดกระทรวงการพัฒนาสังคมและความมั่นคงของมนุษย์ได้รับอุทธรณ์คำสั่งคำขอไม่จดทะเบียนแล้ว ปลัดกระทรวงการพัฒนาสังคมและความมั่นคงของมนุษย์จะต้องวินิจฉัยอุทธรณ์นั้นให้เสร็จภายในหกสิบวัน  นับแต่วันยื่นอุทธรณ์  และคำวินิจฉัยของปลัดกระทรวงการพัฒนาสังคมและความมั่นคงของมนุษย์ได้ย่อมเป็นที่สุด

หมายเหตุ   มาตรา ๑๑  นี้  ตอนยกร่างของคณะกรรมการยกร่างได้ปรับแก้จากมาตรา ๑๒  ในพระราชบัญญัติฉบับเดิมเล็กน้อย  โดยมีสาระสำคัญเดิมไว้ทั้งมาตราแต่ในขั้นตอนพิจารณาของกรรมาธิการเห็นว่าขาดในสาระสำคัญซึ่งเป็นขั้นตอนปฏิบัติไป  ทำให้อ่านแล้วไม่เข้าใจวิธีปฏิบัติซึ่งไม่สอดคล้องกับ
ประมวลกฎหมายแพ่งและพาณิชย์ในเรื่องสมาคมจึงได้บัญญัติถ้อยคำเพิ่มอีกสามวรรค  ทำให้มาตรา ๑๑  นี้มีทั้งหมดห้าวรรคและอธิบายขั้นตอนในการปฏิบัติได้ชัดเจนยิ่งขึ้น  อีกทั้งยังได้กำหนดระยะเวลาปฏิบัติงานในแต่ละขั้นตอนไว้  ทั้งนี้เพื่อความรวดเร็วอันก่อให้เกิดประโยชน์ต่อสมาคมฌาปนกิจสงเคราะห์ซึ่งในขั้นตอน
พิจารณาของสภาผู้แทนราษฎร  ได้กำหนดระยะเวลาวินิจฉัยอุทธรณ์ของปลัดกระทรวงการพัฒนาสังคมและความมั่นคงของมนุษย์ไว้ เก้าสิบวัน  แต่สมาชิกวุฒิสภาได้ปรับลดเป็นหกสิบวัน  นับแต่วันยื่นอุทธรณ์ซึ่งน่าจะเกิดประโยชน์ต่อสมาคมมากกว่า
มาตรา ๑๒  ให้นายทะเบียนกลางประกาศการจดทะเบียนสมาคมฌาปนกิจสงเคราะห์

ในราชกิจจานุเบกษา

คำอธิบาย  เมื่อนายทะเบียนรับจดทะเบียนให้แก่ผู้ยื่นคำขอจดทะเบียนตั้งสมาคมฯ  แล้ว นายทะเบียนจะต้องส่งคำสั่งอนุญาตจดทะเบียนดังกล่าว  ไปให้นายทะเบียนกลาง  เพื่อจะได้ประกาศการจดทะเบียนจัดตั้งสมาคมนั้นในราชกิจจานุเบกษาต่อไปได้  ซึ่งบทบัญญัติในมาตรานี้ได้กำหนดให้อำนาจหน้าที่ของนายทะเบียนกลางไว้อย่างชัดเจน  และถือว่าเป็นอำนาจหน้าที่ประการแรกของนายทะเบียนกลางด้วย

มาตรา   ๑๓   ข้อบังคับของสมาคมฌาปนกิจสงเคราะห์อย่างน้อยต้องมีข้อความเกี่ยวกับเรื่องดังต่อไปนี้
(๑) ชื่อ  ซึ่งต้องมีคำว่า  “สมาคมฌาปนกิจสงเคราะห์”  กำกับไว้กับชื่อนั้นด้วย
(2) วัตถุประสงค์
(๓) ที่ตั้งสำนักงานและวันเวลาเปิดทำการ
(๔) วิธีการรับสมาชิกและการขาดจากสมาชิกภาพ
(5) อัตราเงินค่าสมัคร  อัตราเงินค่าบำรุง  และอัตราเงินสงเคราะห์และวิธีการชำระเงินนั้น
(6) ข้อกำหนดเกี่ยวกับสิทธิและหน้าที่ของสมาชิก
(7) วิธีการจ่ายเงินค่าจัดการศพ  หรือค่าจัดการศพและสงเคราะห์ครอบครัว
(8) ข้อกำหนดเกี่ยวกับการใช้จ่ายและเก็บรักษาเงิน
(9) ข้อกำหนดเกี่ยวกับการประชุมใหญ่
(๑๐)ข้อกำหนดเกี่ยวกับจำนวนกรรมการ  การพ้นจากตำแหน่งของกรรมการ  และการ 
ประชุม ของคณะกรรมการ
คำอธิบาย   ข้อบังคับของสมาคม ฯ  อย่างน้อยจะต้องมีข้อความเกี่ยวกับเรื่องต่าง ๆ  ตามที่
กำหนดในกฎหมายเพื่อให้สมาชิกหรือบุคคลทั่วไปได้รู้ว่าสมาคมฯ  มีชื่อว่าอะไร  มีวัตถุประสงค์ในการจัดการศพหรือจัดการศพและการสงเคราะห์ครอบครัวของสมาชิก  และไม่แสวงหากำไรหรือรายได้เพื่อแข่งขันกัน  อีกทั้งจะต้องมีที่ตั้งสำนักงาน  โดยมีแผนผังพอสังเขปแนบให้นายทะเบียนวันจดทะเบียนด้วย  อีกทั้งกำหนดวันเวลาเปิดทำการรับสมัคร  ค่าบำรุง  และเงินสงเคราะห์ และวิธีการชำระเงินนั้นไว้ด้วย  ซึ่งสมาคมฯ  อาจกำหนดวิธีการชำระเงินไว้ตามความสะดวกและเหมาะสมแก่การให้บริการ  เช่น  ให้โอนผ่าน
บัญชีธนาคาร  หรือให้ชำระด้วยตนเอกที่สมาคม ฯ  ในวันทำการ  เป็นต้น  แต่ไม่ว่าสมาคม ฯ  จะกำหนดวิธีการอย่างไรสมาคม ฯ  ต้องบันทึกเรื่องการชำระเงินดังกล่าวในบัญชีชำระเงินประจำตัวสมาชิก  หรือให้สมุดชำระเงินประจำตัวสมาชิกด้วย

สมาคมฯ จะต้องกำหนดเกี่ยวกับสิทธิและหน้าที่ของสมาชิก  วิธีการจ่ายเงินค่าจัดการศพ  หรือการจ่ายเงินค่าจัดการศพและสงเคราะห์ครอบครัว  ทั้งนี้จะต้องเป็นไปตามประกาศรัฐมนตรีกำหนดด้วยอีกทั้ง
จะต้องกำหนดเกี่ยวกับการใช้จ่ายและการเก็บรักษาเงินของสมาคมฯ  ข้อกำหนดในการประชุมใหญ่  และข้อกำหนดเกี่ยวกับจำนวนกรรมการ  การพิจารณาจากตำแหน่งของกรรมการ  และการประชุมของคณะกรรมการก็เพื่อให้สมาชิกได้ศึกษาทำความเข้าใจในการสมัครเป็นสมาชิกของสมาคมฯ

มาตรา  ๑๔  คุณสมบัติของสมาชิก  หลักเกณฑ์และเงื่อนไขในการรับสมาชิกให้เป็นไปตามที่รัฐมนตรีประกาศกำหนด
วิธีการจ่ายเงินและการใช้จ่ายและการเก็บรักษาเงินตามาตรา ๑๓(๗) และ (๘)  ให้เป็นไปตามที่รัฐมนตรีประกาศกำหนด

คำอธิบาย   มาตรานี้สืบเนื่องจากการดำเนินกิจการของสมาคมฯ  แล้วพบว่ามีสมาชิกบางกลุ่มแสวงหาผลประโยชน์อันมิชอบจากสมาคมฯ  เช่น เอาบุคคลใกล้เสียชีวิตเข้ามาสมัครเป็นสมาชิกซึ่งอาจทำให้เกิดการได้เปรียบเสียเปรียบต่อสมาชิกอื่น  คณะกรรมการยกร่างกฎหมายจึงได้กำหนดคุณสมบัติของสมาชิก  เพื่อป้องกันเหตุการณ์ดังกล่าวอีกทั้งเป็นการกำหนดแนวทางและการจัดระเบียบของบุคคลที่จะสมัครเป็นสมาชิกในสมาคมฯ  ให้เป็นไปในทางเดียวกันทั่วประเทศ  โดยประกาศกำหนดให้บุคคลที่จะสมัครเป็นสมาชิกสมาคมฌาปนกิจสงเคราะห์จะต้องมีคุณสมบัติ  เช่น  ต้องเป็นผู้บรรลุนิติภาวะ  ไม่เป็นบุคคลล้มละลายหรือเป็นคนไร้ความสามารถ  มีสุขภาพสมบูรณ์  แข็งแรง  หรือสมาคม ฯ  จะเพิ่มเติมคุณสมบัติให้มากกว่าที่กำหนดในประกาศก็ได้

สำหรับวิธีการจ่ายเงินการใช้จ่ายและการเก็บรักษาเงินนั้น  เนื่องจากสมาคมฯ  ยังไม่ได้กำหนดให้เป็นไปในรูปแบบเดียวกัน  อีกทั้งยังมีวิธีปฏิบัติที่สับสนอยู่  กฎหมายใหม่จึงได้กำหนดวิธีการต่าง ๆ ดังกล่าวไว้เพื่อให้การปฏิบัติของสมาคมฯ  คล่องตัว  สะดวก  รวดเร็ว  และง่ายต่อการตรวจสอบและเป็นการป้องกันการกระทำอันมิชอบของคณะกรรมการในการใช้จ่าย  หรือการบริหารงานของสมาคมฯ  ซึ่งส่งผลเสียหายต่อสมาคมฯ  และสมาชิกได้  จึงจำเป็นต้องให้สมาคมฯ  ปฏิบัติตามประกาศกำหนดดังกล่าว

นายทะเบียนและพนักงานเจ้าหน้าที่  จะต้องตรวจสอบข้อบังคับของสมาคมฯ  ว่ากำหนดเรื่องดังกล่าวไว้หรือไม่อย่างไรโดยตรวจสอบให้ถูกต้องตามประกาศรัฐมนตรีกำหนด  หากไม่ถูกต้องก็ชอบที่จะสั่งให้แก้ไขให้ถูกต้องได้

มาตรา  ๑๕  วันเวลาเปิดทำการสำนักงานตามมาตรา ๑๓ (๓)  ต้องไม่น้อยกว่าห้าวันในหนึ่งสัปดาห์และวันหนึ่งต้องไม่น้อยกว่าสามชั่วโมงและให้สมาคมฌาปนกิจสงเคราะห์ปิดประกาศวัน  และเวลาเปิดทำการไว้ที่สำนักงาน

คำอธิบาย  กฎหมายฉบับเดิมบัญญัติไว้ในหมวด ๓  เรื่องการดำเนินกิจการสมาคมฌาปนกิจสงเคราะห์แต่คณะกรรมการยกร่างกฎหมายฉบับใหม่นี้ได้ปรับเปลี่ยนไปบัญญัติไว้ในหมวด ๒ มาตรา ๑๕  เรื่องการจัดตั้งสมาคมการฌาปนกิจสงเคราะห์เพื่อให้สอดคล้องกับมาตรา ๑๓(๓)  จึงนำมาบัญญัติไว้ใน
หมวดดังกล่าว ซึ่งในชั้นกรรมาธิการสภาผู้แทนราษฎรได้ให้ความสนใจอภิปรายกันอย่างกว้างขวางและได้แก้ไขจากร่างเดิมของรัฐมนตรีซึ่งกำหนดให้เปิดทำการไม่น้อยกว่าสามวันในหนึ่งสัปดาห์และวันหนึ่งต้องไม่น้อยกว่าหกชั่วโมง  เมื่อแก้ไขแล้วเป็นไปตามความในมาตรา  ๑๕  ดังที่บัญญัติ  ทั้งนี้โดยคำนึงถึงประโยชน์
ในการบริการแก่สมาชิกหรือผู้ที่มาติดต่อกับสมาคม ฯ  ได้สะดวกขึ้น  อีกทั้งบทบัญญัตินี้เป็นการบัญญัติไว้เฉพาะจึงไม่จำต้องคำนึงถึงวันหยุดทำการตามกฎหมายคุ้มครองแรงงาน

มาตรา  ๑๖  การแก้ไขหรือเพิ่มเติมข้อบังคับของสมาคมฌาปนกิจสงเคราะห์จะกระทำได้ก็แต่โดยมติของที่ประชุมใหญ่และต้องนำไปจดทะเบียนต่อนายทะเบียนภายในสิบสี่วันนับแต่วันที่ที่ประชุมใหญ่ลงมติ

การยื่นคำขอจดทะเบียนตามวรรคหนึ่ง  ให้เป็นไปตามหลักเกณฑ์และวิธีการที่รัฐมนตรีประกาศกำหนด

นายทะเบียนมีอำนาจไม่รับจดทะเบียนการแก้ไขหรือเพิ่มเติมข้อบังคับของสมาคมฌาปนกิจสงเคราะห์ได้  เมื่อเห็นว่าการแก้ไขหรือเพิ่มเติมนั้นขัดต่อวัตถุประสงค์ของสมาคมฌาปนกิจสงเคราะห์  หรือขัดต่อกฎหมาย

การแก้ไขหรือเพิ่มเติมข้อบังคับของสมาคมฌาปนกิจสงเคราะห์จะยังไม่มีผลใช้บังคับจนกว่านายทะเบียนจะได้รับจดทะเบียนแล้ว

ในกรณีที่นายทะเบียนไม่รับจดทะเบียน การแก้ไขหรือเพิ่มเติมข้อบังคับของสมาคมฌาปนกิจสงเคราะห์  ให้นำมาตรา ๑๑ วรรคสี่และวรรคห้ามาใช้บังคับโดยอนุโลม
คำอธิบาย   ในกรณีที่สมาคมฌาปนกิจสงเคราะห์จะแก้ไขเพิ่มเติมข้อบังคับของสมาคมฌาปนกิจสงเคราะห์  สมาคมฯ  จะต้องเรียกประชุมใหญ่เพื่อขอมติแก้ไขหรือเพิ่มเติมข้อบังคับนั้น  และต้องนำไปจดทะเบียนต่อนายทะเบียนภายในสิบสี่วันนับแต่วันที่  ที่ประชุมใหญ่ลงมติ  ส่วนหลักเกณฑ์และวิธีการยื่นคำขอจดทะเบียนแก้ไขเพิ่มเติมข้อบังคับจะต้องเป็นไปตามประกาศที่รัฐมนตรีกำหนด
อย่างไรก็ตามหากนายทะเบียนเห็นว่าการแก้ไขเพิ่มเติมข้อบังคับของสมาคมฯ  นั้นขัดต่อวัตถุประสงค์ของสมาคมฯ  หรือขัดต่อกฎหมาย  กล่าวคือไม่ว่าจะขัดต่อกฎหมายใดก่อนที่นายทะเบียนจะไม่รับจดทะเบียนการแก้ไขเพิ่มเติมข้อบังคับนายทะเบียนจะต้องแจ้งให้สมาคม ฯ  แก้ไขเปลี่ยนแปลงข้อบังคับที่ขัดต่อวัตถุประสงค์ของสมาคม  หรือขัดต่อกฎหมายเสียให้ถูกต้องภายในระยะเวลา ๓๐  วัน  นับแต่วันที่สมาคมฯ  รับคำสั่งและหากไม่แก้ไขให้ถูกต้องในกำหนดเวลาดังกล่าวก็ให้นายทะเบียนมีคำสั่งไม่รับจดทะเบียน  แต่สมาคม ฯ    มีสิทธิอุทธรณ์คำสั่งดังกล่าวได้โดยให้ทำเป็นหนังสือยื่นต่อนายทะเบียนภายใน ๓๐ วัน  และให้นายทะเบียนส่งต่อให้ปลัดกระทรวงการพัฒนาสังคมและความมั่นคงของมนุษย์วินิจฉัย
อุทธรณ์นั้นโดยไม่ชักช้าซึ่งปลัดกระทรวงการพัฒนาสังคมและความมั่นคงของมนุษย์จะต้องวินิจฉัยให้แล้วเสร็จภายใน  ๖๐  วัน  นับแต่วันยื่นอุทธรณ์คำวินิจฉัยปลัดกระทรวงการพัฒนาสังคมและความมั่นคงของมนุษย์ให้เป็นที่สุด
แต่ถ้าหากสมาคมฯ  ได้ดำเนินการแก้ไขข้อบังคับให้ถูกต้องครบถ้วนภายในระยะเวลากำหนดแล้ว  ให้นายทะเบียนรับจดทะเบียนการแก้ไขเพิ่มเติมข้อบังคับของสมาคมฯ  นั้นและย่อมมีผลให้ใช้บังคับได้  แต่
ถ้าสมาคมฯ  ฝ่าฝืนไม่ปฏิบัติตามดังกล่าวข้างต้นหรือนำข้อบังคับที่นายทะเบียนไม่ได้รับจดทะเบียนแก้ไขเพิ่มเติมให้นำไปใช้บังคับ  สมาคมฯ  ย่อมมีความผิดและต้องระวางโทษปรับกรรมการทุกคนไม่เกิน ๑๐,๐๐๐ บาท  และถ้าหากกรรมการคนใดคนหนึ่งโดนปรับตาม   มาตรานี้หรือมาตราอื่นเกี่ยวกับพระราชบัญญัตินี้  
กรรมการเหล่านั้นจะขาดคุณสมบัติความเป็นกรรมการและพ้นจากตำแหน่งไปโดยผลของกฎหมายทันที  ทั้งนี้ตามระเบียบกระทรวงการพัฒนาสังคมและความมั่นคงของมนุษย์กำหนด
มาตรา  ๑๗  สมาคมฌาปนกิจสงเคราะห์ต้องจัดให้มีป้ายชื่อเป็นภาษาไทยอ่านได้ชัดเจนติดไว้ที่หน้าสำนักงาน  และต้องติดใบสำคัญแสดงการจดทะเบียนไว้ที่สำนักงานในที่เปิดเผยเห็นได้ง่าย
คำอธิบาย  เพื่อความสะดวกในการติดต่อและการให้บริการของสมาคมฌาปนกิจสงเคราะห์ที่มีต่อสมาชิกและประชาชนโดยทั่วไป  กฎหมายจึงกำหนดให้สมาคมฯ  ต้องจัดให้มีป้ายชื่อเป็นภาษาไทยอ่านได้ชัดเจนติดไว้ที่หน้าสำนักงานและต้องติดใบสำคัญแสดงการจดทะเบียนไว้ที่สำนักงานในที่เปิดเผยและเห็นได้ง่ายด้วย   เพราะเหตุว่าจะได้เป็นสิ่งยืนยันว่าสมาคมฯ  ได้จดทะเบียนโดยถูกต้องด้วยกฎหมายแล้ว  ผู้สมัครเป็นสมาชิกจะได้มั่นใจในการสมัครเป็นสมาชิกของสมาคมฯ  อีกทั้งป้องกันการแอบอ้างหาประโยชน์ของพวกทุจริตในการดำเนินกิจการสมาคมฌาปนกิจสงเคราะห์อีกด้วย

อย่างไรก็ตาม  ถ้าหากสมาคมฌาปนกิจสงเคราะห์ใดไม่จัดให้มีป้ายชื่อเป็นภาษาไทยที่อ่านได้ชัดเจนติดไว้ที่หน้าสำนักงานสมาคมฌาปนกิจสงเคราะห์และไม่ติดใบสำคัญแสดงการจดทะเบียนไว้ที่สำนักงานฌาปนกิจสงเคราะห์ตามที่กฎหมายกำหนด  กรรมการทุกคนต้องระวางโทษปรับไม่เกินหนึ่งหมื่นบาท  เว้นแต่กรรมการเหล่านี้จะพิสูจน์ได้ว่าตนมิได้มีส่วนในการกระทำความผิดของสมาคมฌาปนกิจสงเคราะห์จึงไม่ต้องระวางโทษปรับดังกล่าว
ดังนั้น  สมาคมฌาปนกิจสงเคราะห์จะต้องจัดให้มีป้ายชื่อเป็นภาษาไทยที่อ่านได้ชัดเจนและต้องติดไว้ที่หน้าสำนักงานสมาคมฌาปนกิจสงเคราะห์ตามนั้น  สมาคมฌาปนกิจสงเคราะห์จะจัดให้มีป้ายชื่อเป็นภาษาไทยติดไว้ที่อื่นที่ไม่ใช่หน้าสำนักงานหาได้ไม่    ส่วนใบสำคัญแสดงการจดทะเบียนก็ต้องติดไว้ในสำนักงานในที่เปิดเผยที่เห็นได้ง่ายด้วยมิฉะนั้นสมาคมฌาปนกิจสงเคราะห์จะมีความผิด
มาตรา  ๑๘  ในกรณีที่ใบสำคัญแสดงการจดทะเบียนสูญหายถูกทำลายหรือชำรุดในสาระสำคัญให้นายทะเบียนออกใบแทนใบสำคัญแสดงการจดทะเบียนให้เมื่อสมาคมฌาปนกิจสงเคราะห์ร้องขอ
การขอรับใบแทนใบสำคัญแสดงการจดทะเบียน  การออกใบแทนใบสำคัญแสดงการจดทะเบียนและแบบใบแทนใบสำคัญการจดทะเบียนให้เป็นไปตามหลักเกณฑ์  วิธีการ  และแบบที่รัฐมนตรีประกาศกำหนด
คำอธิบาย  ในกรณีที่ใบสำคัญแสดงการจดทะเบียนสูญหาย  ถูกทำลายหรือชำรุดในสาระสำคัญ  เช่นว่า, สูญหายหาไม่เจอว่าเก็บไว้ที่ไหน  หรือถูกทำลายด้วยเหตุต่าง ๆ หรือชำรุดในสาระสำคัญ  เป็นต้นว่าปลวกกัดกินจนอ่านชื่อสมาคมฌาปนกิจสงเคราะห์นั้นไม่ได้  เมื่อมีเหตุเหล่านี้เกิดขึ้นสมาคมฌาปนกิจสงเคราะห์ชอบที่จะยื่นคำร้องขอต่อนายทะเบียน  เพื่อให้นายทะเบียนออกใบแทนใบสำคัญการจดทะเบียนให้สมาคมฌาปนกิจสงเคราะห์ใช้แทนใบเก่าที่สูญหายหรือถูกทำลายหรือชำรุดในสาระสำคัญ
การยื่นคำร้องขอต่อนายทะเบียนนั้น  สมาคมฌาปนกิจสงเคราะห์จะต้องปฏิบัติตามหลักเกณฑ์และวิธีการตามประกาศรัฐมนตรีด้วยทั้งนี้นายทะเบียนและพนักงานเจ้าหน้าที่จะต้องตรวจสอบหลักฐานประกอบคำร้องของสมาคมฌานปนกิจสงเคราะห์ว่าครบถ้วนถูกต้องหรือไม่    เป็นต้นว่าในกรณีที่ใบสำคัญแสดงการจดทะเบียนสูญหาย  สมาคมฌาปนกิจสงเคราะห์จะต้องมีสำเนาแจ้งหายของตำรวจประกอบคำร้องขอด้วย  หรือ
ในกรณีถูกทำลายหรือชำรุดในสาระสำคัญหากมีชิ้นส่วนเหลืออยู่  สมาคมฌาปนกิจสงเคราะห์จะต้องมีสำเนาประกาศแจ้งหายของตำรวจประกอบคำร้องยื่นต่อนายทะเบียนเหตุที่ต้องกำหนดเช่นนี้เพราะว่าเป็นการป้องกันมิให้สมาคมฌาปนกิจสงเคราะห์แจ้งความเท็จแล้วนำมาขอรับใบแสดงการจดทะเบียนใหม่  แล้วนำไปแสดงเพื่อหลอกลวงประชาชนในท้องที่ต่างกัน   อันให้เกิดความเสียหายโดยส่วนรวมและเป็นการกระทำที่มิชอบด้วยกฎหมาย  พนักงานเจ้าหน้าที่จึงต้องปฏิบัติตามหลักเกณฑ์และวิธีในการยื่นคำขอออกใบแทนใบสำคัญอย่างเคร่งครัดอันเป็นการป้องกันการกระทำที่มิชอบดังกล่าว
หมวด  ๓
การดำเนินกิจการของสมาคมฌาปนกิจสงเคราะห์
--------------------------

มาตรา  ๑๙  ให้ผู้เริ่มก่อการจัดตั้งสมาคมฌาปนกิจสงเคราะห์นัดสมาชิกมาประชุมกันเป็นการประชุมใหญ่สามัญครั้งแรกภายในเก้าสิบวันนับแต่วันที่จดทะเบียนเพื่อตั้งคณะกรรมการและมอบหมายการทั้งปวงให้แก่คณะกรรมการ  ในระหว่างที่ยังมิได้มีการประชุมใหญ่สามัญครั้งแรก  ให้ผู้เริ่มก่อการจัดตั้งสมาคมฌาปนกิจสงเคราะห์มีอำนาจหน้าที่และความรับผิดชอบเช่นเดียวกับคณะกรรมการ


คำอธิบาย  ภายใน  ๙๐  วัน  นับแต่นายทะเบียนรับจดทะเบียนตั้งสมาคมฌาปนกิจสงเคราะห์แล้ว  ให้สมาคมฌาปนกิจสงเคราะห์นัดสมาชิกมาประชุมกันเป็นการประชุมใหญ่สามัญครั้งแรก  ทั้งนี้ก็เพื่อเลือกตั้งคณะกรรมการ  เมื่อได้ตัวคณะกรรมการแล้วผู้เริ่มก่อการจัดตั้งสมาคมฌาปนกิจสงเคราะห์จะต้องมอบหมายงานทั้งหมดให้แก่คณะกรรมการ   ซึ่งคณะกรรมการที่เข้ามาเป็นผู้บริหารสมาคมฌาปนกิจสงเคราะห์จะต้องเป็นสมาชิกสมาคมฌาปนกิจสงเคราะห์นั้นด้วย ทั้งนี้ตามระเบียบว่าด้วยคุณสมบัติของกรรมการ

แต่ในระหว่างที่ยังมิได้มีการประชุมใหญ่สามัญครั้งแรก  ให้ผู้เริ่มก่อการจัดตั้งสมาคมฌาปนกิจสงเคราะห์มีอำนาจหน้าที่และความรับผิดชอบเช่นเดียวกับคณะกรรมการเพราะฉะนั้นกิจการใด ๆ ที่ผู้เริ่มก่อการจัดตั้งสมาคมฌาปนกิจสงเคราะห์คนใดคนหนึ่งได้กระทำไปในการดำเนินงานสมาคมฌาปนกิจสงเคราะห์ย่อมผูกพันสมาคมฌาปนกิจสงเคราะห์นั้นด้วย

หมายเหตุ   มาตรา  ๑๙  นี้คณะกรรมาธิการสภาผู้แทนราษฎรได้ปรับเปลี่ยนจากมาตรา ๒๑  ในร่างกฎหมายของคณะรัฐมนตรีมาไว้เป็นมาตรา ๑๙  เพื่อจัดลำดับเหตุการณ์ในการบริหารจัดการสมาคมฌาปนกิจสงเคราะห์ให้เป็นไปตามลำดับก่อนหลัง
 
มาตรา  ๒๐  การแต่งตั้งกรรมการและการเปลี่ยนตัวกรรมการ  ให้ทำได้โดยมติของที่ประชุมใหญ่  และต้องนำไปจดทะเบียนต่อนายทะเบียนภายในสิบสี่วันนับแต่วันที่ที่ประชุมใหญ่ลงมติ

การดำเนินการตามวรรคหนึ่ง  ให้เป็นไปตามหลักเกณฑ์และวิธีการที่รัฐมนตรีประกาศกำหนด

ในกรณีที่นายทะเบียนไม่รับจดทะเบียนกรรมการคนใด   นายทะเบียนต้องแจ้งเหตุที่ไม่รับจดทะเบียนให้สมาคมฌาปนกิจสงเคราะห์ทราบภายในสิบห้าวันนับแต่วันที่ไม่รับจดทะเบียน  และให้นำมาตรา ๑๑  วรรคสี่และวรรคห้า  มาใช้บังคับโดยอนุโลม
ในระหว่างที่ยังไม่มีการจดทะเบียนกรรมการของสมาคมฌาปนกิจสงเคราะห์ชุดใหม่  ถ้าข้อบังคับของสมาคมฌาปนกิจสงเคราะห์มิได้กำหนดไว้เป็นอย่างอื่น   ให้กรรมการชุดเดิมปฏิบัติหน้าที่กรรมการต่อไปจนกว่าจะได้มีการจดทะเบียนกรรมการชุดใหม่
คำอธิบาย    เมื่อสมาคมฌาปนกิจสงเคราะห์ได้เลือกตั้งคณะกรรมการเป็นผู้บริหารสมาคมฌาปนกิจสงเคราะห์แล้ว  คณะกรรมการเหล่านี้ยังไม่มีอำนาจในการเข้าบริหารจัดการงานของสมาคมฌาปนกิจสงเคราะห์จนว่าจะได้นำไปจดทะเบียนต่อนายทะเบียน  ทั้งนี้จะต้องทำให้แล้วเสร็จภายใน ๑๔  วัน  นับแต่วันที่ที่ประชุมใหญ่ลงมติ  และในกรณีเปลี่ยนตัวกรรมการก็ต้องปฏิบัติดังได้กล่าวเช่นกัน  กรรมการที่ยังไม่ได้รับจดทะเบียนจึงไม่มีอำนาจจัดการงานสมาคมฌาปนกิจสงเคราะห์เทียบเคียงกับคำพิพากษาศาลฎีกาดังต่อไปนี้

คำพิพากษาศาลฎีกาที่  ๑๐๑๔/๒๕๓๓  โจทก์ที่  ๒  ได้รับเลือกเป็นนายกสมาคมของโจทก์ที่ ๑ แต่ยังไม่ได้มีการจดทะเบียนเปลี่ยนแปลงให้โจทก์ที่ ๒  เป็นนายกสมาคมโจทก์ที่ ๑  ต่อนายทะเบียน  โจทก์ที่ ๒   จึงมิใช่ผู้จัดการหรือผู้แทนอื่น ๆ ของโจทก์ที่  ๑  ซึ่งเป็นนิติบุคคล  ดังนั้นโจทก์ที่ ๒  จึงไม่มีอำนาจฟ้องคดีแทนโจทก์ที่ ๑  และโจทก์ที่  ๒ ในฐานะสมาชิกสมาคมก็ไม่ใช่ผู้เสียหายในความผิดที่ได้กระทำต่อสมาคม  โจทก์ที่ ๒  ไม่มีอำนาจฟ้องในนามส่วนตัวเช่นเดียวกัน

ในการจดทะเบียนตั้งหรือเปลี่ยนตัวกรรมการจะต้องปฏิบัติตามหลักเกณฑ์วิธีการที่รัฐมนตรีประกาศกำหนดด้วย  นายทะเบียนและพนักงานเจ้าหน้าที่จะต้องตรวจสอบคุณสมบัติของกรรมการที่จะจดทะเบียนนั้นให้ครบถ้วนถูกต้องตามระเบียบว่าด้วยคุณสมบัติของกรรมการกำหนดก่อน   หากนายทะเบียนเห็นว่ากรรมการคนใดขาดคุณสมบัติหรือมีเหตุอื่นตามกฎหมายที่ไม่เหมาะสมในการเป็นกรรมการบริหารสมาคมฌาปนกิจสงเคราะห์นายทะเบียนชอบที่จะไม่จดทะเบียนตั้งบุคคลนั้นเป็นกรรมการเสียได้ แต่นายทะเบียนจะต้องแจ้งเหตุแห่งการไม่รับจดทะเบียนให้สมาคมฌาปนกิจสงเคราะห์ทราบภายในกำหนด  ๑๕  วัน  นับแต่วันที่นายทะเบียนไม่รับจดทะเบียน  เหตุที่กฎหมายยังคงกำหนดระยะเวลาไว้  ๑๕  วัน  เพราะเห็นว่า  การบริหารจัดการสมาคม ฯ  จะต้องกระทำโดยกรรมการหากกำหนดเวลาให้ยาวนานกว่าอาจเกิดความเสียหายในการบริหารจัดการสมาคม ฯ  ได้  จึงกำหนดเวลาไว้ตามกฎหมายเดิม

เมื่อสมาคมฌาปนกิจสงเคราะห์ได้รับหนังสือแจ้งเหตุแห่งการไม่รับจดทะเบียนตั้งกรรมการจากนายทะเบียนแล้วหากสมาคมฌาปนกิจสงเคราะห์ไม่เห็นด้วยกับคำสั่งนายทะเบียนสมาคมฌาปนกิจสงเคราะห์มีสิทธิ์อุทธรณ์คำสั่งดังกล่าวนั้น   ต่อปลัดกระทรวงได้โดยสมาคมฌาปนกิจสงเคราะห์จะต้องทำคำอุทธรณ์เป็นหนังสือยื่นต่อนายทะเบียน  ภายใน  ๓๐  วัน  นับแต่ได้รับแจ้งเหตุแห่งการไม่รับจดทะเบียนกรรมการจากนายทะเบียน  ซึ่งเมื่อนายทะเบียนได้รับอุทธรณ์แล้ว  นายทะเบียนจะต้องส่งอุทธรณ์ดังกล่าวต่อปลัดกระทรวงการพัฒนาสังคมและความมั่นคงของมนุษย์โดยมิชักช้า  เพื่อให้ปลัดกระทรวงการพัฒนา
สังคมและความมั่นคงของมนุษย์วินิจฉัยอุทธรณ์นั้นให้แล้วเสร็จ  ภายใน  ๖๐  วัน  นับแต่วันยื่นอุทธรณ์  คำวินิจฉัยของปลัดกระทรวงการพัฒนาสังคมและความมั่นคงของมนุษย์ให้เป็นที่สุด

หมายเหตุ   ระยะเวลาวินิจฉัยอุทธรณ์ของปลัดกระทรวงกฎหมายกำหนดไว้ ๖๐ นับแต่วันยื่นอุทธรณ์เป็นระยะเวลาที่กระชั้นชิดพอสมควร  ดังนั้นเมื่อนายทะเบียนได้รับอุทธรณ์จากสมาคมฌาปนกิจสงเคราะห์แล้วให้นายทะเบียนรีบส่งอุทธรณ์ต่อให้ปลัดกระทรวงโดยเร็วที่สุด  เพื่อจะได้มีระยะเวลาพอสมควรในการวินิจฉัยอุทธรณ์

อย่างไรก็ตามบทบัญญัติในมาตรานี้ตอนยกร่างซึ่งบัญญัติให้นำมาตรา  ๑๑  มาใช้บังคับโดยอนุโลมนั้นได้บัญญัติให้ปลัดกระทรวงการพัฒนาสังคมและความมั่นคงของมนุษย์วินิจฉัยอุทธรณ์โดยมิชักช้าแต่สภาผู้แทนราษฎรต้องการกำหนดเวลาให้แน่นอนเกรงว่าปลัดกระทรวงการพัฒนาสังคมและความมั่นคงของมนุษย์จะวินิจฉัยช้าอันอาจเกิดความเสียหายต่อสมาคมฌาปนกิจสงเคราะห์จึงได้กำหนดเวลาวินิจฉัยดังกล่าวไว้ภายใน  ๙๐  วัน  นับแต่วันยื่นอุทธรณ์  แต่ในชั้นกรรมาธิการวุฒิสภาได้ปรับแก้เหลือเพียง ๖๐  วัน  นับแต่วันยื่นอุทธรณ์จึงทำให้ระยะเวลาในการวินิจฉัยอุทธรณ์หรือระยะเวลาในมาตรา  ๑๑  วรรคห้าเหลือเพียง  ๖๐  วัน  ซึ่งค่อนข้างกระชั้นชิดในการปฏิบัติงาน  แต่ก็เพื่อความรวดเร็วและประโยชน์ต่อสมาคมฌาปนกิจสงเคราะห์

ในวรรคห้าของมาตรา  ๒๐  นี้  บัญญัติไว้เพื่อไม่ให้การบริหารงานของสมาคมฌาปนกิจสงเคราะห์ต้องหยุดชะงักลงอันอาจเกิดความเสียหายต่อสมาคมฌาปนกิจสงเคราะห์ได้  จึงกำหนดให้กรรมการชุดเดิมปฏิบัติหน้าที่กรรมการต่อไปจนกว่าจะได้มีการจดทะเบียนกรรมการชุดใหม่  แต่ทั้งนี้สมาคมฌาปนกิจสงเคราะห์จะกำหนดไว้ในข้อบังคับเป็นประการอื่นในเรื่องหน้าที่ของกรรมาการชุดเดิมไว้ก็ได้เช่นกำหนดไว้ในเรื่องการอนุมัติเบิกจ่ายเงินเป็นการเฉพาะว่าจะกระทำโดยกรรมการที่รักษาการไม่ได้สมาคมก็ชอบที่จะกำหนดไว้ในข้อบังคับได้  เป็นต้น

มาตรา   ๒๑  ให้สมาคมฌาปนกิจสงเคราะห์มีคณะกรรมการประกอบด้วยกรรมการจำนวนไม่น้อยกว่าเจ็ดคน  โดยมีตำแหน่งนายกสมาคมฌาปนกิจสงเคราะห์หนึ่งคน  เลขานุการหนึ่งคน  เหรัญญิกหนึ่งคนและตำแหน่งอื่นตามที่คณะกรรมากรรกำหนด  เป็นผู้ดำเนินกิจการของสมาคมฌาปนกิจสงเคราะห์  และเป็นผู้แทนของสมาคมฌาปนกิจสงเคราะห์ในกิจการที่เกี่ยวกับบุคคลภายนอก  เพื่อการนี้  คณะกรรมการจะมอบหมายให้กรรมการคนหนึ่งหรือหลายคนทำการแทนก็ได้

กรรมการของสมาคมฌาปนกิจสงเคราะห์  ต้องมีคุณสมบัติตามระเบียบที่รัฐมนตรีกำหนด

กรรมการสมาคมฌาปนกิจสงเคราะห์มีวาระอยู่ในตำแหน่งคราวละสองปีนับแต่วันที่นายทะเบียนรับจดทะเบียน

กรรมการสมาคมฌาปนกิจสงเคราะห์จะดำรงตำแหน่งเกินสองวาระติดต่อกันไม่ได้  เว้นแต่ที่ประชุมใหญ่โดยมติสองในสามของผู้มาประชุมจะกำหนดเป็นอย่างอื่น

ในกรณีที่กรรมการพ้นจากตำแหน่งก่อนครบวาระและได้มีการแต่งตั้งผู้อื่นเป็นกรรมการแทนให้ผู้ที่ได้รับตำแหน่งเท่ากับวาระที่เหลืออยู่ของผู้ซึ่งตนแทน

คำอธิบาย  มาตรา   ๒๑  นี้ได้สลับปรับเปลี่ยนไปจากร่างเดิมตามความประสงค์ของคณะกรรมาธิการวิสามัญของสภาผู้แทนราษฎรและให้กรมประชาสงเคราะห์ยกร่างถ้อยคำในมาตรานี้ใหม่  โดยให้กำหนดตำแหน่งนายกสมาคมฌาปนกิจสงเคราะห์เลขานุการ  และเหรัญญิกไว้ในกฎหมาย
ดังนั้นเมื่อกฎหมายใหม่บังคับใช้เต็มรูปแบบแล้ว  สมาคมฌาปนกิจสงเคราะห์จะมีผู้บริหารสูงสุด
ของสมาคมฌาปนกิจสงเคราะห์ คือนายกสมาคมฌาปนกิจสงเคราะห์ไม่ใช่ประธานสมาคมฌาปนกิจสงเคราะห์อีกต่อไป    นอกจากนั้นสมาคมฌาปนกิจสงเคราะห์จะต้องมีเลขานุการหนึ่งคน   เหรัญญิกหนึ่งคนและมีตำแหน่งอื่นตามที่คณะกรรมการกำหนดเป็นผู้ดำเนินกิจการของสมาคมฌาปนกิจสงเคราะห์  แต่ทั้งนี้จะต้องมีคณะกรรมการไม่น้อยกว่า ๗  คน  เป็นผู้ดำเนินการดังกล่าว  สำหรับกิจการที่จะต้องกระทำต่อบุคคลภายนอกสมาคมแต่งตั้งกรรมการคนหนึ่งคนใดหรือหลายคนกระทำการนั้นก็ได้  เช่น ในเรื่องเกี่ยวกับการจ่ายเงินสงเคราะห์สมาคมฌาปนกิจอาจกำหนดให้นายกฯ  รองนายกฯ  เหรัญญิก  หรือกรรมการอื่น ๆ เป็นผู้ลงนามเบิกจ่ายเงินสงเคราะห์นั้น  หรือในกิจการที่เล็ก ๆ น้อย ๆ ก็อาจมอบหมายให้กรรมการเพียงคนเดียวกระทำไปเพียงลำพังก็ได้    อย่างไรก็ตามแม้จะกระทำโดยเพียงลำพังคนเดียว  หรือกระทำหลายคนในกิจการที่สำคัญ ๆ กิจการเหล่านั้นย่อมผูกพันคณะกรรมการทุกคนและผูกพันสมาคมฌาปนกิจสงเคราะห์ด้วยซึ่งต้องร่วมรับผิดในกิจการอันที่ได้ร่วมกระทำทุกคน  เว้นแต่กิจการใดที่กรรมการกระทำเองเป็นการเฉพาะตัวไม่เกี่ยวกับวัตถุประสงค์ของสมาคมฌาปนกิจสงเคราะห์กิจการนั้นย่อมผูกพันเป็นการเฉพาะตัวของกรรมการคนนั้น  คนอื่น ไม่ต้องรับผิดชอบด้วยแต่อย่างใด

บุคคลที่จะเข้าเป็นกรรมการของสมาคมฌาปนกิจสงเคราะห์นั้นได้จะต้องมีคุณสมบัติตามระเบียบที่รัฐมนตรีกำหนด  ดังนั้นในการเลือกตั้งกรรมการ    ผู้สมัครเข้ารับการเลือกตั้งจะต้องศึกษาคุณสมบัติกรรมการตามระเบียบกระทรวงการพัฒนาสังคมและความมั่นคงของมนุษย์ให้เข้าใจก่อนและจะต้องเป็นผู้ไม่บกพร่องเรื่องคุณสมบัติด้วย  ถ้าหากบุคคลที่บกพร่องเรื่องคุณสมบัติได้รับเลือกตั้งเข้าเป็นกรรมการสมาคมฌาปนกิจสงเคราะห์เมื่อถึงขั้นตอนการจดทะเบียน  นายทะเบียนจะต้องตรวจสอบคุณสมบัติอีกครั้งหนึ่งหากพบข้อบกพร่องนายทะเบียนก็ชอบที่จะไม่รับจดทะเบียนตั้งกรรมการนั้นได้ตามมาตรา  ๒๐

เมื่อกรรมการเข้าสู่การดำรงตำแหน่งแล้วย่อมมีวาระการดำรงอยู่ในตำแหน่งเพื่อป้องกันกรรมการเหล่านั้นยึดติดกับตำแหน่งและอาจแสวงหาผลประโยชน์อันมิชอบด้วยกฎหมายสำหรับตนเองหรือพรรคพวกได้  ซึ่งทำให้เกิดความเสียหายต่อสมาคมฌาปนกิจสงเคราะห์และสมาชิกโดยรวมได้  คณะกรรมการยกร่างกฎหมายจึงได้กำหนดวาระดำรงอยู่ในตำแหน่งของกรรมการลงไว้ในกฎหมาย  แต่ในชั้นกรรมาธิการวิสามัญของสภาผู้แทนราษฎรมีการถกเถียงกันอย่างกว้างขวางถึงผลดีผลเสียจึงได้ข้อยุติให้การอยู่ใน
ตำแหน่งกรรมการคราวละสองปีและดำรงตำแหน่งเกินสองวาระติดต่อกันไม่ได้เป็นหลักแต่ให้มีข้อยกเว้นในกรณีจำเป็นโดยให้มติของที่ประชุมใหญ่จำนวนสองในสามกำหนดเป็นอย่างอื่นได้  ทั้งนี้ต้องเป็นกรณีมีเหตุผลและความจำเป็นจริง ๆ จึงจะให้สมาคมฌาปนกิจสงเคราะห์ใช้บทบัญญัติในข้อยกเว้นดังกล่าว  มิใช่เจตนาจะให้สมาคมฌาปนกิจสงเคราะห์ใช้ได้ตามอำเภอใจ

ส่วนในวรรคท้ายของมาตรา  ๒๑  นั้น  กำหนดไว้ในกรณีที่กรรมการพ้นจากตำแหน่งก่อนครบวาระ เช่น  ตาย  ลาออก  หรือถูกถอดถอนหรือถูกสั่งให้ออก  ก็ให้สมาคมฌาปนกิจสงเคราะห์แต่งตั้งหรือเลือกตั้งผู้อื่นเข้าเป็นกรรมการแทนผู้ที่พ้นจากตำแหน่ง  และให้ผู้ที่เข้าดำรงตำแหน่งแทนอยู่ในตำแหน่งเท่ากับวาระที่เหลืออยู่ของผู้ซึ่งตนเข้าแทนนั้น


มาตรา  ๒๒   การประชุมใหญ่สามัญ  ให้คณะกรรมการเรียกประชุมใหญ่สามัญประจำปี  ปีละหนึ่งครั้งภายในหนึ่งร้อยยี่สิบวันนับแต่วันสิ้นปีปฏิทินเพื่อ
(1) รับทราบรายงานกิจการในรอบปีที่ผ่านมาของสมาคมฌาปนกิจสงเคราะห์
(2) พิจารณาอนุมัติบัญชีรายได้  รายจ่าย  และบัญชีงบดุลของสมาคมฌาปนกิจสงเคราะห์
(3) เลือกตั้งคณะกรรมการแทนคณะกรรมการเมื่อครบวาระตาม  มาตรา 21  วรรคสาม
(4) พิจารณาวาระอื่น ๆ  
คำอธิบาย  มาตรา  ๒๒ ที่เพิ่มขึ้นใหม่ในชั้นพิจารณาของคณะกรรมาธิการวิสามัญสภา
ผู้แทนราษฎรซึ่งเป็นการยกร่างจากความเห็นของรัฐมนตรีว่าการกระทรวงแรงงานและสวัสดิการสังคม  (ศาสตราจารย์  เดช  บุญหลง)  โดยเปรียบเทียบกับประมวลกฎหมายแพ่งและพาณิชย์ว่าด้วยหุ้นส่วนและบริษัท
ดังนั้น  ในการประชุมใหญ่สามัญของสมาคมฌาปนกิจสงเคราะห์นอกจากกฎหมายบัญญัติให้คณะกรรมการสมาคมฌาปนกิจสงเคราะห์เรียกประชุมใหญ่สามัญประจำปี  ปีละหนึ่งครั้งภายในหนึ่งร้อยยี่สิบวันนับแต่วันสิ้นปีปฏิทินแล้ว  กฎหมายยังได้บัญญัติให้เสนอวาระการประชุมและรายละเอียดต่าง ๆ ต่อที่ประชุมใหญ่สามัญเพื่อพิจารณาด้วยกล่าวคือ
(1)  คณะกรรมการของสมาคมฌาปนกิจสงเคราะห์จะต้องรายงานกิจการในรอบปีที่ผ่านมา
ต่อที่ประชุมใหญ่สามัญว่าในรอบปีที่ผ่านมาสมาคมฌาปนกิจสงเคราะห์ได้ดำเนินกิจการไปอย่างไร  แล้วเสร็จตามวัตถุประสงค์หรือไม่อย่างไร  อีกทั้งปัญหาอุปสรรคและวิธีการแก้ไขหรือรายละเอียดต่าง ๆ ที่ประสบจากการดำเนินกิจการในรอบปี  เพื่อให้ที่ประชุมได้รับทราบ
(2) เพื่อให้ที่ประชุมพิจารณาอนุมัติบัญชีรายได้   รายจ่าย    และบัญชีงบดุลของสมาคมฌาปนกิจ
สงเคราะห์ว่าในรอบปีที่ผ่านมานั้น  สมาคมฌาปนกิจสงเคราะห์มีรายได้  รายจ่ายมากน้อยเพียงใด  และบัญชีงบดุลได้ดำเนินแล้วเสร็จถูกต้องครบถ้วนหรือไม่อย่างไร  ทั้งนี้เพื่อให้ที่ประชุมรับรองอนุมัติก่อนนำส่งนายทะเบียนต่อไป
(3) ในกรณีที่คณะกรรมการของสมาคมฌาปนกิจสงเคราะห์ครบวาระการดำรงตำแหน่งกรรมการ  
ซึ่งหมายถึงตำแหน่งของกรรมการเหล่านั้นจะว่างลงจึงต้องมีการเลือกคณะกรรมการมาบริหารจัดการสมาคมฌาปนกิจสงเคราะห์ใหม่แทนคณะกรรมการชุดเดิม   ดังนั้น   สมาคมฌาปนกิจสงเคราะห์ควรจะเลือกตั้งคณะกรรมการให้ตรงกับระยะเวลาในการประชุมใหญ่
(4) พิจารณาวาระอื่น ๆ ในกรณีที่สมาคมฌาปนกิจสงเคราะห์มีวาระอื่นเสนอที่ประชุมเพื่อ
พิจารณาและอนุมัติ  สมาคมฌาปนกิจสงเคราะห์ก็ชอบที่จะนำเสนอและขออนุมัติจากที่ประชุมใหญ่สามัญนี้ได้  เช่น  ขอแก้ไขเพิ่มเติมข้อบังคับ  หรือขอแก้ไขเพิ่มเติมระเบียบการใช้จ่ายของสมาคมฌาปนกิจสงเคราะห์เป็นต้น

มาตรา  ๒๓  คณะกรรมการจะเรียกประชุมใหญ่วิสามัญเมื่อใดก็ได้สุดแต่จะเห็นสมควร
สมาชิกจำนวนไม่น้อยกว่าหนึ่งในห้าของจำนวนสมาชิกทั้งหมด   หรือไม่น้อยกว่าห้าสิบคนจะทำหนังสือร้องขอต่อคณะกรรมการให้เรียกประชุมใหญ่วิสามัญเพื่อการใดการหนึ่งเมื่อใดก็ได้

ในกรณีที่สมาชิกเป็นผู้ร้องขอให้เรียกประชุมใหญ่วิสามัญ ให้คณะกรรมการเรียกประชุมใหญ่วิสามัญภายในสามสิบวันนับแต่วันที่ได้รับคำร้องขอถ้าคณะกรรมการไม่เรียกประชุมใหญ่วิสามัญในระยะเวลาดังกล่าวในนายทะเบียนมีอำนาจเรียกประชุมใหญ่วิสามัญได้

คำอธิบาย  มาตรา  ๒๓  วรรคแรกนี้ยังคงเป็นไปตามหลักการเดิมแม้ว่าจะถูกเพิ่มเติมคำว่า “ก็ได้”  เข้าไปในชั้นกรรมาธิการวิสามัญของวุฒิสภาก็ตาม  แต่สมาคมฌาปนกิจสงเคราะห์จะเรียกประชุมใหญ่วิสามัญเมื่อใดก็ได้แล้วแต่จะเห็นสมควร  ซึ่งก็หมายความว่าหากสมาคมฌาปนกิจสงเคราะห์จำเป็นต้องมีมติใดที่จะต้องผ่านความเห็นชอบจากที่ประชุมใหญ่  ก็ชอบที่จะเรียกประชุมใหญ่วิสามัญเมื่อใดก็ได้  ปีละกี่ครั้งก็ได้ตามที่เห็นสมควร
ในวรรคสอง   ให้สิทธิสมาชิกในการเข้าชื่อกันเพื่อร้องขอต่อคณะกรรมการในการเรียกประชุมใหญ่  
ในกรณีที่สมาชิกเห็นว่าการบริหารงานของคณะกรรมการไม่เป็นไปโดยถูกต้องชอบธรรม  หรือในกรณีที่มีเหตุอันสมควรเพื่อการใดการหนึ่งสมาชิกสามารถใช้สิทธิได้  แต่ต้องมีสมาชิกไม่น้อยกว่าหนึ่งในห้าของจำนวนสมาชิกทั้งหมด  หรือไม่น้อยกว่า  ๕๐  คน

เมื่อคณะกรรมการได้รับหนังสือร้องขอจากสมาชิกแล้ว  และมีจำนวนสมาชิกครบถ้วนถูกต้องตามกฎหมายกำหนดก็ให้คณะกรรมการเรียกประชุมใหญ่วิสามัญ  ภายใน  ๓๐  วัน  นับแต่วันที่ได้รับคำร้องขอ  แต่ถ้าหากคณะกรรมการไม่เรียกประชุมใหญ่วิสามัญตามที่สมาชิกร้องขอดังกล่าว  นายทะเบียนมีอำนาจเรียกประชุมใหญ่วิสามัญได้

มาตรา  ๒๔   ในการเรียกประชุมใหญ่สามัญหรือการเรียกประชุมใหญ่วิสามัญตามมาตรา  ๑๙  มาตรา  ๒๒  หรือมาตรา  ๒๓  คณะกรรมการต้องส่งหนังสือนัดประชุมไปยังสมาชิกทุกคนซึ่งมีชื่อในทะเบียนสมาชิกก่อนวันนัดประชุมไม่น้อยกว่าเจ็ดวัน

การเรียกประชุมใหญ่ตามวรรคหนึ่งต้องระบุสถานที่  วัน  เวลา  และระเบียบวาระการประชุม  และจัดส่งรายละเอียดและเอกสารที่เกี่ยวข้องตามควรไปพร้อมกันด้วย

คำอธิบาย  ในชั้นคณะกรรมการยกร่างกฎหมายของกรมประชาสงเคราะห์ได้นำบทบัญญัติในประมวลกฎหมายแพ่งและพาณิชย์ว่าด้วยเรื่อง  สมาคมบัญญัติไว้ในกรณีที่สมาคมฌาปนกิจสงเคราะห์เรียกประชุมใหญ่สามัญครั้งแรกตามมาตรา ๑๙  การเรียกประชุมใหญ่สามัญประจำปีตามมาตรา  ๒๒  หรือการเรียกประชุมใหญ่วิสามัญตามาตรา  ๒๓  นั้น  กฎหมายบัญญัติให้คณะกรรมการต้องส่งหนังสือนัดประชุมไปยังสมาชิกทุกคนโดยต้องส่งก่อนวันประชุมไม่น้อยกว่า ๗ วัน  และกำหนดให้คณะกรรมการระบุสถานที่  วัน  เวลา  ระเบียบวาระการประชุมและรายละเอียดเอกสารที่เกี่ยวข้องตามสมควรไปพร้อมกันด้วย
การที่กฎหมายบัญญัติบังคับอย่างนี้    เพื่อให้สมาชิกของสมาคมฌาปนกิจสงเคราะห์ได้รับทราบเกี่ยวกับการประชุมใหญ่  และได้มีส่วนร่วมหรือได้เข้าร่วมประชุมอันถือว่าเป็นสิทธิหน้าที่ของสมาชิกในการร่วมกันบริหารสมาคมฌาปนกิจสงเคราะห์  และเป็นการตรวจสอบการดำเนินงานของคณะกรรมการว่าดำเนินการชอบด้วยกฎหมายหรือไม่  อีกทั้งหากสมาชิกมีเรื่องเสนอต่อที่ประชุมก็ชอบที่จะเสนอต่อที่ประชุมเพื่อประโยชน์ของสมาชิกและสมาคมฌาปนกิจสงเคราะห์  โดยรวมก็ชอบที่จะทำได้

อย่างไรก็ตามการบัญญัติกฎหมายบังคับสมาคมฌาปนกิจสงเคราะห์อย่างนี้ย่อมเพิ่มภาระค่าใช้จ่ายในการจัดส่งหรือนำส่งเอกสารแก่สมาชิกทุกคนนั้นก็หมายความว่าสมาคมฌาปนกิจสงเคราะห์ไม่ควรที่จะเปิดรับสมาชิกอย่างกว้างขวางเกินไปหรือไม่ควรมีสมาชิกมากเกินไปเพราะยากต่อการติดต่อและต้องเสียค่าใช้จ่ายมากในการจัดส่งเอกสารเชิญประชุมแต่ก็มีทางแก้โดยที่สมาคมฌาปนกิจสงเคราะห์อาจมอบหมายให้เจ้าหน้าที่ของสมาคมฌาปนกิจสงเคราะห์หรือกรรมการเป็นผู้นำส่งหนังสือนัดประชุมแก่สมาชิกแทนการส่งทางไปรษณีย์ก็ชอบที่จะทำได้แต่สมาคมฌาปนกิจสงเคราะห์ต้องมีหลักฐานการส่งไว้อ้างอิงด้วย หากสมาคมฌาปนกิจสงเคราะห์ฝ่าฝืนไม่ดำเนินการดังกล่าวในการประชุมใหญ่สามัญหรือประชุมใหญ่วิสามัญถือได้ว่าการประชุมใหญ่ในคราวนั้นของสมาคมฌาปนกิจสงเคราะห์ได้ดำเนินการไปโดยไม่ชอบด้วยกฎหมายมติของที่ประชุมนั้นก็ไม่ชอบไปด้วยใช้บังคับไม่ได้

มาตรา  ๒๕  การประชุมใหญ่  ต้องมีสมาชิกหรือผู้แทนสมาชิกมาประชุมไม่น้อยกว่ากึ่งหนึ่งของจำนวนสมาชิกทั้งหมดหรือไม่น้อยกว่าหนึ่งร้อยคนจึงจะเป็นองค์ประชุม

ถ้าในการประชุดนัดแรก  สมาชิกหรือผู้แทนสมาชิกมาไม่ครบองค์ประชุมหากการประชุมนั้นได้นัดโดยสมาชิกร้องขอ  ให้เลิกประชุม  ถ้าการประชุมนั้นมิใช่โดยสมาชิกร้องขอ   ให้นัดประชุมใหญ่อีกครั้งหนึ่งภายในสามสิบวันการประชุมครั้งหลังนี้มีสมาชิกหรือผู้แทนสมาชิกมาประชุมไม่น้อยกว่าหนึ่งในสิบของจำนวนสมาชิกทั้งหมดหรือไม่น้อยกว่าสามสิบคนก็ให้ถือว่าเป็นองค์ประชุม

ในการประชุมใหญ่เพื่อแก้ไขหรือเพิ่มเติมข้อบังคับและการเลิกสมาคมฌาปนกิจสงเคราะห์  ต้องมีผู้มาประชุมตามวรรคหนึ่งเท่านั้น

คำอธิบาย  บทบัญญัติในมาตรา  ๒๕  นี้  บัญญัติเรื่ององค์คณะกรรมการประชุมใหญ่ของสมาคมฌาปนกิจสงเคราะห์  ซึ่งกำหนดองค์ประชุมจากจำนวนสมาชิกที่เข้าร่วมประชุมหรือผู้แทนสมาชิกจะต้องไม่น้อยกว่ากึ่งหนึ่งของจำนวนสมาชิกทั้งหมด  หรือถ้าหากสมาชิกไม่สามารถมาร่วมประชุมได้ตามจำนวนดังกล่าวก็ให้มีสมาชิกหรือผู้แทนสมาชิกมาประชุมไม่น้อยกว่าหนึ่งร้อยคนจึงถือว่าเป็นองค์ประชุม  เช่น  สมาคมฌาปนกิจสงเคราะห์  สอง  มีสมาชิกทั้งหมด  ๑,๐๐๐   คน  องค์ประชุมในการประชุมใหญ่กึ่งหนึ่ง
ของจำนวนสมาชิกทั้งหมด  คือ ๕๐๐ คน  แต่ถ้าหากมีสมาชิกหรือผู้แทนสมาชิกมาประชุมไม่ครบ  ๕๐๐  คน  แต่มาประชุมเพียง  ๑๐๐  คน  หรือมากกว่า  ๑๐๐  คน  ก็เป็นองค์ประชุมที่สามารถดำเนินการประชุมใหญ่ได้

แต่ถ้าการนัดประชุมใหญ่โดยสมาชิกร้องขอและในนัดแรกมีสมาชิกหรือผู้แทนของสมาชิกมาประชุมไม่ครบองค์ประชุมดังกล่าวข้างต้น    ให้ยกเลิกการนัดประชุมครั้งนั้น    แต่ถ้าการประชุมนั้นมิใช่โดย
สมาชิกร้องขอ  ก็ให้นัดประชุมใหญ่อีกครั้งหนึ่งภายในสามสิบวัน  การประชุมครั้งหลังนี้จะมีสมาชิกหรือผู้แทนสมาชิกมาประชุมไม่น้อยกว่าหนึ่งในสิบของจำนวนสมาชิกทั้งหมด  หรือไม่น้อยกว่าสามสิบคน  ก็ให้ถือว่าเป็นองค์ประชุม  เช่น  สมาคมฌาปนกิจสงเคราะห์  สามมีสมาชิกทั้งหมด  ๕๐๐  คน  องค์ประชุมในครั้งแรกกึ่งหนึ่งหรือไม่น้อยกว่าหนึ่งร้อย  คือ  ๒๕๐  คน  และ  ๑๐๐  คนขึ้นไป  แล้วแต่กรณี  แต่ครั้งแรกประชุมไม่ได้และสมาคมฌาปนกิจสงเคราะห์ได้นัดประชุมเป็นครั้งที่สอง  เช่นนี้  องค์ประชุมในนัดที่สองนี้จะต้องมีสมาชิกหรือผู้แทนสมาชิกมาประชุมไม่น้อยกว่าหนึ่งในสิบของจำนวนสมาชิกทั้งหมด   คือ  ต้องมีสมาชิกหรือผู้แทนสมาชิกไม่น้อยกว่า  ๕๐  คน  ของจำนวนสมาชิกทั้งหมด  หรือไม่น้อยกว่า  ๓๐  คน  ก็ถือว่าเป็นองค์ประชุม

อย่างไรก็ตามในกรณีที่สมาคมฌาปนกิจสงเคราะห์จะแก้ไขเพิ่มเติมข้อบังคับและเลิกสมาคมฌาปนกิจสงเคราะห์จะต้องมีสมาชิกหรือผู้แทนสมาชิกมาประชุมใหญ่ไม่น้อยกว่ากึ่งหนึ่งของจำนวนสมาชิกทั้งหมดหรือไม่น้อยกว่าหนึ่งร้อยคนเท่านั้น     จึงจะเป็นองค์ประชุม  เพราะเหตุว่าการแก้ไขเพิ่มเติมข้อบังคับและการเลิกสมาคมฌาปนกิจสงเคราะห์  ย่อมส่งผลกระทบต่อสมาชิกโดยรวม  ซึ่งอาจทำให้สมาชิกได้รับความเสียหายจากการใช้มติในการประชุมนั้นได้  จึงจำเป็นจะต้องมีผู้ร่วมประชุมที่มีจำนวนมากพอสมควรในการลงมติแก้ไขเพิ่มเติมข้อบังคับ  และในการเลิกสมาคมฌาปนกิจสงเคราะห์

หมายเหตุ  มาตรา  ๒๕  นี้ได้มีการแก้ไขโดยเพิ่มองค์ประชุมมากขึ้นกว่าเดิมจากไม่น้อยกว่าห้าสิบคนเป็นไม่น้อยหนึ่งร้อยคนเพราะเหตุว่าต้องการให้มีสมาชิกใช้สิทธิในการพิจารณาปัญหาสำคัญของมาคมฌาปนกิจสงเคราะห์ร่วมกัน      และถือการมีส่วนร่วมของสมาชิกในการพิจารณาดำเนินการสมาคมาปนกิจ
สงเคราะห์  เพื่อผลประโยชน์ของสมาชิกเอง  และความมั่นคงของสมาคมฌาปนกิจสงเคราะห์ด้วย  จึงเพิ่มจำนวนองค์ประกอบขึ้นกว่ากฎหมายฉบับเดิม
มาตรา   ๒๖   ในการประชุมใหญ่  สมาชิกคนหนึ่งมีเสียงหนึ่งในการลงคะแนน  การ
วินิจฉัยชี้ขาดให้ถือเสียงข้างมาก  ถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอึกเสียงหนึ่งเป็นเสียงชี้ขาด  เว้นแต่กรณีการแก้ไขหรือเพิ่มเติมข้อบังคับ  และการเลิกสมาคมฌาปนกิจสงเคราะห์ต้องมีคะแนนเสียงไม่น้อยกว่าสองในสามของผู้มาประชุม

คำอธิบาย  มาตรา  ๒๖  นี้ได้แก้ไขเพิ่มเติมใหม่  ซึ่งจากเดิมบัญญัติไว้ในมาตรา ๒๓  ทั้งนี้สาระสำคัญยังคงไว้ซึ่งหลักการเดิม  กล่าวคือว่าด้วยการออกเสียงลงคะแนนในการมีมติวินิจฉัยชี้ขาดของที่
ประชุมใหญ่  ของสมาคมฌาปนกิจสงเคราะห์  โดยกำหนดให้ถือเอาเสียงข้างมากจากที่ประชุมเป็นเกณฑ์  อีกทั้งกำหนดให้สมาชิกหนึ่งคนมีหนึ่งเสียงในการลงคะแนน  อย่างไรก็ตามหากการลงมติในเรื่องใดเรื่องหนึ่งมีคะแนนเสียงเท่ากันหรือหาคะแนนเสียงข้างมากไม่ได้  ก็ให้ประธานในที่ประชุมออกเพิ่มอีกหนึ่งเสียงเพื่อชี้ขาดมติดังกล่าว

แต่อย่างไรก็ตาม  บทบัญญัติในมาตรา  ๒๖  นี้  ได้เพิ่มเติมข้อยกเว้นในกรณี  การแก้ไขหรือเพิ่มเติมข้อบังคับและการเลิกสมาคมฌาปนกิจสงเคราะห์จะต้องมีคะแนนเสียงไม่น้อยกว่าสองในสามของผู้มาประชุมเพราะเหตุว่าการดังกล่าวมานั้นเป็นการมีมติที่จะต้องบังคับต่อสมาชิก  หรือกระทบกระเทือนสิทธิหรือกระทบต่อสมาคมฌาปนกิจสงเคราะห์  จึงจำเป็นต้องมีเสียงส่วนมากในการวินิจฉัยหรือมีมติ

มาตรา  ๒๗  สมาชิกจะมอบฉันทะเป็นหนังสือให้ผู้อื่นซึ่งมิใช่สมาชิกมาประชุมใหญ่และออกเสียงแทนตนก็ได้

ผู้รับมอบฉันทะคนหนึ่งรับมอบฉันทะได้คนเดียว

คำอธิบาย  บทบัญญัติในมาตรา  ๒๗  สืบเนื่องจากการประชุมใหญ่  ของสมาคมฌาปนกิจสงเคราะห์  ซึ่งหากสมาชิกไม่อาจเข้าร่วมประชุมได้  สมาชิกนั้นสามารถมอบฉันทะให้ใครก็ได้มาประชุมแทนตนแต่จะมอบฉันทะให้แก่สมาชิก  สมาคมฌาปนกิจสงเคราะห์นั้นด้วยกันไม่ได้  อีกทั้งการมอบฉันทะนั้นจะต้องทำเป็นหนังสือด้วย  กล่าวคือจะต้องทำเป็นลายลักษณ์อักษร  ลงลายมือชื่อผู้มอบและผู้รับมอบฉันทะ  พร้อมมีพยานลงลายมือชื่อรับรองอย่างน้อยสองคนในหนังสือมอบฉันทะนั้นด้วย  และในหนังสือมอบฉันทะนั้น  ผู้มอบฉันทะควรบันทึกข้อความให้เห็นว่า  ผู้มอบฉันทะได้มอบให้ใคร  ชื่อ – ชื่อสกุล  ที่อยู่  และถ้อยคำที่แสดงให้แจ้งชัดถึงกิจการที่มอบหมายให้แก่ผู้รับมอบฉันทะ  ซึ่งควรบันทึกให้ชัดเจน

ในวรรคท้ายบัญญัติขึ้นใหม่เพื่อแก้ปัญหาในเรื่องการนับคะแนนหรือในการนับองค์ประชุมจึงกำหนดให้ผู้รับมอบฉันทะคนหนึ่งรับมอบฉันทะได้เพียงคนเดียวเท่านั้น  จะรับมอบฉันทะจากสมาชิกหลายคนไม่ได้

มาตรา ๒๘ ในกรณีที่จะมีมติเรื่องใด  ถ้าส่วนได้เสียงของกรรมการ  หรือสมาชิกของสมาคมฌาปนกิจสงเคราะห์ผู้ใดขัดกับประโยชน์ได้เสียของสมาคม  กรรมการหรือสมาชิกของสมาคมผู้นั้นจะออกเสียงลงคะแนนในเรื่องนั้นมิได้

คำอธิบาย  บทบัญญัติในมาตรา ๒๘  นี้บัญญัติขึ้นใหม่ทั้งมาตราในชั้นการพิจารณาของกรรมาธิการวิสามัญ  วุฒิสมาชิก  ซึ่งนำหลักการมาจากประมวลกฎหมายแพ่งและพาณิชย์ในเรื่องของสมาคม  กล่าวคือ  ในกรณีที่สมาคมฌาปนกิจสงเคราะห์  จะมีมติโดยที่ประชุมใหญ่  ในเรื่องใด ๆ ก็ตาม  ถ้าการลงมตินั้นทำให้กรรมการหรือสมาชิกคนใดมีประโยชน์ได้เสียเป็นไปในทางขัดกับประโยชน์ได้เสียของสมาคมฌาปนกิจสงเคราะห์  หรือการมีมติใด ๆ ทำให้สมาคมฌาปนกิจสงเคราะห์  เสียเปรียบ  เช่นนี้  กรรมการหรือสมาชิกเหล่านั้นจะออกเสียงลงคะแนนในเรื่องนั้น ๆ มิได้  และถ้าหากฝ่าฝืนลงมติไปก็ไม่เป็นผลผูกพันแต่อย่างใด

มาตรา ๒๙ นายทะเบียนและพนักงานเจ้าหน้าที่อาจเข้าร่วมการประชุมใหญ่ของสมาคมฌาปนกิจสงเคราะห์และอาจชี้แจงแสดงข้อคิดเห็นแก่ที่ประชุมใหญ่ได้ แต่ไม่มีสิทธิออกเสียงลงคะแนน

คำอธิบาย  พระราชบัญญัติการฌาปนกิจสงเคราะห์  พ.ศ. ๒๕๑๗  บัญญัติในเรื่องดังกล่าวไว้ในมาตรา ๒๕  ซึ่งพระราชบัญญัติการฌาปนกิจสงเคราะห์ พ.ศ. ๒๕๔๕  ยึดหลักการเดิมและไม่มีการแก้ไขด้วยคำใด ๆ   ด้วยเหตุผลที่ว่ายังคงให้นายทะเบียนและพนักงานเจ้าหน้าที่เข้าร่วมในการประชุมใหญ่ของสมาคมฌาปนกิจสงเคราะห์  เพื่อชี้แจงแสดงความคิดเห็นและให้คำแนะนำในการดำเนินกิจการหรือกิจการ
ใด ๆ อันเกี่ยวกับสมาคมฌาปนกิจสงเคราะห์  นั้นได้  แต่ไม่มีสิทธิในการออกเสียงลงคะแนน  เพราะการออกเสียงลงคะแนนนั้นเป็นสิทธิและหน้าที่ของสมาชิกสมาคมฌาปนกิจสงเคราะห์เท่านั้น
มาตรา  ๓๐  ห้ามมิให้สมาคมฌาปนกิจสงเคราะห์เรียกเก็บเงินอื่นใดจากสมาชิกนอกเหนือจากเงินค่าสมัคร  เงินค่าบำรุง   และเงินสงเคราะห์

เงินค่าสมัครให้เรียกเก็บจากผู้ซึ่งสมัครเข้าเป็นสมาชิกในครั้งแรกเพียงครั้งเดียวตามอัตราที่กำหนดในข้อบังคับ  แต่ต้องไม่เกินอัตราที่กำหนดในกฎกระทรวง

เงินค่าบำรุงให้เรียกเก็บจากสมาชิกเป็นรายเดือนหรือรายปีตามอัตราที่กำหนดในข้อบังคับ  แต่ต้องไม่เกินอัตราที่กำหนดในกฎกระทรวง
เงินสงเคราะห์ให้เรียกเก็บได้ตามจำนวนสมาชิกที่ตายตามอัตราที่กำหนดในข้อบังคับแต่ต้องไม่เกินอัตราที่กำหนดในกฎกระทรวง
สมาคมฌาปนกิจสงเคราะห์อาจเรียกเก็บเงินสงเคราะห์ไว้ล่วงหน้าเพื่อสำรองจ่ายเป็นค่าจัดการศพได้  แต่ต้องไม่เกินอัตราที่ที่ประชุมใหญ่กำหนดและต้องกำหนดในข้อบังคับ

ในกรณีที่สมาคมฌาปนกิจสงเคราะห์เลิก  หรือสมาชิกผู้ใดพ้นจากสมาชิกภาพ  ให้สมาคมฌาปนกิจสงเคราะห์คืนเงินสงเคราะห์ที่เรียกเก็บไว้ล่วงหน้าให้แก่สมาชิกเท่าที่สมาชิกผู้นั้นยังไม่ตกอยู่ในความผูกพันที่จะต้องจ่ายเงินสงเคราะห์ตามที่ได้จ่ายล่วงหน้าไว้ให้แล้ว

คำอธิบาย  มาตรา  ๓๐  ในพระราชบัญญัติสมาคมฌาปนกิจสงเคราะห์  พ.ศ. ๒๕๔๕  นี้ยังคงหลักการเดิมซึ่งพระราชบัญญัติสมาคมสงเคราะห์  พ.ศ. ๒๕๑๗  กล่าวคือ  ห้ามมิให้สมาคมฌาปนกิจสงเคราะห์เรียกเก็บเงินอื่นใดจากสมาชิก  นอกจากเงินค่าสมัคร  เงินค่าบำรุง  และเงินสงเคราะห์เท่านั้น  และเงินค่าสมัครนั้น  สมาคมสามารถเรียกเก็บได้จากผู้ซึ่งสมัครเป็นสมาชิกได้เพียงครั้งเดียว  ตามอัตราที่กำหนดในข้อบังคับ แต่ต้องไม่เกินอัตราที่กำหนดในกฎกระทรวง  เหตุที่พระราชบัญญัติสมาคมฌาปนกิจสงเคราะห์  พ.ศ. ๒๕๔๕  บัญญัติในเรื่องอัตราเงินค่าสมัคร  เงินค่าบำรุง  และเงินสงเคราะห์ในกฎกระทรวง  เพราะเหตุว่าจำนวนเงินที่กำหนดในกฎกระทรวงจะง่ายต่อการแก้ไข  หรือเปลี่ยนแปลงให้เหมาะสมกับสภาพเศรษฐกิจและสังคมในสถานการณ์นั้น ๆ  ซึ่งปัจจุบันได้กำหนดในกฎกระทรวงในเรื่องดังกล่าวนี้ไว้แล้ว  โดยให้สมาคมฌาปนกิจสงเคราะห์เรียกเก็บเงินจากผู้ซึ่งสมัครเป็นสมาชิกสมาคมฌาปนกิจสงเคราะห์ครั้งแรกเพียงครั้งเดียว  โดยกำหนดอัตราไว้ในกฎกระทรวงไม่เกินคนละหนึ่งร้อยบาท  และกำหนดเงินค่าบำรุงซึ่งสมาคมฌาปนกิจสงเคราะห์ชอบที่จะเรียกจากสมาชิกได้เป็นรายเดือนหรือรายปี  ซึ่งได้กำหนดอัตราในกฎกระทรวงไว้ไม่เกินคนละห้าบาทต่อเดือน  หรือไม่เกินห้าสิบบาทต่อปี  สำหรับเงินสงเคราะห์ก็กำหนดไว้ในกฎกระทรวงเช่นเดียวกัน  โดยกำหนดให้เรียกเก็บตามจำนวนสมาชิกที่ตายไม่เกินคนละหนึ่งร้อยบาท  สำหรับสมาคมฌาปนกิจสงเคราะห์ที่มีสมาชิกไม่เกินสองพันห้าร้อยคน  ห้าสิบบาท  สามสิบบาท  และยี่สิบบาทสำหรับสมาคมฌาปนกิจสงเคราะห์ที่มีสมาชิกเกินสองพันห้าร้อยคนแต่ไม่เกินห้าพันคน  หรือสมาชิกเกินห้าพันคนแต่ไม่เกินหนึ่งหมื่นคน  หรือสมาชิกเกินหนึ่งหมื่นคน  ตามลำดับ

สำหรับวรรคห้ากฎหมายฉบับใหม่ยังคงหลักการเดิมเอาไว้  กล่าวคือ  สมาคมฌาปนกิจสงเคราะห์อาจเรียกเก็บเงินค่าสงเคราะห์เอาไว้ล่วงหน้าจากสมาชิกได้  เพื่อประโยชน์ในการจ่ายเงินสงเคราะห์ให้แก่ผู้รับเงินสงเคราะห์  ของสมาชิกอื่นที่ถึงแก่ความตายซึ่งสามารถจ่ายได้สะดวกและรวดเร็ว  ทันต่อวัตถุประสงค์ของการจัดการศพของสมาชิกที่ถึงแก่ความตายแท้จริง  แต่สมาคมฌาปนกิจสงเคราะห์จะเรียกเก็บเงินสงเคราะห์ล่วงหน้านี้มากเกินสมควรไม่ได้  เพราะหากเก็บไว้มากอาจเป็นมูลเหตุจูงใจให้เจ้าหน้าที่หรือกรรมการสมาคมฌาปนกิจสงเคราะห์มุ่งแสวงหาประโยชน์อันมิควรได้  โดยชอบด้วยกฎหมายเกิดขึ้นได้อันย่อมส่งผลกระทบและความเสียหายต่อสมาคมฌาปนกิจสงเคราะห์และสมาชิกจึงจะเป็นจะต้องให้สมาคมฌาปนกิจสงเคราะห์กำหนดอัตราการเรียกเงินสงเคราะห์ล่วงหน้าโดยมติที่ประชุมใหญ่  และต้องนำมาจดทะเบียนข้อบังคับให้ทั้งนี้  เพื่อไม่ให้สมาชิกส่วนมากต้องเดือดร้อนเกินสมควรจากการชำระเงินสงเคราะห์ไว้ล่วงหน้านี้ ซึ่งประเด็นปัญหาดังกล่าวได้รับความห่วงใยจากคณะกรรมาธิการวิสามัญ  พิจารณาร่างพระราชบัญญัติการสมาคมฌาปนกิจสงเคราะห์  ของสภาผู้แทนราษฎรเป็นอย่างมาก  โดยได้กำชับให้นายทะเบียน  พนักงานเจ้าหน้าที่ และกรมประชาสงเคราะห์ในขณะนั้นเข้มงวดตรวจสอบในกรณีดังกล่าวนี้ด้วย  
ส่วนวรรคท้ายของมาตรา ๓๐ นี้  ยังคงหลักการตามพระราชบัญญัติฉบับเดิม  เพราะเหตุว่าไม่เป็นปัญหาในทางปฏิบัติ  อีกทั้งเป็นเรื่องที่ถูกต้องที่สมาคมฌาปนกิจสงเคราะห์  จะต้องคืนเงินสงเคราะห์ที่เรียก
เก็บไว้ล่วงหน้าในส่วนที่ยังไม่ได้จ่ายเป็นเงินสงเคราะห์ไปให้แก่ผู้รับเงินสงเคราะห์ของสมาชิกอื่นที่ถึงแก่ความตาย  เมื่อสมาชิกที่ได้ชำระเงินสงเคราะห์ล่วงหน้าถึงแก่ความตายตัวอย่าง  เช่น
นายสมบัติเป็นสมาชิกสมาคมฌาปนกิจสงเคราะห์ได้ชำระเงินสงเคราะห์ล่วงหน้าไว้ต่อสมาคมฌาปนกิจสงเคราะห์  ตามข้อบังคับเป็นเงินจำนวน ๕๐๐  บาท สมาคมฌาปนกิจสงเคราะห์  นำไปจ่ายเป็นเงินสงเคราะห์ให้แก่ผู้รับเงินสงเคราะห์ของสมาชิก  อื่นที่ถึงแก่ความตายเป็นเงินจำนวน ๒๐๐  บาท  ต่อมานายสมบัติถึงแก่ความตายเช่นนี้สมาคมฌาปนกิจสงเคราะห์จะต้องคืนเงินสงเคราะห์ล่วงหน้าส่วนที่เหลือ  จำนวน  ๓๐๐  บาทให้แก่ผู้รับเงินสงเคราะห์ของนายสมบัติ  พร้อมกับเงินสงเคราะห์ศพนายสมบัติด้วย  เป็นต้น
บทบัญญัติในมาตรา ๓๐  นี้  มีบทกำหนดโทษ  ตามมาตรา ๖๔  ซึ่งก็หมายความว่าถ้าหากสมาคมฌาปนกิจสงเคราะห์ ใดฝ่าฝืนโดยเรียกเงินค่าสมัครเงิน   ค่าบำรุง  หรือเงินสงเคราะห์หรือเงินอื่นใดเกินกว่า
ที่กฎหมายกำหนดกรรมการทุกคนต้องระวางโทษปรับไม่เกินหนึ่งหมื่นบาท  เว้นแต่จะพิสูจน์ได้ว่าตนมิได้มีส่วนในการกระทำความผิด ของสมาคมฌาปนกิจสงเคราะห์ นั้น

มาตรา  ๓๑  สมาคมฌาปนกิจสงเคราะห์อาจหักเงินจำนวนหนึ่งไว้จากเงินสงเคราะห์ได้ตามสมควรเพื่อเป็นค่าใช้จ่ายในการดำเนินกิจการของสมาคมฌาปนกิจสงเคราะห์ตามอัตราที่ที่ประชุมกำหนด  แต่ต้องไม่เกินอัตราที่กำหนดไว้ในกระทรวง

คำอธิบาย  มาตรา  ๓๑  นี้  คณะกรรมการพิจารณาร่างกฎหมายได้ตัดถ้อยคำในวรรคสองออกไปเพราะเหตุรายละเอียดในการหักเงินสงเคราะห์ไว้เป็นค่าใช้จ่ายในการดำเนินกิจการของสมาคมฌาปนกิจ
สงเคราะห์จะต้องกำหนดไว้ในกระทรวงแล้วจึงสามารถอธิบายหลักเกณฑ์วิธีการและรายละเอียดต่าง ๆ ได้จึงไม่จำต้องบัญญัติไว้ในมาตรา  ๓๑  นี้อีก

การบริหารจัดการสมาคมฌาปนกิจสงเคราะห์จะต้องมีเงินในการใช้จ่ายจัดการกฎหมายจึงบัญญัติให้สมาคมฌาปนกิจสงเคราะห์สามารถหักเงินสงเคราะห์ไว้เป็นค่าใช้จ่ายได้  แต่มีข้อสังเกตจากกรรมาธิการของวุฒิสภาให้ข้อสังเกตไว้ว่า   “สมาคมฌาปนกิจสงเคราะห์ไม่ควรหักเงินสงเคราะห์และเงินสงเคราะห์ล่วงหน้าไว้มากจนเกินไปเพราะอาจเป็นมูลเหตุจูงใจให้กรรมการหรือเจ้าหน้าที่ของสมาคมฌาปนกิจสงเคราะห์  กระทำการทุจริตหรือแสดงหาประโยชน์อันมิควรได้โดยชอบด้วยกฎหมาย  ซึ่งจะส่งผลให้เกิดความเสียหายต่อสมาคมฌาปนกิจสงเคราะห์และสมาชิกโดยรวม”


ดังนั้นแม้ว่าเงินที่หักเปอร์เซ็นต์มีความจำเป็นในการบริหารจัดการแต่สมาคมฌาปนกิจสงเคราะห์ต้องพึงสังวรในการปฏิบัติงานด้วยโดยพิจารณาเหตุผลและความจำเป็นในการหักเปอร์เซ็นต์เงินสงเคราะห์ไม่ควรมากเกินไปจนทำให้มีเงินบริหารเก็บไว้มาก   หรือหักน้อยจนเกินไปจนไม่มีเงินบริหารก็จะทำให้เกิดความยากลำบากในการบริหารจัดการสมาคมฌาปนกิจสงเคราะห์ได้    สมาคมฌาปนกิจควรใช้ดุลพินิจพิจารณาถึงความเหมาะสม  ซึ่งต้องขออนุมัติจากที่ประชุมใหญ่กำหนด  และต้องกำหนดไว้ในข้อบังคับของสมาคมฌาปนกิจสงเคราะห์นั้นด้วย
อัตราที่กำหนดในกฎกระทรวงตามพระราชบัญญัติการสมาคมฌาปนกิจสงเคราะห์  พ.ศ. ๒๕๑๗  เดิมได้กำหนดไว้ในกฎกระทรวง  โดยให้สมาคมฌาปนกิจสงเคราะห์หักเปอร์เซ็นต์จากเงินสงเคราะห์โดยฐานของจำนวนสมาชิก  เช่น  ร้อยละเก้าของเงินสงเคราะห์ที่เรียกเก็บได้  สำหรับสมาคมฌาปนกิจสงเคราะห์ที่มีสมาชิกเกินสองพันห้าร้อยคน  หรือร้อยละแปดของเงินสงเคราะห์  สำหรับสมาคมฌาปนกิจสงเคราะห์ที่มีสมาชิกเกินสองพันห้าร้อยคนแต่ไม่เกินห้าพันคนเป็นต้น  

แต่สำหรับกฎกระทรวง  ซึ่งออกตามความในพระราชบัญญัติการฌาปนกิจสงเคราะห์  พ.ศ. ๒๕๔๕  ในชั้นคณะกรรมการยกร่างกฎกระทรวงของกรมประชาสงเคราะห์ในขณะนั้นได้เสนอลดเปอร์เซ็นต์การหักเงินสงเคราะห์ให้น้อยลงจากเดิมเป็นจำนวนร้อยละสอง  แต่ในชั้นพิจารณาของคณะกรรมการกฤษฎีกาได้ปรับลดลงอีกร้อยละหนึ่ง  เพราะเหตุว่าจากการตรวจสอบสมาคมฌาปนกิจสงเคราะห์ปัจจุบัน
เห็นว่าในแต่ละสมาคมฌาปนกิจสงเคราะห์มีเงินบริหารคงเหลือจากการหักค่าใช้จ่ายในแต่ละปีแล้วเป็นจำนวนสูงมาก  ซึ่งอาจเป็นสาเหตุให้กรรมการหรือเจ้าหน้าที่ของสมาคมฌาปนกิจสงเคราะห์กระทำการทุจริตเงินเหล่านี้  อีกทั้งการหักเงินสงเคราะห์ไปเป็นค่าใช้จ่ายน้อยลงนั้นส่งผลดีให้แก่สมาชิกมากกว่า  กล่าวคือ  สมาชิกจะได้รับเงินสงเคราะห์ในจำนวนขั้นสูงไว้   จึงได้กำหนดในกฎกระทรวงอย่างที่กล่าวมา  และถือได้ว่าเป็นจำนวนที่เหมาะสมกับสภาพเศรษฐกิจและสังคมในปัจจุบัน  อย่างไรก็ตามจำนวนที่กำหนดในกฎกระทรวงนั้น  เป็นจำนวนชั้นสูงไว้  ซึ่งสมาคมฌาปนกิจสงเคราะห์เองก็ชอบที่จะกำหนดโดยที่ประชุมใหญ่ในจำนวนที่เหมาะสมได้แต่ต้องไม่เกินอัตราตามที่กล่าวในกฎกระทรวงข้างต้น
มาตรา  ๓๒  กรรมการไม่มีสิทธิได้รับค่าจ้างหรือประโยชน์อย่างอื่นทำนองเดียวกันจากสมาคมฌาปนกิจสงเคราะห์
กรรมการอาจได้รับเบี้ยประชุม  ค่าพาหนะ  หรือประโยชน์อย่างอื่นทำนองเดียวกันจากสมาคมฌาปนกิจสงเคราะห์ได้  หากสมาคมฌาปนกิจสงเคราะห์ได้วางระเบียบไว้ให้จ่ายได้

ระเบียบของสมาคมฌาปนกิจว่าด้วยการจ่ายเบี้ยประชุม  ค่าพาหนะหรือประโยชน์อย่างอื่นทำนองเดียวกันให้แก่กรรมการ  ต้องทำโดยมติของที่ประชุมใหญ่และต้องส่งสำเนาที่มีคำรับรองว่าถูกต้องต่อนายทะเบียน

คำอธิบาย  มาตรา ๓๒  นี้ยังคงไว้ซึ่งหลักการเดิมตามพระราชบัญญัติสมาคมฌาปนกิจสงเคราะห์ พ.ศ. ๒๕๑๗  กล่าวคือ  การบริหารจัดการงานฌาปนกิจสงเคราะห์มุ่งเพื่อการกุศล  ช่วยเหลือเกื้อกูลกันในหมู่สมาชิกที่ตกลงเข้าร่วมกันนั้น  เมื่อผู้บริหารของสมาคมฯ  ซึ่งก็คือกรรมการโดยรวมทั้งตำแหน่ง นายกสมาคมฯ  เหรัญญิก  เลขานุการ  หรือตำแหน่งใด ๆ ก็ตามในการบริหารจัดการสมาคมฯ  เหล่านี้ถือว่าเป็นกรรมการทั้งสิ้น  กฎหมายจึงบัญญัติไว้โดยไม่ให้มีสิทธิได้รับค่าจ้างหรือประโยชน์อย่างอื่นทำนองเดียวกันกับค่าจ้างจากสมาคมฯ  ประโยชน์อย่างอื่นทำนองเดียวกันกับค่าจ้างเป็นต้นว่า  ค่าตอบแทนที่จ่ายให้แก่กรรมการทุกคน  เป็นรายวันหรือรายเดือนอันมิใช่จ่ายในลักษณะครั้งคราว  หรือจ่ายเบี้ยเลี้ยงให้แก่กรรมการทุกคน  ทุกวันหรือเป็นรายเดือนอย่างนี้ถือว่าให้เป็นประโยชน์อย่างอื่นทำนองเดียวกันกับค่าจ้างอันเป็นการต้องห้ามทั้งสิ้น
อย่างไรก็ตามกรรมการของสมาคมฯ  เมื่อเดินทางมาทำงานให้แก่สมาคมฯ  และสมาชิก  อาจมีค่าใช้จ่ายอันเกิดจากการเดินทางหรือการทำงาน กฎหมายจึงบัญญัติให้อำนาจให้กรรมการอาจได้รับเบี้ยประชุมในกรณีมีการประชุมไม่ว่าจะเป็นการประชุมใหญ่สามัญหรือวิสามัญหรือประชุมกรรมการเหล่านี้  กรรมการมีสิทธิรับเบี้ยประชุมได้  หรือมีสิทธิได้รับค่าพาหนะในการเดินทางหรือประโยชน์อย่างอื่นทำนองเดียวกันกับเบี้ยประชุม  หรือค่าพาหนะในการเดินทางเช่น  นาย  ก.  เป็นกรรมการสมาคมฯ  ต้องเดินทางไปร่วมอบรมสัมมนาที่จังหวัดโดยนายทะเบียนมีคำสั่งให้เข้าร่วมอบรมสัมมนาเพื่อซักซ้อมทำความเข้าใจในวิธีปฏิบัติงานสมาคมฯ  โดย นาย  ก.  ได้ใช้รถยนต์ของตนเองมาเข้าร่วมอบรมสัมมนา  อย่างนี้สมาคมฯ  อาจเติมน้ำมันรถยนต์ให้นาย   ก.  แทนการจ่ายค่าพาหนะก็ย่อมได้  ทั้งนี้ตามความเหมาะสมกับระยะทางที่ต้องเดินทางด้วยและการเดินทางไปร่วมอบรมสัมมนาที่นายทะเบียนจัดขึ้น  กรรมการก็ชอบที่จะเบิกค่าเช่าที่พักได้ตามที่จ่ายจริงและสมาคมฯจะต้องวางระเบียบในเรื่องค่าใช้จ่ายดังกล่าวด้วยซึ่งระเบียบนี้จะต้องออกตามความในข้อบังคับซึ่งสมาคมฯ  จะกำหนดค่าใช้จ่ายเหล่านี้ได้ก็แต่โดยมติที่ประชุมใหญ่

เมื่อสมาคมฯ  ได้กำหนดระเบียบว่าด้วยการใช้จ่ายเรื่องเบี้ยประชุมก็ดี  ค่าพาหนะก็ดี  หรือประโยชน์อย่างอื่นทำนองเดียวกันกับเบี้ยประชุม    หรือค่าพาหนะซึ่งต้องกระทำโดยมติของที่ประชุมใหญ่  นั้น  สมาคมฯ จะต้องส่งสำเนาที่มีคำรับรองว่าถูกต้องต่อนายทะเบียนเพื่อนายทะเบียนจะได้ตรวจว่าเหมาะสมกับฐานะทางเศรษฐกิจของสมาคมฯ    และเหตุผลอื่นอันจำต้องพิจารณาประกอบในการกำหนดระเบียบดังกล่าวหรือไม่อย่างไร    ซึ่งหากนายทะเบียนเห็นว่าค่าใช้จ่ายตามที่ที่ประชุมใหญ่กำหนดมาเกินความสมควรหรือเกินกว่าฐานานุรูปของสมาคมฯ  หรือเกินกว่าที่กฎหมายให้อำนาจไว้  ซึ่งอาจเกิดความเสียหายโดยรวมแก่สมาคมฯได้  นายทะเบียนก็ชอบที่จะให้สมาคมฯ  แก้ไขให้ถูกต้องเหมาะสมได้  หาใช่ว่าสมาคมฯ  มีมติมาอย่างไรแล้วนายทะเบียนเห็นด้วยเสมอไปไม่

ส่วนการยื่นเอกสารประกอบระเบียบว่าด้วยค่าใช้จ่ายดังกล่าวนั้นจะต้องมีมติของที่ประชุมใหญ่รายงานการประชุม  และเอกสารอื่นตามที่นายทะเบียนกำหนดประกอบคำร้องยื่นต่อนายทะเบียนด้วยและต้องกระทำโดยเร่งด่วนและควรไม่เกินสิบสี่วันนับแต่วันที่    ที่ประชุมใหญ่มีมติเช่นเดียวกับยื่นคำร้องขอแก้ไขเพิ่มเติมข้อบังคับของสมาคมฯ  นั้นเอง  แต่ถ้าหากสมาคมฯ  ยื่นคำร้องขอเกินระยะเวลาดังกล่าว  นายทะเบียนชอบที่จะใช้ดุลพินิจพิจารณาประกอบเหตุผลและความจำเป็นเป็นราย ๆ  ไปว่าจะรับไว้พิจารณาหรือแก้ไขหรือไม่อย่างไร  และนายทะเบียนก็ชอบที่จะสั่งการไปตามความเห็นนั้น

มาตรา  ๓๓  ห้ามมิให้ผู้ใดชักชวน  ชี้ช่อง  หรือจัดการโดยวิธีใด ๆ ที่คล้ายคลึงกันให้ผู้ใดเข้ามาเป็นสมาชิกสมาคมฌาปนกิจสงเคราะห์ที่ยังมิได้จดทะเบียนโดยถูกต้องตามกฎหมาย

คำอธิบาย  บทบัญญัติในมาตรา  ๓๓  นี้ยังคงเป็นไปตามหลักการเดิมของพระราชบัญญัติการฌาปนกิจสงเคราะห์  พ.ศ.  ๒๕๑๗  โดยยึดหลักที่ว่าข้อห้ามมิให้ชักชวน  ชี้ช่อง  หรือจัดการโดยวิธีใด ๆ ที่เหมือนกับการชักชวนชี้ช่องเพื่อให้เข้าเป็นสมาชิกสมาคม ฯ  ที่มิได้จดทะเบียน   เพราะเหตุว่าการดำเนิน
กิจการสมาคมฯ  โดยไม่จดทะเบียนมีความผิดและมีโทษกำหนดไว้ในพระราชบัญญัตินี้  ดังนั้นกฎหมายจึงบัญญัติให้เป็นความผิดและกำหนดโทษสำหรับผู้ที่ฝ่าฝืนชักชวน  ชี้ช่องให้บุคคลอื่นใดเข้าเป็นสมาชิกสมาคมฯ  ที่มิได้จดทะเบียนอีกด้วย  เพราะเหตุว่าการดำเนินงานสมาคมฯ  โดยไม่จดทะเบียนนั้น  นอกจากจะผิดกฎหมายแล้วย่อมต้องสันนิษฐานไว้ก่อนว่าผู้ดำเนินกิจการดังกล่าวไม่สุจริตอาจมีการฉ้อโกง  หรือสมคบกันหลอกลวงบุคคลสุจริตทั่วไปให้เกิดความเสียหายได้รัฐจึงกำหนดหลักเกณฑ์และวิธีการ
ป้องกันปัญหาอันอาจเกิดขึ้นเหล่านี้ไว้  ซึ่งกำหนดโทษจำคุกและโทษปรับไว้สูงมากเป็นการป้องปรามผู้ที่คิดจะฝ่าฝืน  หรือกระทำการละเมิดต่อกฎหมายอันเป็นเรื่องเกี่ยวด้วยความสงบเรียบร้อยของประชาชน

มาตรา  ๓๔  ห้ามมิให้ผู้ใดชักชวน  ชี้ช่อง  หรือจัดการให้ผู้อื่นเข้าเป็นสมาชิกในสมาคมฌาปนกิจสงเคราะห์  โดยได้รับประโยชน์ตอบแทนเป็นเงินหรือทรัพย์สินอื่นไม่ว่าจะเป็นสินจ้างหรือค่าใช้จ่ายอื่นจากการชักชวน  ชี้ช่อง  หรือจัดการนั้น

คำอธิบาย  บทบัญญัติในมาตรา ๓๔ นี้ยังคงเป็นไปตามหลักการเดิมเช่นเดียวกับมาตรา  ๓๓  ข้างต้นเพราะเหตุว่าการดำเนินงานการฌาปนกิจสงเคราะห์นั้นจะต้องเป็นไปด้วยความสมัครใจกันทั้งฝ่าย
ผู้สมัครเป็นสมาชิกและสมาคมฯ  ก็สมัครใจรับเป็นสมาชิกเช่นกัน  มุ่งหวังเพื่อทำการสงเคราะห์กันในการจัดการศพ  มิใช่กิจการที่มุ่งแสวงหากำไรหรือรายได้เพื่อแบ่งปันกัน  มิใช่การดำเนินงานในรูปแบบของบริษัทหรือห้างหุ้นส่วนจำกัด และมิใช่เป็นการประกันชีวิต  หรือประกันภัย  อีกทั้งมิใช่เป็นการพนันขันต่ออันมุ่งเอาผลประโยชน์ตอบแทนในลักษณะที่เป็นทรัพย์สินหรือเงินทองต่อกัน  กฎหมายจึงบัญญัติห้ามชักชวน  ชี้ช่อง  หรือจัดการใด ๆ ให้ผู้อื่นเข้าเป็นสมาชิกสมาคมฯ  โดยได้รับประโยชน์ตอบแทนเป็นเงินหรือทรัพย์สินอื่น  ถ้าหากฝ่าฝืนบทบัญญัติแห่งมาตรานี้ก็เป็นความผิดตามกฎหมายและมีโทษ  แต่ถ้าการชักชวนชี้ช่องหรือจัดการให้ผู้อื่นเข้าเป็นสมาชิกในสมาคมฌาปนกิจสงเคราะห์และไม้ได้รับประโยชน์ตอบแทนแต่อย่างใด  อย่างนี้ไม่ผิดมาตรานี้

มาตรา  ๓๕  สมาชิกมีสิทธิขอตรวจสอบบัญชีและเอกสารของสมาคมฌาปนกิจสงเคราะห์  เพื่อทราบการดำเนินกิจการของสมาคมฌาปนกิจสงเคราะห์ที่สำนักงานได้ในเวลาเปิดทำการ

คำอธิบาย  การดำเนินกิจการฌาปนกิจสงเคราะห์แทบจะพูดได้ว่าเป็นการดำเนินงานของสมาชิกโดยสมาชิกเพื่อสมาชิกอย่างแท้จริงก็สมควรจะดำรงอยู่ได้ก็สืบเนื่องจากความเข้มแข็งและความเสียสละของเหล่าสมาชิกการบริหารจัดก็กระทำโดยตัวแทนของสมาชิกที่ผ่านการเลือกตั้งจากที่ประชุมใหญ่ของสมาคมฯมาร่วมกันจัดการให้เป็นไปตามวัตถุประสงค์และชอบด้วยกฎหมาย   มุ่งรักษาผลประโยชน์ของสมาชิกและสมาคมฯ    เป็นที่สุด  และจะต้องปฏิบัติหน้าที่โดยสุจริตโปร่งใส  สมาชิกทั่วไปตรวจสอบได้โดยที่กฎหมายให้อำนาจสมาชิกมีสิทธิตรวจสอบบัญชีและเอกสารของสมาคมฯ  เพื่อทราบการดำเนินกิจการของสมาคมฯ  เพื่อวัตถุประสงค์จะให้เกิดความโปร่งใสในการดำเนินกิจการประกอบกับกฎหมายต้องการให้สมาชิกช่วยกันสอดส่องดูแลการบริหารของคณะกรรมการหากดำเนินการไปไม่ชอบหรือผิดวัตถุประสงค์
หรือขัดต่อกฎหมายเหล่านี้สมาชิกก็ชอบที่จะร้องขอต่อนายทะเบียนเพื่อตรวจสอบได้หรือหากเห็นว่ากรรมการใดปฏิบัติหน้าที่บกพร่องหรือส่อไปในทางทุจริตนอกจากจะแจ้งต่อนายทะเบียนหรือแจ้งต่อที่ประชุมใหญ่ให้สมาชิกอื่นได้ทราบพฤติกรรมของกรรมการเหล่านี้แล้ว สมาชิกสามารถใช้ดุลพินิจในการพิจารณาเลือกกรรมการในครั้งต่อไป  เพื่อคัดสรรให้ได้คนดีทำงานเพื่อส่วนรวมได้อย่างจริงจังสมกับที่กฎหมายบัญญัติมาตราดังกล่าวนี้ไว้  อันก่อให้เกิดประโยชน์สูงสุดแท้จริง
หมวด  ๔
การควบคุมสมาคมฌาปนกิจสงเคราะห์
---------------------------------

มาตรา  ๓๖  สมาคมฌาปนกิจสงเคราะห์  ต้องจัดให้มีทะเบียนสมาชิกตามแบบที่นายทะเบียนกลางกำหนด  และให้เก็บรักษาทะเบียนดังกล่าวพร้อมทั้งหลักฐานและเอกสารที่ใช้ประกอบการลงทะเบียนไว้ที่สำนักงาน

สมาคมฌาปนกิจสงเคราะห์ต้องส่งสำเนาทะเบียนสมาชิกที่มีอยู่ในวันที่ครบเก้าสิบวันนับแต่วันที่จดทะเบียนให้แก่นายทะเบียนภายในสามสิบวันนับแต่วันดังกล่าว  และเมื่อสิ้นเดือนมีนาคม  เดือนมิถุนายน  เดือนกันยายน  และเดือนธันวาคมของทุกปี  สมาคมฌาปนกิจสงเคราะห์ต้องส่งสำเนาทะเบียนสมาชิกในส่วนที่มีการเปลี่ยนแปลงจำนวนสมาชิกตามที่เป็นอยู่ในวันสิ้นเดือนนั้นต่อนายทะเบียนภายในสามสิบวัน  นับแต่วันสิ้นเดือนนั้นตามหลักเกณฑ์และวิธีการที่รัฐมนตรีประกาศกำหนด

คำอธิบาย  บทบัญญัติในมาตรา ๓๖  วรรคหนึ่งยังคงหลักการเดิมตามพระราชบัญญัติการฌาปนกิจสงเคราะห์  พ.ศ. ๒๕๑๗  ซึ่งกำหนดวิธีการควบคุมสมาคมฯ  โดยที่สมาคมฯ  ต้องจัดทำทะเบียนสมาชิกตามแบบที่นายทะเบียนกลางกำหนดซึ่งรูปแบบทะเบียนสมาชิกที่นายทะเบียนกลางกำหนดนั้น  สมาคมฯ จะต้องยึดถือปฏิบัติเป็นแบบเดียวกันทั้งหมดจะแก้ไขหรือเปลี่ยนแปลง  หรือไม่ปฏิบัติตาม  นอกเหนือไปจากรูปแบบที่กำหนดมิได้  ทั้งนี้ก็เพื่อจะได้ตรวจสอบจำนวนสมาชิก  และความเคลื่อนไหวของจำนวนสมาชิกได้อย่างถูกต้องแท้จริง

ส่วนในวรรคสองนั้นนอกจากบัญญัติให้สมาคมฯ  ต้องส่งสำเนาทะเบียนสมาชิกที่มีอยู่ในวันที่ครบเก้าสิบวันนับแต่วันที่จดทะเบียนแก่นายทะเบียนภายในสามสิบวันแล้วพระราชบัญญัติการฌาปนกิจสงเคราะห์  พ.ศ. ๒๕๔๕  บัญญัติเพิ่มขึ้นในเรื่องของการส่งสำเนาทะเบียนสมาชิกให้นายทะเบียนจากเดิมกำหนดให้ส่งเมื่อสิ้นเดือนมิถุนายน  และสิ้นเดือนธันวาคมของทุกปีแต่ พระราชบัญญัติฉบับใหม่นี้บังคับให้สมาชิกเพิ่มขึ้นอีก  ๒ ครั้ง  กล่าวคือให้จัดส่งสำเนาทะเบียนสมาชิก  เมื่อสิ้นเดือนมีนาคมและสิ้นเดือนกันยายนซึ่งเป็นผลให้สมาคมฯ จะต้องส่งสำเนาทะเบียนสมาชิกจากเดิมปีละ ๒  ครั้งเป็นปีละ ๔ ครั้ง  อย่างไรก็ตามแม้จะต้องส่งเพิ่มขึ้นเป็น ๔ ครั้งต่อปีแต่กฎหมายบังคับให้ส่งสำเนาทะเบียนสมาชิกเฉพาะส่วนที่มีการเปลี่ยนแปลงจำนวนสมาชิกตามที่เป็นอยู่ในวันสิ้นเดือนดังกล่าวต่อนายทะเบียนเท่านั้น  หาใช่ต้องส่งซ้ำซ้อนกันทุกครั้งไปไม่  ส่วนหลักเกณฑ์และวิธีการส่งตามรูปแบบที่กำหนดซึ่งออกโดยประกาศของรัฐมนตรี

แต่ถ้าภายในสิ้นเดือนใดที่กฎหมายกำหนดบังคับให้ต้องส่งสำเนาทะเบียนสมาชิก  ปรากฏว่าสมาคมฯ  นั้นไม่มีการเปลี่ยนแปลงจำนวนสมาชิกเลยเช่นนี้  สมาคมฯ  จะต้องทำบันทึกเป็นหนังสือแจ้งให้
นายทะเบียนด้วยว่าไม่มีการเปลี่ยนแปลงจำนวนสมาชิก เพราะมิฉะนั้นแล้วนายทะเบียนจะไม่ทราบถึงความเคลื่อนไหวในจำนวนสมาชิกของสมาคม ฯ  ได้เลย  หากสมาคม ฯ  ไม่ส่งหรือแจ้งให้นายทะเบียนทราบแม้ไม่มีการเปลี่ยนแปลงจำนวนสมาชิก

ถ้าหากสมาคมฯ  ไม่ปฏิบัติตามมาตรา ๓๖  นี้  กรรมการทุกคนจะต้องระวางโทษปรับไม่เกินหนึ่งหมื่นบาท  เว้นแต่จะพิสูจน์ได้ว่าตนมิได้มีส่วนในการกระทำความผิดของสมาคมฯ  นั้นด้วย   อนึ่งในกรณีที่
สมาคมฯ  ต้องโทษปรับตามมาตรานี้หรือมาตราอื่นตาม พ.ร.บ.  การฌาปนกิจสงเคราะห์ พ.ศ.  ๒๕๔๕ หรือกรรมการต้องโทษปรับตามกฎหมายอื่น     กรรมการจะนำเงินของสมาคมฯ  ไปชำระค่าปรับไม่ได้  กรรมการต้องชำระค่าปรับด้วยเงินส่วนตัวของกรรมการเอง  และเมื่อกรรมการคนใดที่ต้องโทษปรับตามกฎหมายว่าด้วยการฌาปนกิจสงเคราะห์แล้วความเป็นกรรมการนั้นสิ้นสุดลง  เพราะเหตุขาดคุณสมบัติตามระเบียบกระทรวงการพัฒนาสังคมและความมั่นคงของมนุษย์ที่กำหนดไว้   สมาคมฯ  จะต้องจัดให้มีการประชุมใหญ่เพื่อเลือกตั้งกรรมการใหม่แทนกรรมการที่พ้นจากความเป็นกรรมการด้วยเหตุ  ขาดคุณสมบัติดังกล่าว  ซึ่งจะทำให้สมาคม ฯ  สิ้นเปลืองค่าใช้จ่ายในการดังกล่าวเพิ่มขึ้น  กรรมการทุกคนควรต้องระมัดระวังให้มาก

มาตรา  ๓๗  สมาคมฌาปนกิจสงเคราะห์  ต้องจัดให้มีสมุดชำระเงินประจำตัวสมาชิกให้แก่สมาชิกบัญชีชำระเงินประจำตัวสมาชิก  บัญชีแสดงฐานะการเงินและหลักฐานการรับจ่ายเงินตามแบบที่นายทะเบียนกลางกำหนด  และต้องเก็บรักษาเอกสารประกอบบัญชีแสดงให้เห็นความถูกต้องแห่งบัญชีนั้นได้ด้วย

สมาคมฌาปนกิจสงเคราะห์ต้องรายงานจำนวนเงินที่มีอยู่ในมือและในธนาคารตามที่เป็นอยู่ในวันสิ้นเดือนมิถุนายนของทุกปีต่อนายทะเบียนภายในสามสิบวันนับแต่วันสิ้นเดือนนั้น  ตามหลักเกณฑ์และวิธีการที่รัฐมนตรีประกาศกำหนด

คำอธิบาย  เพื่อให้การดำเนินกิจการของสมาคมฯ  มีความชัดเจนในเรื่องระบบการเงินและบัญชียิ่งขึ้นกฎหมายจึงได้กำหนดให้สมาคมฯ  จัดทำสมุดชำระเงินประจำตัวของสมาชิกซึ่งมีลักษณะและรูปแบบทำนองเดียวกันกับสมุดประจำตัวผู้ฝากเงินธนาคาร  ซึ่งมีข้อความที่จะต้องบันทึกไว้ตามแบบที่นายทะเบียนกลางกำหนด  นอกจากนั้นสมาคมฯ  จะต้องจัดทำบัญชีชำระเงินประจำตัวสมาชิกไว้ควบคู่กันไปกับสมุดชำระเงินประจำตัวสมาชิก  ซึ่งถือว่าเป็นหลักฐานแสดงฐานะทางการเงินหรือเป็นหลักฐานในการรับจ่ายเงินระหว่างสมาชิกกับสมาคมฯ  อย่างไรก็ตามแม้กฎหมายจะกำหนดในเรื่องดังกล่าวไว้แล้ว  แต่เพื่อประโยชน์ในการตรวจสอบและยึดถือเป็นหลักสากลสำหรับเรื่องการเงินแล้วสมาคมฯ จะต้องมีใบเสร็จรับเงินให้แก่สมาชิกในกรณีที่สมาชิกได้ชำระเงินให้แก่สมาคมฯ  ด้วย   เพราะง่ายต่อการตรวจสอบของพนักงานเจ้าหน้าที่  หรือผู้มีส่วนได้เสียที่ต้องการตรวจสอบ  ซึ่งใบเสร็จรับเงินดังกล่าวจัดอยู่ในประเภทของหลักฐานการรับจ่ายเงิน  ทั้งนี้ตามที่นายทะเบียนกลางกำหนดและสมาคมฯ  ต้องเก็บรักษาเอกสารประเภทบัญชีแสดงให้เห็นความถูกต้องแห่งบัญชีนั้นไว้ด้วย  โดยกฎหมายได้บัญญัติไว้ในมาตรา  ๓๙  บังคับให้สมาคมฯ  
เก็บรักษาเอกสารตามมาตรา ๓๗  นี้ไว้เป็นเวลาไม่น้อยกว่า ๑๐ปี   หากสมาคมฯ   ฝ่าฝืนไม่ปฏิบัติตาม  กรรมการทุกคนต้องระวางโทษปรับไม่เกินหนึ่งหมื่นบาท  เว้นแต่กรรมการนั้นจะพิสูจน์ได้ว่าตนมิได้มีส่วนในการกระทำความผิดของสมาคมฯ  นั้น

ในวรรคสองของมาตรา  ๓๗  นี้  กฎหมายบัญญัติบังคับให้สมาคมฯ  ต้องรายงานจำนวนเงินที่มีอยู่ในมือ  และในธนาคารตามที่เป็นอยู่ในวันสิ้นเดือนมิถุนายนของทุกปี  ต่อนายทะเบียนภายใน ๓๐  วัน  นับแต่วันสิ้นเดือนมิถุนายน  นั้น  ซึ่งรัฐมนตรีผู้รักษาการตามพระราชบัญญัตินี้ได้กำหนดหลักเกณฑ์และวิธีการในการรายงานจำนวนเงินดังกล่าวไว้แล้ว  สมาคมฯ  จะฝ่าฝืนไม่ปฏิบัติไม่ได้  หากฝ่าฝืนย่อมเป็นความผิดและต้องระวางโทษปรับกรรมการทุกคนตามดังกล่าวข้างต้นด้วยเช่นกัน  ทั้งนี้ตามบทบัญญัติในมาตรา ๖๔  แห่งพระราชบัญญัติการฌาปนกิจสงเคราะห์  พ.ศ. ๒๕๔๕

มาตรา  ๓๘  เมื่อสิ้นปีปฏิทินของทุกปี  สมาคมฌาปนกิจสงเคราะห์ต้องทำบัญชีรายได้  รายจ่าย  และบัญชีงบดุลตามแบบที่นายทะเบียนกลางกำหนด  เสนอต่อคณะกรรมการเพื่อพิจารณาภายในหกสิบวัน  นับแต่วันสิ้นปี

ให้สมาคมฌาปนกิจสงเคราะห์เสนอต่อที่ประชุมใหญ่เพื่ออนุมัติบัญชีรายได้  รายจ่าย  และบัญชีงบดุลนั้นภายในกำหนดหนึ่งร้อยยี่สิบวันนับแต่วันสิ้นปีปฏิทิน

สมาคมฌาปนกิจสงเคราะห์ต้องส่งสำเนางบดุลตามวรรคหนึ่งที่มีคำรับรองว่าถูกต้องต่อนายทะเบียนเพื่อตรวจสอบภายในสามสิบวันนับแต่วันที่ที่ประชุมใหญ่อนุมัติตามหลักเกณฑ์และวิธีการที่รัฐมนตรีประกาศกำหนดและสมาคมฌาปนกิจสงเคราะห์ต้องแสดงสำเนางบดุลไว้ที่สำนักงานเพื่อให้สมาชิกและผู้มีส่วนได้ส่วนเสียตรวจดูได้ด้วย

คำอธิบาย  บทบัญญัติในมาตรา  ๓๘  นี้  ยังคงหลักเกณฑ์เดิมตามมาตรา ๓๕  แห่ง  พ.ร.บ.  การฌาปนกิจสงเคราะห์ พ.ศ. ๒๕๑๗  แต่ได้เพิ่มเติมถ้อยคำในเรื่องของ “บัญชีรายได้  รายจ่าย”  ซึ่งกรณีดังกล่าวเพิ่มขึ้นโดยความเห็นของรัฐมนตรีว่าการกระทรวงแรงงานและสวัสดิการสังคม (ศ.เดช บุญ – หลง)  เพื่อให้สอดคล้องในระบบบัญชีรายได้  รายจ่าย  ของห้างหุ้นส่วนจำกัด  และบริษัทจำกัด  ตามประมวลกฎหมายแพ่งและพาณิชย์ซึ่งทั้งสภาผู้แทนราษฎรและวุฒิสภา ก็ได้ให้ความเห็นชอบด้วยและนอกจากนั้นยังคงได้แก้ไขเพิ่มเติมขั้นตอนการเสนอบัญชีรายได้  รายจ่าย และบัญชีงบดุล  โดยกำหนดให้สมาคมฯ  จัดทำบัญชีดังกล่าวแล้วเสนอคณะกรรมการสมาคมฯ  เพื่อพิจารณาภายในหกสิบวันนับแต่วันสิ้นปีปฏิทินทั้งนี้คณะกรรมการจะต้องพิจารณาบัญชีรายได้  รายจ่าย  และบัญชีงบดุลให้ถูกต้องครบถ้วนก่อนนำเสนอที่ประชุมใหญ่เพื่อพิจารณาอนุมัติต่อไป

เหตุที่ได้บัญญัติให้สมาคมฯ  ต้องทำบัญชีรายได้ – รายจ่าย  และบัญชีงบดุลเสนอต่อคณะกรรมการเสียก่อนเพราะว่าในทางปฏิบัติงานของสมาคมฯ  ส่วนมากแล้วคณะกรรมการมิได้ทำบัญชีด้วยตนเอง  อาจจ้างพนักงานที่มีความรู้ความสามารถในเรื่องการเงินและบัญชีมาจัดทำบัญชีรายได้ – รายจ่ายและบัญชีงบดุลของสมาคม ฯ   ตลอดปีปฏิทินในแต่ละสมาคม ฯ   จึงจำเป็นต้องบัญญัติบังคับให้
เสนอคณะกรรมการพิจารณาและให้ความเห็นชอบ   อีกทั้งเป็นข้อบ่งชี้ถึงความรับผิดชอบร่วมกันของคณะ
กรรมการบริหารจัดการสมาคมฯ  ให้ดำเนินงานโดยถูกต้องและชอบด้วยกฎหมายจึงต้องกำหนดหลักเกณฑ์ดังกล่าว

ส่วนในวรรคสองนั้นเมื่อคณะกรรมการเห็นชอบหรืออนุมัติบัญชีรายได้ – รายจ่ายและบัญชีงบดุลแล้วก็ให้สมาคมฯ  เสนอต่อที่ประชุมใหญ่เพื่อให้ที่ประชุมใหญ่อนุมัติบัญชีรายได้ – รายจ่าย  และบัญชีงบดุลนั้น  ทั้งนี้สมาคมฯ  จะต้องดำเนินการให้แล้วเสร็จภายใน  ๑๒๐ วัน  นับแต่วันสิ้นปีปฏิทิน

หลังจากนั้นสมาคมฯ  ต้องส่งสำเนาบัญชีดังกล่าวตามวรรคหนึ่งที่มีคำรับรองถูกต้องต่อนายทะเบียน  พร้อมมติที่ประชุมใหญ่ที่รับรองหรืออนุมัติบัญชีรายได้ - รายจ่าย  และบัญชีงบดุลนั้นเพื่อนายทะเบียนจะได้ตรวจสอบถึงความถูกต้องเหมาะสมของบัญชี  ทั้งนี้สมาคมฯ  จะต้องส่งให้นายทะเบียนภายใน ๓๐  วัน  นับแต่วันที่ที่ประชุมใหญ่อนุมัติ
หลักเกณฑ์และวิธีการส่งสำเนาบัญชีรายได้ – รายจ่าย  และบัญชีงบดุลนั้นสมาคมฯ  อาจนำส่งโดย ตนเอง   ณ  ที่ทำการของนายทะเบียนประจำท้องที่ ที่สมาคมฯ     นั้นตั้งอยู่ในวันและเวลาราชการ  ภายในกำหนด  ๓๐  วัน  นับแต่วันที่ประชุมใหญ่อนุมัติหรือจะส่งโดยไปรษณีย์ลงทะเบียนตอบรับถึงนายทะเบียนก็ได้โดยต้องส่งภายในกำหนดเวลาเดียวกันแต่ให้ถือว่าวันที่ประทับของไปรษณีย์เป็นสำคัญ  ตัวอย่างเช่น  สมาคมฯ ก.  ได้ประชุมให้อนุมัติบัญชีรายได้ – รายจ่ายและบัญชีงบดุลแล้วเสร็จเมื่อวันที่ ๑ พฤษภาคม  ๒๕๔๖  ดังนั้นสมาคมฯ  จะต้องส่งสำเนาบัญชีดังกล่าวให้แก่นายทะเบียนภายใน ๓๐  วัน  นับแต่วันที่ที่ประชุมใหญ่อนุมัติ  กล่าวคือ  สมาคมฯ  จะต้องส่งให้แล้วเสร็จภายในวันที่  ๒  มิถุนายน  ๒๕๔๖  ถ้าสมาคมฯ  ส่งทางไปรษณีย์และไปรษณีย์ประทับตราวันที่  ๒ มิถุนายน  ๒๕๔๖  แต่สำเนาดังกล่าวมาถึงนายทะเบียนหลังวันที่ ๒ มิถุนายน  ๒๕๔๖  ซึ่งเกิน ๓๐ วัน ไปแล้วอย่างนี้ถือได้ว่าสมาคมฯ  ได้ส่งสำเนางบดุลภายในกำหนดเวลาแล้วเพราะถือเอาวันที่ไปรษณีย์ประทับตราเป็นสำคัญ

บทบัญญัติในมาตรา ๓๘  ดังกล่าวนี้เป็นบทบัญญัติบังคับสมาคมฯ  ต้องปฏิบัติตามจะละเว้นไม่ปฏิบัติมิได้  เนื่องจากบทกำหนดโทษในมาตรา ๖๔  บัญญัติให้ลงโทษปรับกรรมการทุกคนไม่เกิน ๑๐,๐๐๐  บาท  เว้นแต่กรรมการเหล่านั้นจะพิสูจน์ได้ว่าตนมิได้มีส่วนในการกระทำความผิดตามมาตรานี้ด้วยจึงไม่เป็นความผิด

ฉะนั้นสมาคมฯ  จึงควรปฏิบัติตามกฎหมายบัญญัติโดยเคร่งครัด  หากจะฝ่าฝืนไม่ปฏิบัติตามแล้วยังเป็นความผิดและมีโทษตามกฎหมาย  อันไม่ก่อให้เกิดประโยชน์แก่สมาคมฯ  และกรรมการสมาคมฯ  เลยจึงควรจะระมัดระวังเป็นอย่างยิ่ง

มาตรา ๓๙ ให้สมาคมฌาปนกิจสงเคราะห์เก็บรักษาหลักฐานเอกสารตามมาตรา ๓๖ และมาตรา ๓๗  และมาตรา ๓๘  ไว้เป็นเวลาไม่น้อยกว่าสิบปี

คำอธิบาย  บทบัญญัติในมาตรา ๓๙  นี้ยังคงหลักการเดิมตามมาตรา ๓๖  แห่งพระราชบัญญัติ การฌาปนกิจสงเคราะห์  พ.ศ. ๒๕๑๗  ไว้ทั้งหมด  กล่าวคือกฎหมายบังคับให้สมาคมฯ  ต้องเก็บรักษาทะเบียนสมาชิก  ตามมาตรา  ๓๖  บัญชีชำระเงินประจำตัวสมาชิก  บัญชีแสดงฐานะการเงินและหลักฐาน
การรับ-จ่ายเงิน  ตามมาตรา  ๓๗  บัญชีรายได้ – รายจ่าย  และบัญชีงบดุลตามมาตรา ๓๘  ไว้เป็นเวลาไม่น้อยกว่า ๑๐  ปี  
ถ้าหากสมาคมฝ่าฝืนไม่ปฏิบัติตามมาตรานี้กรรมการทุกคนจะต้องระวางโทษปรับไม่เกิน ๑๐,๐๐๐  บาท  เว้นแต่กรรมการนั้นจะพิสูจน์ได้ว่าตนมิได้กระทำการอันเป็นความผิดตามมาตรานี้

อย่างไรก็ตามมาตรา ๓๙  นี้  แม้จะบังคับให้สมาคมฯ  เก็บรักษาเอกสารต่าง ๆ ไว้ไม่น้อยกว่า ๑๐ ปี ก็ตามแต่ถ้าหากเอกสารเหล่านั้นสมาคมฯ  ยังมีความจำเป็นต้องใช้งานอยู่หรือเป็นเอกสารที่ต้องใช้ประโยชน์ในการปฏิบัติงานของสมาคมฯ  ต่อสมาชิกหรือต่อพนักงานเจ้าหน้าที่หรือนายทะเบียนแล้วแต่กรณี  สมาคมฯ  จะต้องเก็บรักษาเอกสารเหล่านั้นไว้ต่อไปแม้จะเกินกว่า ๑๐ ปีแล้วก็ตาม  ซึ่งถ้าหากกรรมการฝ่าฝืนนำไปทำลายเสียหรือทำให้สูญหายหรือทำให้ไร้ประโยชน์ซึ่งเอกสารดังกล่าวของสมาคมฯ  ในประการที่น่าจะเกิดความเสียหายแก่สมาคมฯ  หรือสมาชิกย่อมเป็นความผิดตามประมวลกฎหมายอาญามาตรา ๑๘๘  ซึ่งกฎหมายดังกล่าวระวางโทษจำคุกไม่เกินห้าปี  และปรับไม่เกินหนึ่งหมื่นบาท
ดังนั้น  กรรมการสมาคมฯ  พึงสังวรในการเก็บรักษาเอกสารตามที่กฎหมายบังคับไว้ในมาตรา ๓๙  นี้  เพราะถ้าฝ่าฝืนนอกจากจะเป็นความผิดตามพระราชบัญญัติการฌาปนกิจสงเคราะห์ พ.ศ. ๒๕๔๕  แล้วยังต้องรับผิดตามมาตรา  ๑๘๘  แห่งประมวลกฎหมายอาญาด้วย

มาตรา ๔๐  ผู้มีส่วนได้เสียจะขอตรวจเอกสารคัดเอกสาร  หรือขอให้คัดรายการ และรับรองสำเนาเอกสารเกี่ยวกับสมาคมฌาปนกิจสงเคราะห์จากนายทะเบียนให้ยื่นคำขอตามแบบที่นายทะเบียนกลางกำหนด

คำอธิบาย  บทบัญญัติในมาตรา ๔๐  ยังคงหลักการเดิมตามมาตรา ๓๗  แห่งพระราชบัญญัติการฌาปนกิจสงเคราะห์  พ.ศ. ๒๕๑๗ โดยกำหนดให้ผู้มีส่วนได้เสียจะขอตรวจเอกสาร  คัดเอกสาร  หรือขอให้คัดรายการและรับรองสำเนาเอกสารเกี่ยวกับสมาคมฯ  จากนายทะเบียนโดยยื่นคำขอความแบบคำขอที่นายทะเบียนกลางกำหนด

คำว่า “ผู้มีส่วนได้เสีย” ตามาตรา ๔๐  นี้  หมายถึงใครได้บ้าง  ซึ่งได้แก่สมาชิกของสมาคมฯ  นั้น ๆ บุคคลที่สมาชิกระบุไว้ในใบสมัครให้เป็นผู้รับเงินสงเคราะห์และหรือให้เป็นผู้จัดการศพ  กรรมการของสมาคมฯ  นั้น  หรือบุคคลอื่นใดที่นายทะเบียนพิจารณาแล้วเห็นว่าเป็นผู้มีส่วนได้เสียก็ชอบที่จะยื่นคำขอตามมาตรา ๔๐  นี้ได้

การยื่นคำขอดังกล่าวให้ผู้มีส่วนได้เสียยื่นคำขอตามแบบที่นายทะเบียนกลางกำหนดพร้อมชำระค่าคำขอด้วยซึ่งมีอัตราค่าธรรมเนียมสำหรับค่าคำขอตรวจหรือคัดเอกสารตามกฎกระทรวงกำหนดไว้ฉบับละ 
๕๐  บาท  ส่วนการรับรองสำเนาเอกสารเกี่ยวกับสมาคมฯ  กำหนดไว้ฉบับละ ๒๕  บาท  ดังนั้นหากผู้มีส่วนได้เสียยื่นคำขอตามาตรา ๔๐  ผู้มีส่วนได้เสียจะต้องชำระค่าธรรมเนียมรวมทั้งสิ้น  ๗๕  บาท  ด้วย

มาตรา ๔๑  เพื่อประโยชน์แก่การดำเนินกิจการของสมาคมฌาปนกิจสงเคราะห์ให้เป็นไปด้วยดี  เมื่อมีกรณีที่นายทะเบียนเห็นสมควรที่จะได้ฟังความคิดเห็นและคำวินิจฉัยของสมาชิกใน
ปัญหาหรือกิจการใดนายทะเบียนมีอำนาจสั่งให้คณะกรรมการเรียกประชุมใหญ่วิสามัญเพื่อพิจารณาและวินิจฉัยปัญหาหรือกิจการนั้นได้

คำอธิบาย  ตามาตรา ๔๑  เป็นบทบัญญัติที่ให้อำนาจนายทะเบียนในการสั่งการให้คณะกรรมการของสมาคมฯ  เรียกประชุมใหญ่วิสามัญในกรณีที่นายทะเบียนเห็นสมควรที่จะฟังความคิดเห็นและคำวินิจฉัยของสมาชิกเกี่ยวกับปัญหาหรือกิจการใดอันเกิดจาการดำเนินกิจการของคณะกรรมการสมาคมฯ  ซึ่งในกรณีดังกล่าวกฎหมายได้ยึดหลักเกณฑ์และแนวทางปฏิบัติตามกฎหมายฉบับเดิมเป็นหลัก  แต่ในตอนท้ายของมาตรา ๔๑  ไม่ได้บัญญัติให้นำถ้อยคำใน  ๒๑  วรรคสามของกฎหมายฉบับเดิมมาใช้บังคับโดยอนุโลม  เพราะเหตุว่าถ้าให้นำบทบัญญัติในมาตรา  ๒๑ วรรคสามของกฎหมายเดิมมาใช้โดยอนุโลม  บทบัญญัติดังกล่าวก็จะซ้ำกันกับมาตรา ๔๑  จึงบัญญัติแยกอำนาจของนายทะเบียนไว้เป็นการใดการหนึ่ง  แต่ในการเรียกประชุมใหญ่วิสามัญโดยกรรมการหรือสมาชิก  กฎหมายได้แยกบัญญัติไว้เป็นการเฉพาะในมาตรา ๒๓  และก็ยังให้อำนาจนายทะเบียนเรียกประชุมใหญ่วิสามัญได้อีกด้วย  ถ้าหากสมาชิกจำนวนไม่น้อยกว่า ๑ใน ๕ ของจำนวนสมาชิกทั้งหมดได้เรียกขอให้คณะกรรมการเรียกประชุมใหญ่วิสามัญแล้วไม่เป็นผล  
การเรียกประชุมใหญ่วิสามัญของนายทะเบียนตามมาตรานี้ก็เพื่อจะได้ฟังความคิดเห็นในเรื่องที่เป็นปัญหาอาจจะเกิดจากการร้องเรียนของสมาชิกหรือบุคคลอื่นว่าสมาคม ฯ  ดำเนินกิจการโดยมิชอบหรือการกระทำของคณะกรรมการนั้นมิชอบต่อกฎหมายหรือข้อบังคับของสมาคม ฯ  เป็นต้น

มาตรา  ๔๒  เมื่อสมาชิกคนใดคนหนึ่งหรือพนักงานเจ้าหน้าที่ร้องขอว่าการประชุมใหญ่ของสมาคมฌาปนกิจสงเคราะห์   ถ้าได้นัดเรียกหรือได้ประชุมกันหรือได้ลงมติฝ่าฝืนต่อกฎหมายหรือข้อบังคับของสมาคมฌาปนกิจสงเคราะห์  นายทะเบียนมีอำนาจสั่งให้เพิกถอนมติของที่ประชุมใหญ่ที่เกิดขึ้นในการประชุมที่ได้เรียกหรือได้ประชุมกันหรือได้ลงมติฝ่าฝืนต่อกฎหมายหรือข้อบังคับของสมาคมฌาปนกิจสงเคราะห์นั้นเสียได้  การร้องขอให้เพิกถอนมติของที่ประชุมใหญ่นั้น  ถ้าสมาชิกเป็นผู้ร้องขอต้องร้องขอภายในสามสิบวันนับแต่วันที่ที่ประชุมใหญ่ลงมติ

ในกรณีที่นายทะเบียนมีคำสั่งให้เพิกถอนมติที่ประชุมใหญ่  กรรมการคนใดคนหนึ่งมีสิทธิอุทธรณ์คำสั่งนั้นนั้นต่อปลัดกระทรวงได้  โดยทำเป็นหนังสือยื่นต่อนายทะเบียนภายในสามสิบวันนับแต่วันที่ได้รับแจ้งคำสั่ง  และให้นายทะเบียนส่งคำอุทธรณ์ต่อไปยังปลัดกระทรวงโดยมิชักช้า
ให้ปลัดกระทรวงวินิจฉัยให้แล้วเสร็จภายในหกสิบวันยื่นอุทธรณ์  คำวินิจฉัยของปลัดกระทรวงให้เป็นที่สุด

คำอธิบาย  มาตรา ๔๒  นี้ยังคงหลักการเดิมของพระราชบัญญัติการฌาปนกิจสงเคราะห์  พ.ศ. ๒๕๑๗    แต่ให้มีการจัดสลับถ้อยคำใหม่ให้เหมาะสมตามความเห็นของกรรมาธิการวิสามัญของสภาผู้แทนราษฎร  แต่ในหลักการนั้นยังคงเป็นเรื่องของการนัดเรียกหรือได้ประชุมหรือได้ลงมติฝ่าฝืนต่อ
กฎหมายหรือข้อบังคับของสมาคมฯ  กฎหมายจึงบัญญัติให้อำนาจสมาชิกคนใดคนหนึ่งหรือพนักงานเจ้าหน้าที่ชอบที่จะร้องขอให้เพิกถอนมติของที่ประชุมใหญ่นั้นเสียได้

อย่างไรก็ตามกฎหมายยังคงได้กำหนดระยะเวลาในการร้องขอไว้ด้วยกล่าวคือถ้าสมาชิกเป็นผู้ร้องขอต้องร้องขอเสียภายใน ๓๐  วัน  นับแต่วันที่ที่ประชุมใหญ่ลงมติ  ถ้าหากสมาชิกไม่ร้องขอเสียภายในเวลา
กำหนดก็ย่อมไม่มีสิทธิที่จะร้องขอดังกล่าว  แต่ถ้าพนักงานเจ้าหน้าที่ร้องขอก็ชอบที่จะร้องขอได้ตลอดเวลาถ้าหากว่าการประชุมใหญ่ของสมาคมฯ  เป็นการนัดเรียกหรือประชุมกันไม่ชอบด้วยกฎหมายหรือข้อบังคับหรือได้ลงมติไม่ชอบด้วยกฎหมายหรือข้อบังคับของสมาคมฯ  เหล่านี้พนักงานเจ้าหน้าที่ยกขึ้นว่ากล่าวได้  แม้จะเกินกว่า  ๓๐  วัน  นับแต่วันที่ประชุมใหญ่ลงมติ

ส่วนการที่นายทะเบียนจะมีคำสั่งเพิกถอนมติที่ประชุมใหญ่หรือไม่นั้น  นายทะเบียนจะต้องตรวจสอบข้อเท็จจริงพร้อมทั้งสอบสวนหรือสอบถามจากสมาชิกหรือจากกรรมการของสมาคม ฯ  ถึงการดังกล่าวและรวบรวมเอกสารหลักฐานให้ครบถ้วนก็ชอบที่จะมีคำสั่งเพิกถอนมติที่ประชุมใหญ่นั้นได้  เหตุที่นายทะเบียนหรือพนักงานเจ้าหน้าที่จะต้องสอบสวนรวบรวมหลักฐานก็เพราะว่าเมื่อนายทะเบียนมีคำสั่งเพิกถอนไปแล้ว  ย่อมกระทบสิทธิต่าง ๆ ของสมาคมฯ  ก็ดีหรือสมาชิกก็ดี  คำสั่งนั้นย่อมเป็นคำสั่งทางปกครอง  นายทะเบียนอาจถูกฟ้องร้องทางปกครองได้  นายทะเบียนจึงต้องรอบคอบและตรวจสอบให้ชัดเจนก่อนมีคำสั่งในกรณีดังกล่าวนี้

ในวรรคสองของมาตรา ๔๒  บัญญัติให้กรรมการคนใดคนหนึ่งมีสิทธิอุทธรณ์คำสั่งเพิกถอนมติที่ประชุมใหญ่ได้โดยให้ยืนอุทธรณ์เป็นหนังสือต่อนายทะเบียนภายใน ๓๐  วัน  นับแต่วันที่ได้รับแจ้งคำสั่งและเมื่อนายทะเบียนได้รับเรื่องอุทธรณ์คำสั่งแล้วให้นายทะเบียนส่งคำอุทธรณ์ต่อไปยังปลัดกระทรวงโดย
มิชักช้าในวรรคท้ายนั้นบัญญัติให้ปลัดกระทรวงวินิจฉัยให้แล้วเสร็จภายใน  ๖๐  วัน  นับแต่วันยื่นอุทธรณ์และคำวินิจฉัยของปลัดกระทรวงเป็นที่สุด

คำว่า “วินิจฉัยของปลัดกระทรวงการพัฒนาสังคมและความมั่นคงของมนุษย์ให้เป็นที่สุด”  หมายความว่าคำวินิจฉัยดังกล่าวเป็นที่สุดในทางบริหารราชการแผ่นดินซึ่งไม่อาจยืนอุทธรณ์ต่อบุคคลที่มีอำนาจเหนือกว่าปลัดกระทรวงได้อีก   เช่น  จะยื่นเรื่องดังกล่าวต่อรัฐมนตรีหรือคณะรัฐมนตรีเพื่อวินิจฉัยหรือนายกรัฐมนตรีอีกไม่ได้  แต่ไม่ตัดสิทธิคู่กรณีหรือผู้มีส่วนได้เสียฟ้องต่อศาล

หมายเหตุ  ถ้าหากมีการอุทธรณ์คำสั่งของนายทะเบียนที่สั่งในการดังกล่าวตามมาตรา ๔๒  นายทะเบียนจะต้องรีบส่งคำอุทธรณ์ต่อไปยังปลัดกระทรวงการพัฒนาสังคมและความมั่นคงของมนุษย์โดยเร็วที่สุดมิฉะนั้นระยะเวลาในการวินิจฉัยคำอุทธรณ์ของนายทะเบียนจะใช้เวลาเกินกว่า  ๖๐  วัน  ตามที่
กฎหมายกำหนด   ซึ่งจะเป็นการปฏิบัติที่มิชอบด้วยกฎหมายอันอาจเกิดความเสียหายขึ้นได้  นายทะเบียนจึงต้องระมัดระวังในกรณีดังกล่าวไว้เป็นอย่างมาก  กล่าวคือเมื่อได้รับเรื่องอุทธรณ์นายทะเบียนควรส่งต่อปลัดกระทรวงการพัฒนาสังคมและความมั่นคงของมนุษย์ทันที

มาตรา ๔๓  ในกรณีที่กรรมการหรือเจ้าหน้าที่ของสมาคมฌาปนกิจสงเคราะห์กระทำการใดอันก่อให้เกิดความเสียหายแก่สมาคมฌาปนกิจสงเคราะห์  ถ้าสมาคมฌาปนกิจสงเคราะห์ไม่ร้องทุกข์หรือฟ้องคดีให้นายทะเบียนร้องทุกข์หรือฟ้องคดีได้  โดยให้พนักงานอัยการรับว่าต่างให้สมาคมฌาปนกิจสงเคราะห์  และให้สมาคมฌาปนกิจสงเคราะห์ออกค่าใช้จ่ายเกี่ยวกับการร้องทุกข์ฟ้องคดีหรือว่าต่างแก่นายทะเบียนหรือพนักงานอัยการ แล้วแต่กรณี

คำอธิบาย  บทบัญญัติในมาตรา ๔๓  เป็นเรื่องที่บัญญัติขึ้นใหม่เพราะมีพฤติการณ์ที่ไม่ชอบด้วยกฎหมายอันเกิดจากการดำเนินกิจการของคณะกรรมการสมาคมฯ  ซึ่งเป็นเหตุให้เกิดความเสียหายต่อสมาคมฯ  และสมาชิกเองอาจไม่รู้ถึงการกระทำที่เกิดความเสียหายหรืออาจรู้แต่ไม่สามารถดำเนินคดีกับกรรมการหรือคณะกรรมการเหล่านั้นได้  จึงได้บัญญัติให้อำนาจนายทะเบียนร้องทุกข์หรือฟ้องคดีได้  โดยให้พนักงานอัยการรับว่าต่างให้กล่าวคือ  ในกรณีที่กรรมการหรือเจ้าหน้าที่ของสมาคมฯ  กระทำการอันก่อให้เกิดความเสียหายแก่สมาคมฯ  ถ้าสมาคมฯ ไม่ร้องทุกข์หรือฟ้องคดีซึ่งอาจสืบเนื่องจากกรรมการหรือคณะกรรมการต้องการช่วยเหลือกันหรือได้ประโยชน์มิชอบร่วมกันหรือกรณีเจ้าหน้าที่เป็นญาติพี่น้องของกรรมการเมื่อกระทำการให้เกิดความเสียหายขึ้นจึงไม่มีผู้ใดประสงค์จะดำเนินการร้องทุกข์หรือฟ้องคดีเพื่อเอาตัวผู้กระทำมาลงโทษเมื่อมีเหตุการณ์เหล่านี้เกิดขึ้น  นายทะเบียนก็ชอบที่จะร้องทุกข์หรือฟ้องคดีได้โดยให้พนักงานอัยการรับว่าต่างให้สมาคมฯ   และเมื่อได้ดำเนินการดังกล่าวแล้วกฎหมายยังกำหนดให้สมาคมฯ  ออกค่าใช้จ่ายเกี่ยวกับการร้องทุกข์หรือฟ้องคดีหรือว่าต่างนั้นแก่นายทะเบียนหรือพนักงานอัยการ แล้วแต่กรณีอีกด้วย

คำว่า “กระทำการใดอันก่อให้เกิดความเสียหายแก่สมาคมฯ”  หมายความว่าจะต้องเป็นการกระทำการในหน้าที่หรือนอกเหนือหน้าที่ของกรรมการหรือเจ้าหน้าที่ของสมาคมฯ  อันก่อให้เกิดความเสียหายต่อสมาคมฯ  เช่น  ในกรณีที่กรรมการสมาคมฯ  รับเงินค่าตอบแทนไปจากสมาคมฯ  โดยตนเองไม่มีสิทธิจะรับได้อันเป็นการฝ่าฝืนบทบัญญัติในมาตรา  ๓๒  ซึ่งการรับเงินดังกล่าวทำให้สมาคม  ฯ   สูญเสียเงินในการบริหารงานสมาคมฯ    ย่อมได้รับความเสียหายหรือในกรณีที่กรรมการหรือเจ้าหน้าที่ของสมาคมฯ  กระทำการทุจริตในหน้าที่จนเป็นเหตุให้สมาคมฯ  สูญเสียประโยชน์หรือรายได้ของสมาคมฯ  หรือกระทำใด ๆ  ที่วิญญูชนเห็นว่าจะเกิดความเสียหายขึ้นมาเหล่านี้เป็นต้น

เห็นได้ว่าบทบัญญัติในมาตรานี้มีเจตนาเพื่อปกป้องและคุ้มครองสมาคมฯ  มิให้ได้รับความเสียหายจากการดำเนินกิจการอันมิชอบของกรรมการ  หรือเจ้าหน้าที่ของสมาคมฯ  จึงได้บัญญัติเพิ่มเติมขึ้น

มาตรา  ๔๔  ในกรณีที่คณะกรรมการหรือกรรมการกระทำการหรืองดเว้นกระทำการในการปฏิบัติหน้าที่ของตนจนทำให้เสื่อมเสียผลประโยชน์ของสมาคมฌาปนกิจสงเคราะห์หรือสมาชิก   หรือทำให้มีข้อบกพร่องเกี่ยวกับการเงินหรือการบัญชี  ให้นายทะเบียนมีอำนาจออกคำสั่งเป็นหนังสือให้ปฏิบัติการดังต่อไปนี้
(1) ให้คณะกรรมการหรือกรรมการระงับการปฏิบัติบางส่วนที่เป็นเหตุให้เกิดข้อบกพร่อง
หรือเสื่อมเสียผลประโยชน์ของสมาคมฌาปนกิจสงเคราะห์หรือสมาชิก
(2)  ให้คณะกรรมการหรือกรรมการแก้ไขข้อบกพร่องตามวิธีการและระยะเวลาที่นาย
ทะเบียนกำหนด
(3) ให้คณะกรรมการหรือกรรมการหยุดปฏิบัติหน้าที่เป็นการชั่วคราวเพื่อแก้ไข
ข้อบกพร่องนั้นให้แล้วเสร็จตามวิธีการและภายในระยะเวลาที่นายทะเบียนกำหนด
(4) ให้คณะกรรมการพ้นจากตำแหน่งทั้งคณะ  หรือให้กรรมการซึ่งเกี่ยวข้องกับการนั้นพ้น
จากตำแหน่งกรรมการ


คำอธิบาย  บทบัญญัติในมาตรา  ๔๔  นี้  เป็นบทบัญญัติที่เพิ่มขึ้นใหม่โดยเทียบเคียงกับบทบัญญัติในพระราชบัญญัติสหกรณ์  พ.ศ.  ๒๕๔๒  ทั้งนี้ได้ยึดหลักการเดียวกันสำหรับกรณีที่คณะกรรมการหรือกรรมการของสมาคมฯ  กระทำการหรืองดเว้นกระทำการในการปฏิบัติหน้าที่ของตนจนทำให้เสื่อมเสียผลประโยชน์ของสมาคมฯ  หรือสมาชิก  หรือทำให้มีข้อบกพร่องเกี่ยวกับการเงินหรือการบัญชีนายทะเบียนมีอำนาจออกคำสั่งเป็นหนังสือให้ปฏิบัติการอย่างใดอย่างหนึ่งดังนี้คือ

(1)  ให้คณะกรรมการหรือกรรมการระงับการปฏิบัติบางส่วนที่เป็นเหตุให้เกิดข้อบกพร่อง   หรือ
เสื่อมเสียผลประโยชน์ของสมาคมฯ  หรือสมาชิก
(2)  ให้คณะกรรมการหรือกรรมการแก้ไขข้อบกพร่องตามวิธีการและระยะเวลาที่นายทะเบียนกำหนด
(3)  ให้คณะกรรมการหรือกรรมการหยุดปฏิบัติหน้าที่เป็นการชั่วคราวเพื่อแก้ไขข้อบกพร่องนั้นให้
แล้วเสร็จตามวิธีการและภายในระยะเวลาที่นายทะเบียนกำหนด
(4)  ให้คณะกรรมการพ้นจากตำแหน่งทั้งคณะหรือให้กรรมการซึ่งเกี่ยวข้องกับการนั้นพ้นจาก
ตำแหน่งกรรมการ

อย่างไรก็ตาม  การที่นายทะเบียนจะใช้อำนาจสั่งการตามมาตรา ๔๔  นี้นายทะเบียนจะต้องสอบสวนรวบรวมพยานหลักฐานต่าง ๆ ให้ชัดเจนเพื่อบ่งชี้ให้เห็นว่าคณะกรรมการและกรรมการกระทำหรืองดเว้นกระทำการในการปฏิบัติหน้าที่ของตนนั้น  จนทำให้สมาคมฯ  เสียหายหรือสมาชิกได้รับความเสียหาย  ทั้งนี้จะต้องพิจารณาองค์ประกอบความผิดตามบทบัญญัติดังกล่าวด้วย  กล่าวคือ
(๑)  คณะกรรมการหรือกรรมการไม่ใช่เจ้าหน้าที่สมาคมฯ
(2)  กระทำการหรืองดเว้นกระทำการในการปฏิบัติหน้าที่ของตนจะต้องเกี่ยวกับการปฏิบัติหน้าที่
เท่านั้น  มิใช้เป็นเรื่องนอกเหนือการปฏิบัติหน้าที่
(3)  ทำให้เสื่อมเสียผลประโยชน์ของสมาคมฯ  หรือทำให้เสื่อมเสียผลประโยชน์ของสมาชิก
(4)  ทำให้มีข้อบกพร่องเกี่ยวกับการเงิน  หรือบัญชี
(5)  ให้นายทะเบียนออกคำสั่งเป็นหนังสือสั่งตามความหนักเบาของข้อหาในแต่ละอนุตราให้
เหมาะสมกับสภาพของความผิด
ฉะนั้นหากนายทะเบียนหรือเจ้าพนักงานสอบสวนแล้ว  เห็นว่ากรรมการหรือคณะกรรมการสมาคมฯ  มิได้กระทำการอันเข้าองค์ประกอบความผิดดังกล่าว  นายทะเบียนจะสั่งตามมาตรา ๔๔  นี้ไม่ได้แต่ถ้าสอบสวนแล้วเห็นว่าการกระทำดังกล่าวครบองค์ประกอบความผิดตามมาตรา  ๔๔  นายทะเบียนจึงมี
อำนาจสั่งการเป็นหนังสือตามความหนักเบาของข้อหาและพฤติการณ์ประกอบความผิดทั้งนี้ให้เป็นดุลพินิจของนายทะเบียนในการสั่งการ 

ข้อควรระวัง  คำสั่งมาตรา  ๔๔ นี้  เมื่อนายทะเบียนได้มีคำสั่งออกไป  ซึ่งถือได้ว่าเป็นการใช้อำนาจตามกฎหมายของเจ้าหน้าที่ที่มีผลเป็นการสร้างนิติสัมพันธ์ระหว่างบุคคลในอันที่จะก่อ  เปลี่ยนแปลง  โอน  สงวน  ระงับ  หรือมีผลกระทบต่อสภาพของสิทธิหรือหน้าที่ของบุคคลไม่ว่าจะเป็นการถาวรหรือชั่วคราว  ซึ่งเป็นคำสั่งทางปกครองนายทะเบียนอาจถูกฟ้องต่อศาลปกครอง  เพื่อให้ศาลปกครองเพิกถอนคำสั่งนั้นได้  ฉะนั้นนายทะเบียนจะต้องระมัดระวังในการใช้อำนาจสั่งการซึ่งจะต้องสอบสวนหาหลักฐานประกอบการพิจารณาอย่างเคร่งครัดและเมื่อเห็นว่าเป็นความผิดจริงนายทะเบียนจะสั่งให้ปฏิบัติตามอนุมาตราใด ใน (๑) ถึง (๔)  นายทะเบียนจะต้องพิจารณาถึงความหนักเบาแห่งข้อหา  สภาพการกระทำผิดและพฤติการณ์อื่น ประกอบการกระทำมิใช่อำนาจตามอำเภอใจจนเกิดความเสียหายแก่กรรมการหรือคณะกรรมการ  ถ้านายทะเบียนสั่งการโดยมิชอบแล้ว  นอกจากจะถูกฟ้องศาลปกครองก็อาจถูกฟ้องเป็นคดีอาญา  ในความผิดฐานเป็นเจ้าพนักงานปฏิบัติหน้าที่โดยมิชอบตามประมวลกฎหมายอาญามาตรา ๑๕๗  ได้

ดังนั้น  นายทะเบียนจะต้องใช้อำนาจหน้าที่ตามกฎหมายด้วยความระมัดระวังเป็นอย่างยิ่ง  และนอกเหนือสิ่งอื่นใด  นายทะเบียนจะใช้อำนาจตามอำเภอใจไม่ได้

มาตรา ๔๕  เมื่อนายทะเบียนสั่งให้คณะกรรมการพ้นจากตำแหน่งกรรมการทั้งคณะให้นายทะเบียนแต่งตั้งคณะกรรมการชั่วคราวขึ้นคณะหนึ่งมีอำนาจหน้าที่และสิทธิเช่นเดียวกับคณะกรรมการ  และให้คณะกรรมการชั่วคราวจัดให้มีการประชุมใหญ่เพื่อเลือกตั้งคณะกรรมการขึ้นใหม่ทั้งคณะให้เสร็จสิ้นภายในสี่สิบห้าวันนับแต่วันที่ได้รับแต่งตั้ง  

คำอธิบาย  มาตรา  ๔๕  นี้เป็นบทบัญญัติที่บัญญัติเพิ่มขึ้นใหม่  โดยมีสาระสำคัญสืบเนื่องจากการใช้อำนาจของนายทะเบียน  ตามมาตรา  ๔๔ (๔)  ในกรณีที่นายทะเบียนสั่งเป็นหนังสือให้คณะกรรมการพ้นจากตำแหน่งทั้งคณะ ซึ่งเมื่อนายทะเบียนได้ใช้อำนาจดังกล่าวแล้ว ย่อมเป็นผลให้การบริหารจัดการงานของสมาคมฌาปนกิจสงเคราะห์ต้องหยุดชะงักลง   อาจก่อให้เกิดความเสียหายต่อสมาคมฌาปนกิจสงเคราะห์  หรือสมาชิก  กฎหมายจึงได้บัญญัติหลักเกณฑ์วิธีการแก้ไขเพื่อมิให้การ
บริหารงานต้องหยุดลง  โดยให้อำนาจนายทะเบียนแต่งตั้งคณะกรรมการขึ้นชั่วคราวโดยให้มีอำนาจหน้าที่และสิทธิต่าง ๆ  เช่นเดียวกับคณะกรรมการทุกประการ  ดังนั้น  คณะกรรมการชั่วคราวที่นายทะเบียนแต่งตั้งขึ้นย่อมเข้าไปบริหารจัดการงานของสมาคมฌาปนกิจสงเคราะห์  ได้ทุกอย่างรวมถึงการอนุมัติสั่งจ่าย  อนุมัติจ่ายเงินสงเคราะห์  หรือ  กระทำการใดอันเกี่ยวกับอำนาจหน้าที่และสิทธิของคณะกรรมการเดิม
แต่อย่างไรก็ตามคณะกรรมการที่นายทะเบียนแต่งตั้งขึ้นมีภารกิจสำคัญก็คือ  จัดให้มีการประชุมใหญ่ (จะประชุมใหญ่สามัญหรือวิสามัญก็ได้)  ให้เสร็จสิ้นภายใน ๔๕  วัน  นับแต่วันได้รับแต่งตั้งเพื่อเลือกตั้งคณะกรรมการใหม่ทั้งคณะ  และเมื่อได้เลือกตั้งคณะกรรมการชุดใหม่แล้วจะต้องนำไปจดทะเบียน
ตั้งกรรมการภายใน ๑๔ วัน  นับแต่วันที่ที่ประชุมใหญ่ลงมติ  ตามมาตรา  ๒๐  วรรคหนึ่ง  และเมื่อได้จดทะเบียนกรรมการชุดใหม่แล้ว  คณะกรรมการชุดใหม่  จึงปฏิบัติหน้าที่ได้

ข้อสังเกต   คณะกรรมการที่นายทะเบียนแต่งตั้งขึ้นใหม่ทั้งคณะไม่จำต้องเป็นสมาชิกของสมาคมฌาปนกิจสงเคราะห์  นั้น  นายทะเบียนจะแต่งตั้งผู้ใดย่อมอยู่ในดุลพินิจของนายทะเบียนที่พิจารณาตามที่เห็นสมควร  โดยพิจารณาถึงความรู้ความสามารถ  ซึ่งอาจเป็นเจ้าหน้าที่ของรัฐ  หรือ พนักงานเจ้าหน้าที่คนใดคนหนึ่งในหน่วยงานใด  หน่วยงานหนึ่งก็ได้  

มาตรา  ๔๖   เมื่อนายทะเบียนสั่งให้คณะกรรมการคนใดพ้นจากตำแหน่งกรรมการ  ให้คณะกรรมการส่วนที่เหลือเรียกประชุมใหญ่ตั้งผู้เป็นกรรมการแทนภายในเวลาสามสิบวันนับแต่วันที่กรรมการพ้นจากตำแหน่ง  ถ้ามิได้ตั้งหรือตั้งกรรมการไม่ได้ตามกำหนดเวลาให้นายทะเบียนแต่งตั้งสมาชิกคนใดคนหนึ่งเป็นกรรมการแทน  และให้ผู้ซึ่งได้รับแต่งตั้งนั้นอยู่ในตำแหน่งกรรมการเท่ากับวาระที่เหลืออยู่ของผู้ซึ่งตนแทน  แต่ถ้าวาระของกรรมการผู้นั้นเหลืออยู่ไม่ถึงหนึ่งร้อยแปดสิบวัน  คณะกรรมการส่วนที่เหลือจะเรียกประชุมใหญ่เพื่อตั้งกรรมการแทนหรือนายทะเบียนจะดำเนินการแต่งตั้งกรรมการแทนหรือไม่ก็ได้

ในกรณีที่มีกรรมการเหลืออยู่ไม่ถึงเจ็ดคน  ให้นายทะเบียนแต่งตั้งกรรมการชั่วคราวให้ครบจำนวนเจ็ดคน  และให้คณะกรรมการจัดให้มีการประชุมใหญ่เพื่อเลือกตั้งกรรมการแทนกรรมการที่พ้นจากตำแหน่งให้แล้วเสร็จภายในสามสิบวันนับแต่วันที่นายทะเบียนแต่งตั้งกรรมการชั่วคราว

คำอธิบาย  บทบัญญัติในมาตรา  ๔๖  เชื่อมโยงมาจากมาตรา ๔๔(๔)  เช่นเดียวกันสำหรับในกรณีที่นายทะเบียนสั่งให้กรรมการคนใดพ้นจากตำแหน่งกรรมการ  กฎหมายจึงกำหนดให้คณะกรรมการที่เหลืออยู่เรียกประชุมใหญ่ตั้งกรรมการแทนภายใน ๓๐  วัน  นับแต่วันที่กรรมการพ้นจากตำแหน่ง

ถ้ามิได้ตั้ง  หรือตั้งกรรมการไม่ได้ ภายใน ๓๐  วัน  นับแต่วันที่กรรมการพ้นจากตำแหน่งให้นายทะเบียนแต่งตั้งสมาชิกคนใดคนหนึ่งเป็นกรรมการแทน  กรรมการที่ได้รับการแต่งตั้งไม่ว่าจะได้รับการตั้งโดยที่ประชุมใหญ่ หรือโดยนายทะเบียนแต่งตั้งให้กรรมการ  นั้นอยู่ในตำแหน่งกรรมการเท่ากับวาระที่เหลืออยู่ของผู้ซึ่งตนแทน    เช่น    ที่ประชุมใหญ่มีมติตั้ง  นายแดง  เป็นกรรมการแทน  นายขาว  ที่ถูกนายทะเบียนสั่งให้พ้นจากตำแหน่ง  หากวาระที่เหลือในการดำรงตำแหน่งของนายขาว มี ๒๐๐  วัน  
เช่นนี้  นายแดง  ก็ชอบที่จะอยู่ในตำแหน่งได้เพียง ๒๐๐  วัน  เท่านั้น  หาใช่อยู่ในวาระจนครบ  ๒ ปี  นับแต่วันตั้ง หรือกรณีที่นายทะเบียนแต่งตั้งนายเขียว  ซึ่งเป็นกรรมการแทนนายขาว  นายเขียวก็ต้องอยู่ในตำแหน่งได้เพียง ๒๐๐ วัน  เช่นกัน

แต่ถ้าวาระของกรรมการที่นายทะเบียนสั่งให้พ้นจากตำแหน่ง  เหลืออยู่ไม่ถึง  ๑๘๐   วัน  คณะกรรมการที่เหลือ  หรือ  นายทะเบียนจะดำเนินการแต่งตั้งกรรมการแทนหรือไม่ก็ได้  (คือจะตั้งกรรมการแทนก็ได้  หรือไม่ตั้งก็ได้)

ในกรณีที่คณะกรรมการเหลืออยู่ไม่ถึง  ๗  คน  กฎหมายบังคับให้นายทะเบียนต้องแต่งตั้งกรรมการชั่วคราวให้ครบจำนวน  ๗ คน  เพราะเหตุว่า  กฎหมายบัญญัติให้ผู้เริ่มก่อการจัดตั้งสมาคมฌาปนกิจสงเคราะห์ไม่น้อยกว่า ๗ คน  ตามมาตรา ๑๐  วรรคหนึ่ง  และในระหว่างที่ยังมิได้มีการประชุมใหญ่สามัญครั้งแรกให้ผู้เริ่มก่อการจัดตั้งสมาคมฌาปนกิจสงเคราะห์มีอำนาจหน้าที่และความรับผิดชอบ  เช่นเดียวกับ
คณะกรรมการตามมาตรา ๑๙  ดังนั้น  องค์ประกอบของคณะกรรมการต้องมีไม่น้อยกว่า ๗  คน  เป็นสาระสำคัญเพราะถ้าหากมีกรรมการน้อยกว่า ๗  คน  การบริหารจัดการงานของสมาคมฌาปนกิจสงเคราะห์มิอาจดำเนินต่อไปได้  ซึ่งอาจเกิดความเสียหายต่อสมาคมฌาปนกิจสงเคราะห์หรือสมาชิกได้  จึงบัญญัติวรรคสองของมาตรา  ๔๖  ไว้ดังกล่าวโดยเป็นบทบังคับให้นายทะเบียนแต่งตั้งกรรมการชั่วคราวให้ครบ ๗ คน  และให้คณะกรรมการนั้นจัดให้มีประชุมใหญ่เพื่อเลือกตั้งกรรมการแทนกรรมการที่พ้นจากตำแหน่งให้แล้วเสร็จภายใน ๓๐  วัน  นับแต่วันที่นายทะเบียนแต่งตั้งกรรมการชั่วคราว
จะเห็นได้ว่าวรรคสองของมาตรา ๔๖ นี้  เป็นกรณียกเว้นหลักในวรรคหนึ่ง  กล่าวคือ  แม้วาระที่เหลืออยู่ของกรรมการ  หรือคณะกรรมการไม่ถึง ๑๘๐  วัน  แต่ถ้ามีกรรมการเหลืออยู่ไม่ครบ ๗ คน  นายทะเบียนจะต้องแต่งตั้งกรรมการชั่วคราวให้ครบ ๗ คน  และกรรมการชั่วคราวต้องจัดประชุมใหญ่เพื่อเลือกตั้งกรรมการให้ครบจำนวนไม่น้อยกว่า ๗ คนด้วย  มิฉะนั้นการบริหารจัดการงานของสมาคมฌาปนกิจสงเคราะห์  จะหยุดชะงักลงได้  แต่ถ้าวาระที่เหลืออยู่ไม่ถึง  ๑๘๐  วัน  คณะกรรมการที่ได้รับแต่งตั้งจากนายทะเบียนจะไม่จัดให้มีการเลือกตั้งกรรมการแทนก็ได้า้ดนจะ่ถึง  ๑๘๐  วัน  คณะกรรมกม
































































































หมายเหตุ  บทบัญญัติในมาตรา ๔๖  เดิม  ได้บัญญัติโดยไม่มีวรรคสองแต่ในชั้นกรรมาธิการวิสามัญของสภาผู้แทนราษฎรได้พิจารณาแล้วเห็นว่า  อาจเกิดปัญหาในกรณีมีคณะกรรมการไม่ถึง  ๗  คน  อันอาจเกิดความเสียหายต่อสมาคมฌาปนกิจสงเคราะห์  หรือสมาชิกได้  จึงได้ให้ฝ่ายเลขานุการของคณะกรรมาธิการ ฯ  ยกร่างวรรคสองขึ้น  ซึ่งคณะกรรมาธิการสภาผู้แทนราษฎรก็เห็นชอบตามที่เสนอ
มาตรา  ๔๗  ในการปฏิบัติหน้าที่ตามพระราชบัญญัตินี้  ให้นายทะเบียนหรือผู้ซึ่งนายทะเบียนมอบหมายและพนักงานเจ้าหน้าที่มีอำนาจ
(1) เข้าไปในสำนักงานของสมาคมฌาปนกิจสงเคราะห์ในวันทำการระหว่างเวลาพระ
อาทิตย์ขึ้นถึงพระอาทิตย์ตก  เพื่อตรวจสอบและควบคุมให้การเป็นไปตามพระราชบัญญัตินี้
(2) สั่งให้กรรมการหรือเจ้าหน้าที่ของสมาคมฌาปนกิจสงเคราะห์  ส่งหรือแสดงบัญชีและ
เอกสารของสมาคมฌาปนกิจสงเคราะห์
(3)  สอบถามบุคคลใน (๒)  หรือเรียกบุคคลดังกล่าวมาเพื่อสอบถามหรือแสดงข้อเท็จจริง
เกี่ยวกับการดำเนินการของสมาคมฌาปนกิจสงเคราะห์
ในกรณีการตรวจสอบกระทำโดยพนักงานเจ้าหน้าที่  เมื่อตรวจสอบแล้วให้เสนอรายงาน
การตรวจสอบต่อนายทะเบียนด้วย
ในการปฏิบัติหน้าที่ของนายทะเบียนหรือผู้ซึ่งนายทะเบียนมอบหมายและพนักงานเจ้าหน้าที่ตามวรรคหนึ่ง  ให้บุคคลซึ่งเกี่ยวข้องอำนวยความสะดวกตามสมควรแก่นายทะเบียนหรือผู้ซึ่งนายทะเบียนมอบหมายและพนักงานเจ้าหน้าที่
คำอธิบาย  บัญญัติมาตรา ๔๗  นี้ ยังคงความตามหลักการเดิมของมาตรา ๔๐  แห่งพระราชบัญญัติการฌาปนกิจสงเคราะห์  พ.ศ. ๒๕๑๗  กล่าวคือ  เป็นบทบัญญัติที่ให้อำนาจนายทะเบียน  ผู้ซึ่งนายทะเบียนมอบหมาย  หรือพนักงานเจ้าหน้าที่ในการปฏิบัติหน้าที่ราชการอันเกี่ยวกับการควบคุม  กำกับดูแล  การดำเนินงานของสมาคมฌาปนกิจสงเคราะห์  ให้เป็นไปโดยถูกต้องตามกฎหมาย  ซึ่งการดังกล่าวจึงให้อำนาจในการ
(1)  เข้าไปในสำนักงานของสมาคมฌาปนกิจสงเคราะห์ในวันทำการระหว่างพระอาทิตย์ขึ้นถึงพระ
อาทิตย์ตก  เพื่อตรวจสอบและควบคุมให้การเป็นไปตามพระราชบัญญัติดังนั้น  การเข้าไปตรวจสอบ การดำเนินงานต่าง ๆ ของสมาคม ฯ  นายทะเบียนหรือผู้ซึ่งนายทะเบียนมอบหมายและพนักงานเจ้าหน้าที่  จะต้องเข้าไปในวันทำการของสมาคมฌาปนกิจสงเคราะห์  และต้องเข้าไประหว่างพระอาทิตย์ขึ้น  ถึงพระอาทิตย์ตก  หากฝาฝืนก็จะเป็นการเข้าไปโดยไม่ชอบอาจเป็นความผิดทางอาญาได้
ในอนุมาตรา (๑) แห่งมาตรา ๔๗ ของพระราชบัญญัติการสมาคมฌาปนกิจสงเคราะห์ พ.ศ. ๒๕๔๕ นี้  
ได้เพิ่มเติมคำว่า  เพื่อตรวจสอบและควบคุมให้การเป็นไปตามพระราชบัญญัตินี้ เข้าไปเพื่อให้เกิดความชัดเจนในการปฏิบัติหน้าที่ของนายทะเบียน  ผู้ซึ่งนายทะเบียนมอบหมายและพนักงานเจ้าหน้าที่

(๒)  สั่งให้กรรมการหรือเจ้าหน้าที่ของสมาคม ฯ  ส่งหรือแสดงบัญชีและเอกสารของสมาคม ฯ  สำหรับอนุมาตรา  (๒)  นี้  นอกจากนายทะเบียน  พนักงานเจ้าหน้าที่หรือผู้ซึ่งนายทะเบียนมอบหมายมีอำนาจเข้าไปในสมาคม ฯ  ตามอนุมาตรา  (๑)  แล้ว  ยังมีอำนาจในการสั่งกรรมการหรือเจ้าหน้าที่ของสมาคม ฯ  ให้ส่งหรือแสดงบัญชีเอกสารของสมาคม ฯ  ได้อีกด้วย  การสั่งดังกล่าวนี้ไม่จำเป็นต้องเข้าไปในสมาคม ฯ  ก็ได้  อาจจะสั่งเป็นหนังสือหรือวาจาก็ได้  หรือจะสั่งให้ส่งหรือนำมาแสดงให้ ณ  ที่ทำการของนายทะเบียนหรือของพนักงานเจ้าหน้าที่หรือที่ทำการของผู้ซึ่งนายทะเบียนมอบหมายก็ได้  ทั้งนี้ขึ้นอยู่กับความเหมาะสมและสภาพการปฏิบัติราชการ

(๓)  สอบถามบุคคล(๒)  หรือเรียกบุคคลดังกล่าว (คือกรรมการหรือเจ้าหน้าที่ของสมาคมฯ)  มาเพื่อสอบถามหรือแสดงข้อเท็จจริงเกี่ยวกับการดำเนินกิจการของสมาคมฯ  สำหรับอนุมาตรา (๓)  นี้ยังคงหลักการเดิมในมาตรา ๔๐(๓)  แห่งพระราชบัญญัติการฌาปนกิจสงเคราะห์ พ.ศ. ๒๕๑๗  อยู่  กล่าวคือนอกจากนายทะเบียนหรือผู้ซึ่งนายทะเบียนมอบหมายและพนักงานเจ้าหน้าที่จะมีอำนาจเข้าไปในสมาคมฯ  
เพื่อตรวจสอบ  ควบคุมหรือสั่งให้ส่งหรือแสดงบัญชีและเอกสารของสมาคมฯ  ตามอนุมาตรา (๑)  และ  (๒)  แล้วยังคงให้อำนาจในการสอบถามหรือเรียกกรรมการหรือเจ้าหน้าที่ของสมาคม  ฯ   มาสอบถามหรือแสดงข้อเท็จจริงเกี่ยวกับการดำเนินกิจการของสมาคมฯ  ทั้งนี้นายทะเบียนหรือผู้ซึ่งนายทะเบียนมอบหมายและพนักงานเจ้าหน้าที่อาจเรียกเป็นหนังสือหรือวาจาจะเรียกในขณะตรวจสอบควบคุมในสมาคมฯ  หรือเรียก   ณ.  ที่ทำการก็ได้  ส่วนวรรคสองของมาตรานี้ได้บัญญัติขึ้นใหม่เพื่อเป็นการบังคับพนักงานเจ้าหน้าที่ที่ได้ปฏิบัติงานเสร็จแล้ว กฎหมายจึงกำหนดให้เสนอรายงานการตรวจสอบดังกล่าวต่อนายทะเบียนด้วย  มิใช่เข้าไปตรวจสอบแล้วไม่ได้ดำเนินการใดเลย
ข้อสังเกต  สำหรับวรรคสองจะเห็นได้ว่าถ้าเป็นการตรวจสอบโดยนายทะเบียนหรือผู้ซึ่งนายทะเบียนมอบหมาย  กฎหมายมิได้บัญญัติให้เสนอรายงานการตรวจสอบต่อนายทะเบียนอีก  เพราะถ้าเป็นการตรวจสอบโดยผู้ซึ่งนายทะเบียนมอบหมาย  ถือเสมือนนายทะเบียนตรวจสอบเองจึงไม่จำต้องรายงานการตรวจสอบให้แก่นายทะเบียนอีก

วรรคท้ายของมาตรา ๔๗  เป็นบทบัญญัติที่เพิ่มเติมใหม่เป็นกรณีบังคับบุคคลที่เกี่ยวข้องกับการปฏิบัติหน้าที่ของเจ้าพนักงาน  กฎหมายจึงกำหนดให้บุคคลดังกล่าวอำนายความสะดวกให้ตามสมควร

“การอำนวยความสะดวกตามสมควร”  หมายความว่าช่วยเหลือให้ความสะดวกต่อการปฏิบัติหน้าที่ของนายทะเบียนหรือผู้ซึ่งนายทะเบียนมอบหมายและพนักงานเจ้าหน้าที่  เช่น  ช่วยจัดหาเอกสาร  หาที่สำหรับให้นั่งปฏิบัติงานตามสมควร  และบริการอื่น ๆ ตามสมควรแก่การปฏิบัติงาน

หมายเหตุ   คำว่า “ผู้ซึ่งนายทะเบียนมอบหมาย” หมายถึงบุคคลที่นายทะเบียนได้มอบอำนาจหน้าที่ในการปฏิบัติหน้าที่ตามพระราชบัญญัติการฌาปนกิจสงเคราะห์ พ.ศ. ๒๕๔๕  ซึ่งจะต้องเป็นข้าราชการและสามารถบังคับบัญชากันได้ตามอำนาจหน้าที่ด้วย  ดังนั้นผู้ซึ่งนายทะเบียนมอบหมายมิได้หมายถึงบุคคลธรรมดาทั่ว ๆ ไป


มาตรา  ๔๘  นายทะเบียนหรือผู้ซึ่งนายทะเบียนมอบหมายและพนักงานเจ้าหน้าที่ต้องมีบัตรประจำตัวตามแบบที่นายทะเบียนกลางประกาศกำหนด

ในการปฏิบัติการตามหน้าที่  นายทะเบียนหรือผู้ซึ่งนายทะเบียนมอบหมายและพนักงานเจ้าหน้าที่ต้องแสดงบัตรประจำตัวเมื่อบุคคลซึ่งเกี่ยวข้องร้องขอ

คำอธิบาย  เป็นบทบัญญัติที่กำหนดถึงเรื่องบัตรประจำตัวของนายทะเบียน  หรือผู้ซึ่งนายทะเบียนมอบหมายและพนักงานเจ้าหน้าที่โดยทุกคนที่กล่าวมานี้ต้องมีบัตรประจำตัวตามแบบที่นายทะเบียนกลางกำหนดและเมื่อมีผู้เกี่ยวข้องร้องขอต้องแสดงบัตรประจำตัวดังกล่าวให้มีผู้เกี่ยวข้องร้องขอดูด้วย
หมวด  ๕
การฌาปนกิจสงเคราะห์ของส่วนราชการ  หน่วยงานของรัฐ
รัฐวิสาหกิจ  และองค์กรวิชาชีพซึ่งเป็นนิติบุคคล
ที่อยู่ภายใต้การกำกับของรัฐ
----------------------------------------------------


มาตรา  ๔๙  ส่วนราชการ  หน่วยงานของรัฐ  รัฐวิสาหกิจ  หรือองค์กรวิชาชีพซึ่งเป็นนิติบุคคลที่อยู่ภายใต้การกำกับของรัฐใดที่ประสงค์จะดำเนินกิจการการฌาปนกิจสงเคราะห์ให้ปฏิบัติตามระเบียบที่กำหนดในมาตรา ๕๐

คำอธิบาย  บทบัญญัติในมาตรานี้ยังคงหลักการเดิมตามกฎหมายฉบับเก่า  โดยมีเจตนารมณ์ในการให้สิทธิแก่ส่วนราชการ  หน่วยงานของรัฐ  รัฐวิสาหกิจใดที่จะดำเนินกิจการฌาปนกิจสงเคราะห์  เพื่อเป็นสวัสดิการแก่ข้าราชการ  ลูกจ้างหรือเจ้าหน้าที่ของสถานที่ดังกล่าว  ก็ให้คำเป็นการได้  โดยเรียกว่า  “การฌาปนกิจสงเคราะห์”  และต้องดำเนินกิจการภายใต้บังคับของระเบียบกระทรวงการพัฒนาสังคมและความมั่นคงของมนุษย์อันว่าด้วยการฌาปนกิจของส่งนราชการ  หน่วยงานของรัฐ  รัฐวิสาหกิจ  และนอกจากนี้ยังเพิ่มเติมองค์กรวิชาชีพซึ่งเป็นนิติบุคคลที่อยู่ภายใต้การกำกับของรัฐให้สามารถดำเนินกิจการการฌาปนกิจสงเคราะห์ได้ด้วย  ซึ่งเป็นการให้สิทธิหน่วยงานอื่นเพิ่มมากขึ้น


มาตรา  ๕๐  ให้  *กระทรวงการพัฒนาสังคมและความมั่นคงของมนุษย์*  กำหนดระเบียบการขึ้นทะเบียนการดำเนินกิจการ  การควบคุม  และการเลิกกิจการการฌาปนกิจสงเคราะห์ของส่วนราชการ  หน่วยงานของรัฐ  รัฐวิสาหกิจ  และองค์กรวิชาชีพซึ่งเป็นนิติบุคคลที่อยู่ภายใต้การกำกับของรัฐขึ้นไว้ระเบียบนี้เมื่อได้รับอนุมัติจากคณะรัฐมนตรีแล้วให้ใช้บังคับได้

เมื่อการฌาปนกิจสงเคราะห์ของส่วนราชการ  หน่วยงานของรัฐ  รัฐวิสาหกิจ  และองค์กรวิชาชีพซึ่งเป็นนิติบุคคลที่อยู่ภายใต้การกำกับของรัฐได้ขึ้นทะเบียนตามระเบียบที่กระทรวงการพัฒนาสังคมและความมั่นคงของมนุษย์กำหนดในวรรคหนึ่งแล้ว  ให้ถือว่าการฌาปนกิจสงเคราะห์ดังกล่าวเป็นงานอันอยู่ในอำนาจหน้าที่ของส่วนราชการหน่วยงานของรัฐ  รัฐวิสาหกิจ  และองค์กรวิชาชีพซึ่งเป็นนิติบุคคลที่อยู่ภายใต้การกำกับของรัฐนั้น

คำอธิบาย  บทบัญญัติในวรรคสองมาตราดังกล่าวยังคงหลักการเดิมตามพระราชบัญญัติการฌาปนกิจสงเคราะห์  พ.ศ. ๒๕๑๗  แต่กรรมาธิการวิสามัญของวุฒิสภาได้มีการแปรบัญญัติเพิ่มเติมองค์กรวิชาชีพซึ่งเป็นนิติบุคคลที่อยู่ภายใต้การกำกับของรัฐเข้ามาให้สามารถดำเนินกิจการในรูปแบบการฌาปนกิจสงเคราะห์ได้  โดยมีเหตุผลว่า
*  แก้ไขโดยพระราชกฤษฎีกาแก้ไขบทบัญญัติให้สอดคล้องกับพระราชบัญญัติปรับปรุงกระทรวง  ทบวง  กรม  พ.ศ. ๒๕๔๕  พ.ศ. ๒๕๔๕
“องค์กรวิชาชีพซึ่งเป็นนิติบุคคลที่อยู่ภายใต้การกำกับของรัฐ”  หมายถึงองค์กรวิชาชีพที่ตั้งขึ้นโดย พระราชบัญญัติ วิชาชีพที่ต้องอาศัยความรู้ความชำนาญเฉพาะและได้รับเงินอุดหนุนจากงบประมาณแผ่นดิน

ฉะนั้น  การพิจารณารับขึ้นทะเบียนองค์กรวิชาชีพฯ ให้ดำเนินกิจการการฌาปนกิจสงเคราะห์ได้  นั้นจะต้องพิจารณาถึงองค์กรประกอบขององค์กรวิชาชีพนั้น ๆ ว่าตั้งขึ้นโดยพระราชบัญญัติวิชาชีพที่ต้องอาศัยความรู้ความชำนาญเฉพาะหรือไม่  และจะต้องได้รับเงินอุดหนุนจากงบประมาณแผ่นดินไม่ว่าจะได้รับเป็นจำนวนเท่าใด  และได้รับในเวลาใด  เพียงแต่ได้รับหรือเคยได้รับเงินอุดหนุนจากงบประมาณแผ่นดิน  ก็ถือได้ว่าครบองค์ประกอบที่จะพิจารณารับขึ้นทะเบียนให้ดำเนินกิจการ  การฌาปนกิจสงเคราะห์ได้
หมวด  ๖
การเลิกสมาคมฌาปนกิจสงเคราะห์
-----------------------------

มาตรา  ๕๑ สมาคมฌาปนกิจสงเคราะห์ย่อมเลิกด้วยเหตุใดเหตุหนึ่งดังต่อไปนี้
(1) ที่ประชุมใหญ่ลงมติให้เลิก
(2) นายทะเบียนสั่งให้เลิกตามมาตรา  ๕๒
(3) ศาลสั่งให้เลิกตามมาตรา ๕๔
เมื่อเลิกสมาคมฌาปนกิจสงเคราะห์    ให้นายทะเบียนกลางประกาศการเลิกในราชกิจจา
นุเบกษาและให้นายทะเบียนปิดประกาศที่สำนักงานด้วย

คำอธิบาย  บทบัญญัติมาตรา ๕๑  ยังคงความตามหลักการเดิม  กล่าวคือกรณีการเลิกสมาคมฯ  โดยย่อมเลิกด้วยเหตุ ๓  ประการดังนี้
(1)  ที่ประชุมใหญ่ลงมติให้เลิก  สำหรับการเลิกสมาคมฯ  ตามกรณีแรกนั้นกฎหมายกำหนดให้
เป็นไปตามความเห็นหรือมติของที่ประชุมใหญ่สมาคมฯ นั้น ๆ โดยเหตุว่าสมาคมฯที่จะเลิกไม่อาจดำเนินกิจการต่อไปได้ไม่ว่าด้วยเหตุใด ๆ คณะกรรมการบริหารสมาคมฯ อาจเรียกประชุมใหญ่วิสามัญหรือในการประชุมใหญ่สามัญเพื่อขอมติจากสมาชิกในการเลิกสมาคมฯ  แต่มติดังกล่าวต้องมาจากการประชุมที่ชอบด้วยกฎหมายด้วย  กล่าวคือต้องมีหนังสือนัดประชุมไปยังสมาชิกทุกคนพร้อมรายละเอียดต่าง ๆ  ตามมาตรา ๒๔   และเมื่อได้ประชุมใหญ่ก็ต้องมีสมาชิกหรือผู้แทนสมาชิกมาประชุมไม่น้อยกว่ากึ่งหนึ่งของจำนวนสมาชิกทั้งหมดหรือไม่น้อยกว่า ๑๐๐  คน  จึงเป็นองค์ประชุม  ตามมาตรา ๒๕  วรรคหนึ่งและวรรคท้ายและการลงมติเลิกสมาคมฯ  ต้องมีคะแนนเสียงไม่น้อยกว่า ๒ ใน ๓ ของผู้มาประชุม ตามมาตรา ๒๖  จึงจะถือว่าการเลิกสามาคมฯ  มีผลสมบูรณ์ชอบด้วยกฎหมาย
เมื่อมีมติที่ประชุมใหญ่ให้เลิกสมาคมฯ  แล้ว  สมาคมฯ  จะต้องยื่นคำร้องต่อนายทะเบียนเพื่อแจ้ง
นายทะเบียนได้ทราบถึงการเลิกสมาคม ฯ  ดังกล่าว  ตามหลักเกณฑ์และวิธีการที่กำหนดต่อไป
(2)  กรณีนายทะเบียนสั่งให้เลิกตามาตรา  ๕๒  นั้น  จะต้องมีเหตุตามกฎหมายกำหนด   
นายทะเบียนจะใช้อำนาจสั่งให้เลิกสมาคมฯ  โดยไม่มีเหตุอันสมควรหรือสั่งโดยปราศจากเหตุผลตามมาตรา ๕๒ ไม่ได้  เพราะคำสั่งดังกล่าวเป็นคำสั่งทางปกครอง  นายทะเบียนอาจถูกฟ้องร้องต่อศาลปกครองได้  จึงควรใช้อำนาจตามมาตรานี้อย่างระมัดระวังเป็นอย่างยิ่ง

(3)  กรณีศาลสั่งให้เลิกตามาตรา ๕๔  จะต้องปรากฏว่าสมาคมฯ  นั้นมีเหตุอันควรที่นายทะเบียน
จะให้เลิกได้ตามมาตรา  ๕๒  แต่นายทะเบียนเพิกเฉยไม่ใช่อำนาจสั่งให้เลิกตามมาตราดังกล่าวอันเป็นเหตุให้เกิดความเสียหายเกิดแก่สมาคมฯหรือสมาชิก  เมื่อเป็นเช่นนี้กฎหมายจึงบัญญัติให้ผู้มีส่วนได้เสียชอบที่จะร้องขอต่อศาลเพื่อให้ศาลสั่งให้เลิกสมาคมฯ  นั้นเสียได้
คำว่า  “ผู้มีส่วนได้เสีย”  หมายถึงบุคคลซึ่งอาจได้รับความเสียหายหรือได้ประโยชน์จากการดำเนิน
กิจการของสมาคมฯ เช่น  สมาชิก  กรรมการ  เจ้าหน้าที่ของสมาคมฯ  เป็นต้น
การร้องขอให้ศาลสั่งให้เลิกสมาคม ฯ  จะร้องขอต่อศาลใด   ซึ่งตามประมวลกฎหมายวิธีพิจารณา
ความแพ่งมาตรา   ๔ เบญจ   บัญญัติว่า “คำร้องขอเลิกนิติบุคคลให้เสนอต่อศาลที่นิติบุคคลนั้นมีสำนักงานแห่งใหญ่อยู่ในเขตศาล”  ดังนั้นในการยื่นคำร้องต่อศาลเพื่อให้ศาลสั่งเลิกสมาคมฯ  ผู้มีส่วนได้เสียจะต้องยื่นคำร้องขอต่อศาลที่สมาคมฯ  นั้นตั้งอยู่ในเขตศาล  เช่น  สมาคมฯ ก. ตั้งอยู่ที่อำเภอศรีมโหสถ  จังหวัดปราจีนบุรี  ซึ่งอยู่ในเขตอำนาจของศาลจังหวัดปราจีนบุรี  หากผู้มีส่วนได้เสียจะร้องขอให้ศาลสั่งเลิกสมาคมฯ  ก็ต้องยื่นคำร้องขอต่อศาลจังหวัดปราจีนบุรีอย่างนี้เป็นต้น

มาตรา ๕๒  นายทะเบียนมีอำนาจสั่งให้เลิกสมาคมฌาปนกิจสงเคราะห์ได้ในกรณีดังต่อไปนี้
(1) สมาชิกไม่น้อยกว่าหนึ่งในสี่ของจำนวนสมาชิกทั้งหมดร่วมกันยื่นคำร้องขอต่อนาย
ทะเบียนขอให้เลิกสมาคมฌาปนกิจสงเคราะห์พร้อมด้วยเหตุผลประกอบคำร้องขอ   และนายทะเบียนได้สอบสวนหลักฐานและเหตุผลประกอบคำร้องขอแล้วเป็นที่ปรากฏแน่ชัดว่าสมาคมฌาปนกิจสงเคราะห์สมควรจะต้องเลิกดำเนินกิจการตามคำร้องขอนั้น
(2) บุคคลอื่นซึ่งมิได้เป็นกรรมการคนหนึ่งหรือหลายคนเข้ามากระทำการในฐานะ
กรรมการและนายทะเบียนได้มีคำสั่งให้บุคคลดังกล่าวเลิกการกระทำในฐานะกรรมการแล้ว  แต่ไม่ปฏิบัติตามคำสั่งของนายทะเบียน
(3) มีพฤติการณ์ที่ทำให้เห็นว่าการดำเนินกิจการของสมาคมฌาปนกิจสงเคราะห์นั้นไม่
เป็นไปโดยสุจริต  และนายทะเบียนได้สอบสวนพฤติการณ์ดังกล่าวแล้วมีเหตุผลเป็นที่เชื่อถือได้
(4) มีพฤติการณ์ที่ทำให้เห็นว่าการดำเนินกิจการของสมาคมฌาปนกิจสงเคราะห์ไม่อาจ
ดำเนินการต่อไปได้  ไม่ว่าเพราะเหตุใด ๆ

เมื่อนายทะเบียนสั่งให้เลิกสมาคมฌาปนกิจสงเคราะห์ใด  ให้แจ้งคำสั่งเป็นหนังสือพร้อมด้วยเหตุผลไปยังสมาคมฌาปนกิจสงเคราะห์นั้นภายในสามสิบวัน

คำอธิบาย  มาตรา  ๕๒   นี้ก็ยังคงความเดิมตาม   มาตรา  ๔๕ แห่งพระราชบัญญัติการฌาปนกิจ
สงเคราะห์พ.ศ. ๒๕๑๗  เป็นบทบัญญัติที่ให้อำนาจนายทะเบียนในการสั่งให้เลิกสมาคมฯ  โดยมีเหตุตามแต่ละอนุมาตรา  ดังนี้

(๑)  เป็นกรณีที่สมาชิกไม่น้อยกว่าหนึ่งในสี่ของจำนวนสมาชิกทั้งหมดร่วมกันยื่นคำร้องขอต่อนายทะเบียน  ขอให้เลิกสมาคมฯ ซึ่งการร้องขอดังกล่าวสมาชิกจะต้องมีเหตุผลประกอบคำร้องขอเพื่อนายทะเบียนได้ใช้ประกอบการพิจารณาในการสั่งเลิกสมาคมฯ  ด้วย

เมื่อนายทะเบียนได้รับคำร้องขอแล้วนายทะเบียนจะต้องสอบสวนข้อเท็จจริงตามคำร้องและแสวงหาพยานหลักฐาน  พร้อมเหตุผลประกอบคำร้องให้เป็นที่แน่ชัดปราศจากข้อสงสัยว่าสมาคม ฯ  นั้น
จะต้องถูกสั่งเลิกหรือไม่  เมื่อนายทะเบียนได้กระทำการดังกล่าวแล้ว  ก็ชอบที่จะสั่งเลิกสมาคม ฯ  นั้น  หรือสั่งให้ยกคำร้องขอของสมาชิกที่ร้องมานั้นเสียก็ได้  

(๒)  เป็นกรณีที่มีบุคคลอื่นซึ่งมิได้เป็นกรรมการคนหนึ่งหรือหลายคนเข้ามากระทำการในฐานะกรรมการและนายทะเบียนได้มีคำสั่งให้เลิกกระทำการในฐานะกรรมการแล้วแต่ไม่ปฏิบัติตามคำสั่งของนายทะเบียน  เช่น  นายแดง  ได้รับเลือกตั้งจากที่ประชุมใหญ่ของสมาคมฯ  ให้เป็นกรรมการ  แต่สมาคมฯ  ยังไม่ได้นำไปจดทะเบียนตั้งและเปลี่ยนตัวกรรมการต่อนายทะเบียนอีกทั้งข้อบังคับของสมาคมฯ  ก็ไม่ได้กำหนดให้อำนาจกรรมการที่ได้รับเลือกตั้งเข้าปฏิบัติหน้าที่กรรมการได้แต่นายแดงได้เข้าปฏิบัติหน้าที่ในการบริหารจัดการสมาคมฯ  กรณีถือได้ว่านายแดงผู้ได้รับเลือกตั้งเป็นบุคคลอื่นซึ่งมิได้เป็นกรรมการคนหนึ่งเข้ามากระทำการในฐานะกรรมการและเมื่อนายทะเบียนสั่งให้เลิกกระทำดังกล่าวยังไม่เลิกเช่นนี้นายทะเบียนมีอำนาจสั่งให้เลิกสมาคมฯ  นั้นเสียได้  เป็นต้น
(๓)  เป็นกรณีมีพฤติการณ์ที่ทำให้เห็นว่าสมาคมฯ  มิได้ดำเนินกิจการไปโดยสุจริต  เช่นมีการ
ฉ้อโกงหรือแสวงหาประโยชน์อันมิชอบด้วยกฎหมายอันก่อให้เกิดความเสียหายต่อสมาคม ฯ  หรือสมาชิก  โดยนายทะเบียนได้สอบสวนพฤติการณ์ดังกล่าวแล้วเห็นว่ามีเหตุผลเป็นที่น่าเชื่อถือได้นายทะเบียนก็ชอบสั่งให้เลิกสมาคมฯ  นั้นได้
อย่างไรก็ตามหากการดำเนินกิจการของสมาคมฯ  เป็นไปโดยไม่สุจริต  และเป็นความผิดทาง
อาญานายทะเบียนก็ชอบที่จะร้องทุกข์หรือฟ้องคดีเอาผิดสมาคมฯ  คณะกรรมการหรือกรรมการ  หรือบุคคลที่ทุจริตนั้นอีกได้หรือนายทะเบียนอาจให้คำแนะนำผู้เสียหายดำเนินคดีต่อผู้ทุจริตเหล่านั้นด้วยก็ได้
(๔)  เป็นกรณีที่มีพฤติการณ์ที่ทำให้เห็นว่าการดำเนินกิจการของสมาคมฯ ไม่อาจดำเนินต่อไปได้ไม่
ว่าเพระเหตุใด ๆ เช่น  สมาคมฯ  มิได้ทำบัญชีการเงิน  ทะเบียนสมาชิก  ไม่เคยส่งเรื่องดังกล่าวให้นายทะเบียนทราบเลย   ไม่มีสมาชิกไม่มีกรรมการบริหารจัดการ  ไม่มีสำนักงานทำการ   ติดต่อหาแหล่งที่อยู่ไม่ได้  ไม่มีเงินสงเคราะห์ไปจ่ายให้แก่ผู้รับเงินสงเคราะห์  มีการทุจริต  หรือเหตุอื่น ๆ ที่นายทะเบียนเห็นว่าเป็นพฤติการณ์ที่ทำให้ไม่อาจดำเนินกิจการสมาคมฯ  ต่อไปได้  นายทะเบียนมีอำนาจสั่งให้เลิกสมาคมฯ  นั้นเสียได้

เมื่อนายทะเบียนสั่งให้เลิกสมาคมฯ ใดให้แจ้งคำสั่งเลิกเป็นหนังสือพร้อมเหตุผลไปยังสมาคมฯ  นั้นภายใน ๓๐  วัน  นับแต่วันที่มีคำสั่งให้เลิกสมาคมฯ

หมายเหตุ  คำสั่งให้เลิกสมาคมฯ  ของนายทะเบียนเป็นคำสั่งทางปกครอง  นายทะเบียนอาจถูกฟ้องร้องต่อศาลปกครองได้ ฉะนั้นก่อนที่นายทะเบียนจะมีคำสั่งดังกล่าว  นายทะเบียนจะต้องสอบสวนหาหลักฐานไม่ว่าจะเป็นพยานบุคคล  พยานเอกสารหรือพยานวัตถุต่าง ๆ ที่อาจจะเป็นพยานยืนยันในกรณีหากถูกฟ้องร้องดำเนินคดีทางศาลปกครองได้และใช้เป็นพยานหลักฐานประกอบเหตุผลในการวินิจฉัยสั่งการซึ่งจะทำให้คำสั่งเลิกสมาคมฯ  มีเหตุผลและเป็นคำสั่งที่ชอบด้วยกฎหมาย
มาตรา  ๕๓  ในกรณีที่นายทะเบียนสั่งเลิกสมาคมฌาปนกิจสงเคราะห์ตามมาตรา  ๕๒  กรรมการจำนวนไม่น้อยกว่ากึ่งหนึ่งของจำนวนกรรมการทั้งหมดของสมาคมฌาปนกิจสงเคราะห์นั้นมีสิทธิอุทธรณ์ต่อปลัดกระทรวงโดยทำเป็นหนังสือยื่นต่อนายทะเบียนภายในสามสิบวันนับแต่วันที่ได้รับคำสั่งและให้นายทะเบียนส่งคำอุทธรณ์ต่อไปยังปลัดกระทรวงโดยมิชักช้า

ให้ปลัดกระทรวงวินิจฉัยให้แล้วเสร็จภายในหกสิบวันนับแต่วันที่ยื่นอุทธรณ์  คำวินิจฉัยของปลัดกระทรวงให้เป็นที่สุด

คำอธิบาย  บทบัญญัติในมาตรา ๕๓  ได้แก้ไขเพิ่มเติม มาตรา  ๔๖  แห่งพระราชบัญญัติการฌาปนกิจสงเคราะห์ พ.ศ. ๒๕๑๗  โดยแก้ไขในกรณีที่นายทะเบียนสั่งเลิกสมาคมฯ  ตามมาตรา ๕๒   กฎหมายให้อำนาจกรรมการจำนวนไม่น้อยกว่ากึ่งหนึ่งของจำนวนกรรมการทั้งหมด  ซึ่งเดิมกฎหมายกำหนดเพียงแต่กรรมการคนหนึ่งคนใดของสมาคมฯ  ก็มีสิทธิอุทธรณ์คำสั่งให้เลิกสมาคมฯ  ของนายทะเบียนแต่เหตุผลที่แก้ไขเพิ่มเติมจำนวนกรรมการจำนวนไม่น้อยกว่ากึ่งหนึ่งนั้นเพราะว่าการดำเนินกิจการสมาคมฯ  ย่อมเป็นไปตามมติเสียงข้างมากของคณะกรรมการโดยอยู่ภายใต้บังคับของกฎหมายและข้อบังคับของสมาคม ฯ  ฉะนั้น  จึงกำหนดให้อำนาจการยื่นอุทธรณ์คำสั่งนายทะเบียนควรจะเป็นมติของที่ประชุมคณะกรรมการซึ่งมีจำนวนไม่น้อยกว่ากึ่งหนึ่งของกรรมการทั้งหมดเป็นจำนวนที่เหมาะสม  ประกอบกับคำสั่งให้เลิกสมาคมฯ ของนายทะเบียนย่อมเป็นไปโดยชอบด้วยกฎหมายมีการสอบสวนมีเหตุผลมีหลักฐานประกอบการพิจารณาประกอบการสั่งการซึ่งถ้าให้อำนาจกรรมการคนใดคนหนึ่งอุทธรณ์ซึ่งไม่น่าจะเหมาะสมกับกระบวนการมีคำสั่งให้เลิกของนายทะเบียนจึงกำหนดดังกล่าวตามกฎหมายในมาตรา  ๕๓  นี้

นอกจากนี้ยังแก้ไขเพิ่มเติมระยะเวลาการยื่นอุทธรณ์เพิ่มขึ้นจึงกำหนดให้อุทธรณ์ต่อปลัดกระทรวงฯ  โดยยื่นหนังสือต่อนายทะเบียนภายใน ๓๐ วัน  เพิ่มขึ้นจากเดิมกฎหมายกำหนดไว้ให้ยื่นอุทธรณ์ได้ภายใน ๑๕ วัน  ทั้งนี้เพื่อความสะดวกของผู้อุทธรณ์ในการทำหนังสืออุทธรณ์ซึ่งมีระยะเวลาพอสมควรและสอดคล้องกับระยะเวลาอุทธรณ์หรือฎีกากระบวนพิจารณาตามประมวลกฎหมายวิธีพิจารณาความแพ่งและประมวลกฎหมายวิธีพิจารณาความอาญา

เมื่อนายทะเบียนได้รับอุทธรณ์จากผู้อุทธรณ์แล้วนายทะเบียนจะต้องส่งคำอุทธรณ์ต่อไปยังปลัดกระทรวงการพัฒนาสังคมและความมั่นคงของมนุษย์  โดยมิชักช้านายทะเบียนควรจัดส่งคำอุทธรณ์ถึงปลัดกระทรวงการพัฒนาสังคมและความมั่นคงของมนุษย์โดยเร็วที่สุดหากชักช้าระยะเวลาในการวินิจฉัยของปลัดกระทรวงการพัฒนาสังคมและความมั่นคงของมนุษย์ที่กฎหมายกำหนดไว้จะไม่พอเพียงแก่การปฏิบัติงานและต้องยื่นตามที่กฎหมายกำหนดอย่างแท้จริงหาใช่ยื่นต่อผู้อื่นไม่  แต่ผู้ใดพิจารณาวินิจฉัยเป็นอำนาจหน้าที่การบริหารราชการแผ่นดินภายในกระทรวง  เช่นอาจให้กองนิติการ  กระทรวงการพัฒนาสังคมและความมั่นคงของมนุษย์   หรือให้ฝ่ายนิติกรของสำนักงานกิจการสตรีและสถาบันครอบครัวแล้วแต่กรณีพิจารณาเสนอของปลัดกระทรวงการพัฒนาสังคมและความมั่นคงของมนุษย์ต่อไป

ในวรรคท้ายของมาตรา  ๕๓  ตามร่างเดิมเสนอว่าให้ปลัดกระทรวงการพัฒนาสังคมและความมั่นคงของมนุษย์ วินิจฉัยให้แล้วเสร็จโดยมิชักช้าแต่ฝ่ายนิติบัญญัติโดยที่ประชุมคณะกรรมาธิการสภาผู้แทนราษฎรได้มีมติแก้ไขโดยกำหนดให้ปลัดกระทรวงวินิจฉัยให้แล้วเสร็จภายใน  ๙๐  วัน  นับแต่วันที่ยื่นอุทธรณ์  แต่ในชั้นกรรมาธิการวิสามัญของวุฒิสภาแก้ไขลดลงเหลือ ๖๐  วันและมีผลเป็นกฎหมายตามมติของคณะกรรมาธิการวิสามัญของวุฒิสภาทำให้ระยะเวลาในการพิจารณาอุทธรณ์ของปลัดกระทรวงมีระยะเวลาสั้นลงอีก  ๓๐  วัน  ฉะนั้นนายทะเบียนควรสั่งคำอุทธรณ์ให้ปลัดกระทรวงโดยเร็วและเมื่อปลัดกระทรวงได้วินิจฉัยเป็นประการใดแล้วคำวินิจฉัยของปลัดกระทรวงให้เป็นที่สุดซึ่งหมายความว่าเป็นที่สุดทางบริหารแต่ผู้เสียหายอาจฟ้องร้องต่อศาลอีกได้หาเป็นที่สุดในทางศาลไปด้วยไม่

มาตรา ๕๔  ในกรณีที่นายทะเบียนเพิกเฉยหรือไม่ปฏิบัติตาม มาตรา ๕๒  เมื่อผู้มีส่วนได้เสียร้องขอศาลอาจสั่งให้เลิกสมาคมฌาปนกิจสงเคราะห์นั้นได้

คำอธิบาย  สำหรับมาตรา ๕๔  นี้บัญญัติให้อำนาจผู้ส่วนได้เสียร้องขอต่อศาลเพื่อให้มีคำสั่งเลิกสมาคมฯ  ถ้านายทะเบียนเพิกเฉยหรือไม่ปฏิบัติตามมาตรา ๕๒  กล่าวคือนายทะเบียนไม่สั่งให้เลิกสมาคมฯ  แม้เห็นว่าสมาคมฯ  นั้น  ต้องเลิกด้วยกรณีตามมาตรา ๕๒(๑) ถึง (๔)  หรือมีเหตุอันควรสอบสวนสั่งการตามมาตรา ๕๒(๑) ถึง (๔)  

ถ้าหากนายทะเบียนเพิกเฉยดังกล่าวนายทะเบียนอาจมีความผิดทางอาญาฐานเป็นเจ้าพนักงานปฏิบัติหรือละเว้นการปฏิบัติหน้าที่โดยมิชอบตามประมวลกฎหมายอาญา  มาตรา ๑๕๗  ได้จึงพึงควรให้ความระมัดระวัง

การร้องขอให้ศาลสั่งให้เลิกสมาคมฯ  ให้ยื่นคำร้องเป็นหนังสือต่อศาลที่สำนักงานสมาคมฯ  นั้นตั้งอยู่เขตศาล เช่น  สมาคมฯ  ตั้งอยู่ในเขตอำเภอทุ่งสง  จังหวัดนครศรีธรรมราช  ซึ่งอยู่เขตอำนาจศาลจังหวัดทุ่งสง  ถ้าจะยื่นคำร้องขอให้ศาลสั่งเลิกสมาคมฯ  ผู้มีส่วนได้เสียก็ชอบที่จะร้องต่อศาลจังหวัดทุ่งสงซึ่งเป็นศาลที่มีอำนาจพิจารณาคำร้องนั้นได้  ตามประมวลกฎหมายวิธีพิจารณาความแห่งมาตรา ๔  เบญจ
หมวด  ๗
การชำระบัญชี
--------------------------------

มาตรา  ๕๕  เมื่อสมาคมฌาปนกิจสงเคราะห์ใดต้องเลิกไม่ว่าด้วยเหตุใด ๆ ให้มีการชำระบัญชีสมาคมฌาปนกิจสงเคราะห์นั้น  และให้นำความในประมวลกฎหมายแพ่งและพาณิชย์อันว่าด้วยการชำระบัญชีห้างหุ้นส่วนจดทะเบียน  ห้างหุ้นส่วนจำกัดและบริษัทจำกัด  มาใช้บังคับโดยอนุโลมเว้นแต่พระราชบัญญัตินี้จะกำหนดไว้เป็นอย่างอื่น

คำอธิบาย  หมวด ๗  ว่าด้วยการชำระบัญชีได้บัญญัติขึ้นใหม่เพื่อความชัดเจนของวิธีปฏิบัติในกรณีที่มีการเลิกสมาคมฯ  ในมาตรา ๕๕  นี้โดยทั่วไปยังคงยึดหลักการเดิมแต่ในคณะกรรมาธิการของวุฒิสภาได้ตัดถ้อยคำบางส่วนออกไปแต่ยังคงความหมายและหลักเกณฑ์วิธีการในการชำระบัญชีไว้โดยนำความในประมวลกฎหมายแพ่งและพาณิชย์ว่าด้วยการชำระบัญชีห้างหุ้นส่วนจดทะเบียนห้างหุ้นส่วนจำกัดและบริษัทจำกัดมาใช้บังคับโดยอนุโลมและพระราชบัญญัติการฌาปนกิจสงเคราะห์ พ.ศ. ๒๕๔๕  ยังได้บัญญัติหลักเกณฑ์และวิธีการชำระบัญชีไว้ต่างหากเพิ่มจากเดิมอีกด้วยทั้งนี้ได้นำหลักเกณฑ์การชำระบัญชีตามพระราชบัญญัติสหกรณ์  พ.ศ. ๒๕๔๒  บัญญัติเป็นแนวทางสำหรับการชำระบัญชีในพระราชบัญญัติการฌาปนกิจสงเคราะห์  พ.ศ. ๒๕๔๕  นี้

ในพระราบัญญัติการฌาปนกิจสงเคราะห์  พ.ศ. ๒๕๔๕  ในเรื่องใดที่ได้บัญญัติในการชำระบัญชีไว้เป็นการเฉพาะแล้วไม่ต้องนำความในประมวลกฎหมายแพ่งและพาณิชย์ว่าด้วยการชำระบัญชีห้างหุ้นส่วนจดทะเบียนห้างหุ้นส่วนจำกัดและบริษัทจำกัดมาใช้บังคับอีกในกรณีดังต่อไปนี้
1. กรณีการตั้งผู้ชำระบัญชีกำหนดให้ตั้งโดยมติจากที่ประชุมใหญ่ของสมาคมฯ และโดยได้รับ
ความเห็นชอบจากนายทะเบียน  ดังนั้นกรรมการสมาคม ฯ  จะเข้าเป็นผู้ชำระบัญชีโดยมิได้มีมติจากที่ประชุมใหญ่ตามแบบกฎหมายฉบับเดิมอีกไม่ได้
2. กรณีนายทะเบียนแต่งตั้งผู้ชำระบัญชีเมื่อที่ประชุมใหญ่ไม่อาจตั้งได้หรือกรณีที่ประชุมใหญ่มี
มติตั้งแล้วแต่นายทะเบียนไม่เห็นชอบด้วย นายทะเบียนจึงมีอำนาจตั้งผู้ชำระบัญชีให้แทน
3. กรณีนายทะเบียนแต่งตั้งผู้ชำระบัญชีคนใหม่แทนคนเดิม
4. กรณีการกำหนดค่าตอบแทนแก่ผู้ชำระบัญชี
5. กรณีกำหนดให้ผู้ชำระบัญชีปิดประกาศและโฆษณาถึงการเลิกสมาคมฯ  และแจ้งเจ้าหนี้เป็น
หนังสือเพื่อให้ยื่นคำทวงหนี้
6. กรณีที่กำหนดให้คณะกรรมการและเจ้าหน้าที่สมาคมฯ  เก็บรักษาทรัพย์สินของสมาคมฯ  ไว้
จนกว่าจะได้ส่งมอบให้ผู้ชำระบัญชี
7. กรณีที่กำหนดให้ผู้ชำระบัญชีทำงบดุลเพื่อให้ผู้สอบบัญชีรับรองความถูกต้อง
8. กรณีที่นายทะเบียนอาจแต่งตั้งผู้สอบบัญชีเพื่อตรวจสอบงบดุล
9. กรณีที่กำหนดให้ผู้ชำระบัญชีเสนองบดุลต่อที่ประชุมใหญ่เพื่ออนุมัติ    แล้วนำเสนอนายทะเบียน

สำหรับในส่วนที่จะต้องนำความในประมวลกฎหมายแพ่งและพาณิชย์มาใช้บังคับโดยอนุโลมมีในกรณีดังต่อไปนี้
1. สมาคมฯ  แม้จะได้เลิกกันแล้วให้ถือว่ายังคงตั้งอยู่ตราบเท่าเวลาที่จำเป็นเพื่อการชำระบัญชี 
(มาตรา ๑๒๔๙)
2. หน้าที่ชำระสะสางงานของสมาคมฯ  ของผู้ชำระบัญชีและการจัดการใช้หนี้เงินและแจก
จำหน่ายทรัพย์สินของสมาคมฯ (มาตรา ๑๒๕๐)
3. กรณีที่ไม่อาจตั้งผู้ชำระบัญชีได้ตามพระราชบัญญัติการฌาปนกิจสงเคราะห์ผู้มีส่วนได้เสียร้อง
ขอให้ศาลตั้งผู้ชำระบัญชีได้ (มาตรา ๑๒๕๑ วรรคสอง)
4. ธุรการอันที่ประชุมใหญ่จะพึงกระทำ   คือ  (มาตรา ๑๒๕๖)
(๑)  อนุมัติบัญชีงบดุล

      (๒)  สั่งให้ผู้ชำระบัญชีทำบัญชีตีราคาทรัพย์สิน  หรือทำการใด ๆ ตามที่เห็นสมควร  เพื่อชำระสะสางกิจการของสมาคม ฯ  ให้เสร็จไป

๕.   กรณีที่มีการเปลี่ยนตัวผู้ชำระบัญชี  ผู้ชำระบัญชีต้องนำไปจดทะเบียนภายใน ๑๔  วัน  นับแต่วันเปลี่ยนตัว  (มาตรา ๑๒๕๘)

๖.  อำนาจของผู้ชำระบัญชี  (มาตรา ๑๒๕๙)

      (๑)  แก้ต่างว่าต่างในนามของสมาคมฯ  ในคดีทั้งปวงและทำประนีประนอมยอมความ

      (๒)  ดำเนินกิจการของสมาคมฯ  ตามแต่จำเป็นเพื่อชำระสะสางกิจการให้สำเร็จ

      (๓)  ขายทรัพย์สินของสมาคมฯ

      (๔)  ทำการอย่างอื่นตามความจำเป็นเพื่อชำระบัญชีให้เสร็จ

๗.   ในเรื่องข้อจำกัดอำนาจของผู้ชำระบัญชีจะอ้างต่อบุคคลภายนอกไม่ได้ (มาตรา ๑๒๖๐)

๘.   ในกรณีมีผู้ชำระบัญชีหลายคน  การใด ๆ จะสมบูรณ์ต่อเมื่อผู้ชำระบัญชีทุกคนได้ร่วมกระทำเว้นแต่ที่ประชุมใหญ่หรือศาลกำหนดเป็นอย่างอื่นในเวลาตั้งผู้ชำระบัญชี (มาตรา ๑๒๖๑)

๙.   กรณีมติที่ประชุมใหญ่หรือคำบังคับของศาลให้อำนาจผู้ชำระบัญชีให้ทำการแยกกันได้  ต้องนำไปจดทะเบียนภายใน ๑๔  วัน (มาตรา ๑๒๖๒)

๑๐. กรณีค่าธรรมเนียม  ค่าภาระติดพัน  และค่าใช้จ่ายซึ่งต้องเสียโดยรวมในการชำระบัญชี  ผู้ชำระบัญชีต้องจัดการก่อนหนี้เงินอื่น ๆ  (มาตรา ๑๒๖๓)
๑๑. กรณีที่ผู้ชำระบัญชีต้องวางเงินเท่าจำนวนหนี้ตามกฎหมายว่าด้วยการวางทรัพย์แทนการชำระหนี้  เมื่อเจ้าหนี้ได้ทวงถามให้ใช้หนี้  (มาตรา ๑๒๖๔)

๑๒. กรณีที่ผู้ชำระบัญชีร้องขอให้ศาลสั่งให้สมาคมฯ  ล้มละลายเมื่อปรากฏว่าทรัพย์สินไม่พอกับหนี้สิน (มาตรา ๑๒๖๖)

๑๓.  กรณีผู้ชำระบัญชีต้องทำรายงานยื่นต่อนายทะเบียนทุก ๓ เดือน  ว่าได้จัดการไปอย่างใดบ้าง (มาตรา ๑๒๖๗)
๑๔.  ในกรณีที่การชำระบัญชียังคงทำอยู่กว่าหนึ่งปีขึ้นไปผู้ชำระบัญชีต้องเรียกประชุมใหญ่ในเวลาสิ้นปีทุกปีนับแต่เริ่มทำการชำระบัญชีและต้องทำรายงานยื่นที่ประชุมพร้อมแถลงความเป็นไปแห่งบัญชีโดยละเอียด (มาตรา ๑๒๖๘)

๑๕.  ในกรณีชำระบัญชีสำเร็จลงผู้ชำระบัญชีต้องทำรายงานการชำระบัญชี  แสดงการชำระบัญชีนั้นได้ดำเนินไปอย่างใดและได้จัดการทรัพย์สินไปประการใดแล้วให้เรียกประชุมใหญ่เพื่อเสนอต่อที่ประชุม
อนุมัติ (มาตรา ๑๒๗๐)

๑๖.  เมื่อที่ประชุมใหญ่อนุมัติรายงาน  ผู้ชำระบัญชีต้องนำข้อความที่ได้ประชุมไปจดทะเบียนภายใน ๑๔  วัน  นับแต่วันที่ประชุม  เมื่อจดทะเบียนแล้วถือว่าเป็นที่สุดแห่งการชำระหนี้ (มาตรา ๑๒๗๐ วรรคสอง)

๑๗.  ในกรณีเสร็จการชำระหนี้   ผู้ชำระบัญชีต้องมอบสมุดและบัญชีเอกสารทั้งหลายของสมาคมฯ  แก่นายทะเบียนภายใน ๑๔ วัน  และนายทะเบียนต้องรักษาสมุดและบัญชีและเอกสารเหล่านั้นได้  ๑๐  ปี นับแต่วันถึงที่สุดแห่งการชำระบัญชี  และให้เปิดแก่ผู้มีส่วนได้เสียตรวจดูโดยไม่เรียกค่าธรรมเนียม (มาตรา ๑๒๗๑)

๑๘.  กรณีต้องเรียกหนี้สินของสมาคมฯ  ต่อสมาชิกหรือผู้ชำระบัญชีเป็นลูกหนี้นับแต่วันถึงที่สุดแห่งการชำระหนี้  (มาตรา ๑๒๗๒)

ดังนั้นในการชำระบัญชีสมาคม ฯ  ที่เลิกพระราชบัญญัตินี้ได้บัญญัติไว้เป็นการเฉพาะต้องใช้บทบัญญัติในพระราชบัญญัตินี้บังคับ  แต่ถ้าพระราชบัญญัตินี้มิได้บัญญัติไว้เป็นการเฉพาะต้องนำความในประมวลกฎหมายแพ่งและพาณิชย์ว่าด้วยการชำระบัญชีห้างหุ้นส่วน  จดทะเบียนห้างหุ้นส่วนจำกัดและบริษัทจำกัดมาใช้บังคับโดยอนุโลมดังที่กล่าวมาข้างต้น


มาตรา  ๕๖ ในการตั้งผู้ชำระบัญชีของสมาคมฌาปนกิจสงเคราะห์ที่ต้องเลิก  ให้ที่ประชุมใหญ่ตั้งผู้ชำระบัญชีโดยได้รับความเห็นชอบจากนายทะเบียนภายในสามสิบวันนับแต่วันที่เลิกสมาคมฌาปนกิจสงเคราะห์หรือนับแต่วันที่ปลัดกระทรวงมีคำสั่งให้ยกอุทธรณ์  แล้วแต่กรณี  เพื่อทำการชำระบัญชีของสมาคมฌาปนกิจสงเคราะห์

ในกรณีที่ที่ประชุมใหญ่ไม่อาจตั้งผู้ชำระบัญชีภายในกำหนดเวลาตามวรรคหนึ่ง  หรือนายทะเบียนไม่ให้ความเห็นชอบในการตั้งผู้ชำระบัญชี  ให้นายทะเบียนแต่งตั้งผู้ชำระบัญชีขึ้นทำการชำระบัญชีสมาคมฌาปนกิจสงเคราะห์ได้

เมื่อนายทะเบียนเห็นสมควรหรือเมื่อสมาชิกมีจำนวนไม่น้อยกว่าสองในสามของสมาชิกทั้งหมดร้องขอต่อนายทะเบียน  นายทะเบียนจะแต่งตั้งผู้ชำระบัญชีคนใหม่แทนผู้ชำระบัญชีที่ได้ตั้งไว้ก็ได้


ให้นายทะเบียนจดทะเบียนผู้ชำระบัญชีที่นายทะเบียนให้ความเห็นชอบตามวรรคหนึ่ง  หรือผู้ชำระบัญชีที่ได้รับแต่งตั้งตามวรรคสองหรือวรรคสาม  และให้ปิดประกาศชื่อผู้ชำระบัญชีไว้ที่สำนักงานและที่ว่าการอำเภอแห่งท้องที่ที่สมาคมฌาปนกิจสงเคราะห์นั้นตั้งอยู่ภายในสิบสี่วันนับแต่วันที่จดทะเบียนผู้ชำระบัญชี

ผู้ชำระบัญชีอาจได้รับค่าตอบแทนตามที่นายทะเบียนกำหนด
คำอธิบาย  มาตรา ๕๖  นี้เป็นบทบัญญัติที่ได้บัญญัติขึ้นใหม่ในการยกร่างพระราชบัญญัติ การฌาปนกิจสงเคราะห์ พ.ศ. ๒๕๔๕  โดยนำสาระสำคัญตามพระราชบัญญัติสหกรณ์  พ.ศ. ๒๕๔๒  มาใช้ประกอบการยกร่างทั้งนี้เป็นการกำหนดถึงที่มาของผู้ชำระบัญชีโดยให้ที่ประชุมใหญ่ของสมาคมฯ  ที่เลิกนั้นได้มีมติเลือกตั้งผู้ชำระบัญชีเพื่อเป็นการป้องกันในกรณีที่กรรมการหรือคณะกรรมการบริหารสมาคมฯ  กระทำทุจริตหรือกระทำการอันมิชอบต่อกฎหมายเกิดความเสียหายแก่สมาคมและสมาชิกแล้วกรรมการเหล่านั้นยังคงเป็นผู้ชำระบัญชีสมาคมฯ  นั้นอีกซึ่งเท่ากับว่าไม่มีการตรวจสอบหรือถ่วงดุลกันในการบริหารจัดการในเรื่องต่าง ๆ ของสมาคมฯ พ.ร.บ.  ปี ๒๕๔๕  จึงบัญญัติหลักเกณฑ์และวิธีการตั้งผู้ชำระบัญชีไว้เฉพาะจึงไม่นำบทบัญญัติในประมวลกฎหมายแพ่งและพาณิชย์มาใช้บังคับในเรื่องดังกล่าวนี้

ดังนั้นเมื่อสมาคมฯ ใดเลิกที่ประชุมใหญ่ของสมาคมฯ นั้นต้องตั้งผู้ชำระบัญชีและต้องได้รับความเห็นชอบจากนายทะเบียนด้วย  ทั้งนี้สมาคมฯ จะต้องตั้งผู้ชำระบัญชีให้แล้วเสร็จภายใน ๓๐ วัน นับแต่วันเลิกสมาคมฯ หรือนับแต่วันที่ปลัดกระทรวงการพัฒนาสังคมและความมั่นคงของมนุษย์  สั่งยกอุทธรณ์สำหรับกรณีมีการอุทธรณ์คัดค้านคำสั่งให้เลิกสมาคมฯ ของนายทะเบียนเพื่อให้ผู้ชำระบัญชีนั้นเข้าชำระบัญชีของสมาคม ฯ

ถ้าที่ประชุมใหญ่ไม่อาจตั้งผู้ชำระบัญชีให้แล้วเสร็จภายใน ๓๐  วัน  หรือนายทะเบียนได้พิจารณาเห็นว่าบุคคลที่ที่ประชุมใหญ่ตั้งมาเป็นผู้ชำระบัญชีนั้นไม่มีความรู้ความสามารถในการชำระบัญชี  หรือไม่มีความเหมาะสมในการชำระบัญชี  นายทะเบียนอาจไม่ให้ความเห็นชอบในการตั้งผู้ชำระบัญชีนั้นได้  กรณีดังกล่าวนายทะเบียนจะต้องแต่งตั้งผู้ชำระบัญชีขึ้นทำการชำระบัญชีสมาคมฌาปนกิจสงเคราะห์นั้น

เมื่อมีผู้ชำระบัญชีแล้ว  ในขณะทำการชำระบัญชี  หรือเมื่อได้ผู้ชำระแล้ว  แต่มีสมาชิกจำนวนไม่น้อยกว่า ๒ ใน ๓ ของสมาชิกทั้งหมดร้องขอต่อนายทะเบียนว่าการปฏิบัติหน้าที่ของผู้ชำระบัญชี  หรือผู้ชำระบัญชีคนใดที่สมาชิกเห็นว่าไม่เหมาะสมที่จะเป็นผู้ชำระบัญชี  นายทะเบียนชอบที่จะพิจารณาหาเหตุผลตามคำร้องขอสมาชิกดังกล่าว  และเมื่อเห็นว่าเป็นจริงตามที่สมาชิกกล่าวอ้าง  นายทะเบียนจะแต่งตั้งผู้ชำระบัญชีคนใหม่แทนผู้ชำระบัญชีคนเดิมที่ตั้งไว้แล้วก็ได้

เมื่อได้ผู้ชำระบัญชีแล้ว  ผู้ชำระบัญชีต้องนำบอกให้จดทะเบียนต่อนายทะเบียนภายใน  ๑๔  วัน  เมื่อได้จดทะเบียนแล้วก็ให้ปิดประกาศชื่อผู้ชำระบัญชีไว้ที่สำนักงานสมาคมฌาปนกิจสงเคราะห์  และที่ว่า
การอำเภอแห่งท้องที่ที่สมาคมฌาปนกิจสงเคราะห์  นั้นตั้งอยู่  ทั้งนี้ต้องดำเนินการภายใน ๑๔ วัน  นับแต่วันที่จดทะเบียนผู้ชำระบัญชี

ผู้ชำระบัญชีอาจได้รับค่าตอบแทนตามที่นายทะเบียนกำหนด  ทั้งนี้นายทะเบียนอาจพิจารณาจากความเหมาะสม  และฐานะทางการเงินของสมาคมฌาปนกิจสงเคราะห์ที่เลิกนั้นด้วย  ว่ามีทรัพย์สินพอที่จะจ่ายเป็นค่าตอบแทนผู้ชำระบัญชีได้หรือไม่  แต่ถ้าสมาคมฌาปนกิจสงเคราะห์ไม่มีทรัพย์สินพอที่จะจ่ายเป็นค่าตอบแทนผู้ชำระบัญชีได้  นายทะเบียนอาจขออนุมัติเบิกจ่ายจากงบประมาณของสำนักงานพัฒนาสังคมและความมั่นคงของมนุษย์จังหวัด (ถ้าหากมีงบประมาณในส่วนนี้)  แต่ถ้าไม่สามารถจะจ่ายค่าตอบแทน  ผู้ชำระบัญชีหาอาจได้รับค่าตอบแทนไม่

มาตรา ๕๗  ภายในสามสิบวันนับแต่วันที่นายทะเบียนจดทะเบียนผู้ชำระบัญชี  ให้ผู้ชำระบัญชีปิดประกาศไว้ที่สำนักงานและที่ว่าการอำเภอแห่งท้องที่ที่สมาคมฌาปนกิจสงเคราะห์นั้นตั้งอยู่  และประกาศในโฆษณาในหนังสือพิมพ์แห่งท้องที่หรือโฆษณาทางวิทยุประจำท้องที่ว่าสมาคมฌาปนกิจสงเคราะห์ได้เลิกและแจ้งเป็นหนังสือไปยังเจ้าหนี้ทุกคนซึ่งมีชื่อปรากฏในสมุดบัญชีหรือเอกสารของสมาคมฌาปนกิจสงเคราะห์  หรือปรากฏจากทางอื่น  เพื่อให้ทราบว่าสมาคมฌาปนกิจสงเคราะห์นั้นเลิกและให้เจ้าหนี้ยื่นคำทวงหนี้แก่ผู้ชำระบัญชี

คำอธิบาย  บทบัญญัติในมาตรา ๕๗  นี้ได้บัญญัติขึ้นใหม่ซึ่งสอดคล้องต่อเนื่องจากมาตรา ๕๖  เป็นการกำหนดหน้าที่ของผู้ชำระบัญชีที่จะต้องปฏิบัติ  กล่าวคือภายใน ๓๐  วัน  นับแต่วันที่นายทะเบียนได้จดทะเบียนผู้ชำระบัญชีแล้ว  ผู้ชำระบัญชีมีหน้าที่ต้องปฏิบัติดังนี้
1 ปิดประกาศว่าสมาคมฯ  ได้เลิกไว้ที่สำนักงานของสมาคม ฯ  นั้น
2 ปิดประกาศว่าสมาคมฯ  ได้เลิกไว้ที่ว่าการอำเภอแห่งท้องที่ ที่สมาคมฯ  นั้นตั้งอยู่
3 ประกาศโฆษณาในหนังสือพิมพ์แห่งท้องที่นั้นหรือโฆษณาทางวิทยุประจำท้องที่ว่าสมาคมฯได้
เลิกแล้ว
4 แจ้งเป็นหนังสือไปยังเจ้าหนี้ทุกคนซึ่งมีชื่อปรากฏในสมุดบัญชีหรือเอกสารของสมาคมฯ หรือ
ปรากฏจากทางอื่น

ทั้งนี้เพื่อให้สมาชิกเจ้าหนี้หรือผู้มีส่วนได้เสียได้ทราบว่าสมาคมฯ  นั้นได้เลิกและเพื่อให้เจ้าหนี้ได้ยื่นคำทวงหนี้แก่ผู้ชำระบัญชี

หมายเหตุ  ถ้าผู้ชำระบัญชีไม่ปฏิบัติหน้าที่ตามที่กฎหมายกำหนดในมาตรา ๕๗  ถือเป็นเหตุอันสมควรที่นายทะเบียนจะแต่งตั้งผู้ชำระบัญชีคนใหม่แทนผู้ชำระบัญชีคนที่ตั้งไว้ที่ฝ่าฝืนไม่ปฏิบัติตามกฎหมายได้ตามมาตรา  ๕๖  วรรคสาม

มาตรา ๕๘  เมื่อสมาคมฌาปนกิจสงเคราะห์เลิก  ให้คณะกรรมการและเจ้าหน้าที่ของสมาคมฌาปนกิจสงเคราะห์มีหน้าที่จัดการรักษาทรัพย์สินทั้งหมดของสมาคมฌาปนกิจสงเคราะห์ไว้จนกว่าผู้ชำระบัญชีจะเรียกส่งมอบ
ผู้ชำระบัญชีจะเรียกให้คณะกรรมการหรือเจ้าหน้าที่ของสมาคมฌาปนกิจสงเคราะห์ส่งมอบทรัพย์สินตามวรรคหนึ่ง  พร้อมด้วยสมุดบัญชีเอกสารและสิ่งของอื่นเมื่อใดก็ได้

คำอธิบาย  บทบัญญัติดังกล่าวในมาตรา ๕๘  ได้บัญญัติเพิ่มจากพระราชบัญญัติฉบับเก่าซึ่งเป็นเรื่องเกี่ยวเนื่องกับการชำระบัญชี  กล่าวคือเมื่อสมาคมฯ  เลิกกฎหมายกำหนดให้คณะกรรมการและเจ้าหน้าที่ของสมาคมฯ  มีหน้าที่จัดการรักษาทรัพย์สินทั้งหมดของสมาคมฯ  ไว้จนกว่าผู้ชำระบัญชีจะเรียกให้ส่งมอบ

สำหรับผู้ชำระบัญชีจะเรียกให้คณะกรรมการหรือเจ้าหน้าที่สมาคมฯ  ส่งมอบทรัพย์สินดังกล่าวตามวรรคหนึ่งของมาตรา  ๕๘  พร้อมด้วยสมุดบัญชีเอกสารและสิ่งอื่นเมื่อใดก็ได้ถ้ากรรมการหรือเจ้าหน้าที่ของสมาคมฯ  ผู้ใดไม่จัดการรักษาทรัพย์สินของสมาคมฯ  หรือไม่ส่งมอบทรัพย์สินสมุดบัญชี  เอกสารและสิ่งอื่นของสมาคมฯ ให้แก่ผู้ชำระบัญชีตามมาตรา ๕๘  ต้องระวางโทษจำคุกไม่เกิน ๒  ปี  หรือปรับไม่เกิน ๔๐,๐๐๐  บาท  หรือทั้งจำทั้งปรับ
นอกจากจะมีบทกำหนดโทษตามพระราชบัญญัติการฌาปนกิจสงเคราะห์ พ.ศ. ๒๕๔๕  แล้ว  คณะกรรมการหรือเจ้าหน้าที่ยังมีความผิดตามประมวลกฎหมายอาญาอีกด้วย  และยังต้องรับผิดในทางแพ่งในกรณีต้องคืนหรือใช้ราคาทรัพย์สินที่ได้กระทำผิด  ดังนั้นคณะกรรมการและเจ้าหน้าที่ต้องพึงระวังในการปฏิบัติดังกล่าว  หากฝ่าฝืนแล้วจะมีโทษตามกฎหมายดังกล่าวข้างต้น
มาตรา ๕๙  ผู้ชำระบัญชีต้องทำงบดุลของสมาคมฌาปนกิจสงเคราะห์โดยมิชักช้าส่งให้ผู้สอบบัญชีเพื่อตรวจรับรองว่าถูกต้อง  และในกรณีจำเป็นอาจร้องขอให้นายทะเบียนตั้งผู้สอบบัญชีเพื่อตรวจสอบงบดุลนั้นได้
เมื่อผู้สอบบัญชีรับรองงบดุลแล้ว  ให้ผู้ชำระบัญชีเสนองบดุลต่อที่ประชุมใหญ่เพื่ออนุมัติแล้วเสนองบดุลนั้นต่อนายทะเบียน
คำอธิบาย  บทบัญญัติในมาตรา ๕๙  ที่ได้เพิ่มขึ้นใหม่นี้เป็นเรื่องอำนาจหน้าที่ของผู้ชำระบัญชีที่ต้องทำงบดุลของสมาคมฯ  ซึ่งได้เลิกแล้วโดยมิชักช้า  เมื่อทำบัญชีงบดุลเสร็จแล้วจะต้องส่งให้ผู้สอบบัญชีตรวจสอบรับรองความถูกต้องของงบดุลนั้นด้วย

ฉะนั้นสมาคมฯ  ที่เลิกกันจะต้องมีผู้สอบบัญชีในการตรวจสอบงบดุลด้วยและในกรณีจำเป็น  เช่น
ไม่อาจตั้งผู้สอบบัญชีได้หรือมีเหตุจำเป็นอื่นไม่อาจมีผู้สอบบัญชีได้สมาคมฯ อาจร้องขอให้นายทะเบียนตั้งผู้สอบบัญชีเพื่อตรวจสอบงบดุลนั้นได้

ถ้าสมาคมฯ  ใดร้องขอให้นายทะเบียนตั้งผู้สอบบัญชี  นายทะเบียนก็ชอบที่จะพิจารณาแต่งตั้งพนักงานเจ้าหน้าที่  ที่มีความรู้ความสามารถในการสอบบัญชีซึ่งอาจเป็นข้าราชการในสำนักงานพัฒนาสังคมและความมั่นคงของมนุษย์จังหวัด  หรือข้าราชการอื่นที่นายทะเบียนเห็นสมควรก็ได้

เมื่อผู้สอบบัญชีรับรองงบดุลแล้วให้ผู้ชำระบัญชีเสนองบดุลต่อที่ประชุมใหญ่เพื่ออนุมัติ  และเมื่อที่ประชุมใหญ่อนุมัติงบดุลนั้นแล้วให้เสนองบดุลนั้นต่อนายทะเบียนอีกครั้งหนึ่ง

มาตรา  ๖๐  เมื่อได้ชำระบัญชีแล้ว  ถ้ามีทรัพย์สินเหลืออยู่จะแบ่งให้แก่สมาชิกสมาคมฌาปนกิจสงเคราะห์ไม่ได้  ทรัพย์สินนั้นจะต้องโอนไปให้แก่สมาคมฌาปนกิจสงเคราะห์อื่น หรือนิติบุคคลที่มีวัตถุประสงค์เกี่ยวกับการกุศลสาธารณะตามที่ได้ระบุไว้ในขอบังคับของสมาคมฌาปนกิจสงเคราะห์หรือตาม
มติของที่ประชุมใหญ่ในกรณีที่มิได้ระบุไว้ในข้อบังคับหรือที่ประชุมใหญ่มิได้มีมติไว้ให้ทรัพย์สินนั้นตกเป็นของแผ่นดิน

คำอธิบาย  บทบัญญัติในมาตรา ๖๐  โดยรวมแล้วยังคงหลักการเดิมตามความในมาตรา ๔๙  แห่ง พระราชบัญญัติการฌาปนกิจสงเคราะห์  พ.ศ. ๒๕๑๗  โดยกำหนดให้ทรัพย์สินที่เหลือจากการชำระบัญชีจะแบ่งให้แก่สมาชิกสมาคมฯ  ไม่ได้แต่ให้โอนไปให้สมาคมฯ  อื่นหรือนิติบุคคลที่มีวัตถุประสงค์เกี่ยวกับการกุศลสาธารณะตามที่ระบุไว้ในข้อบังคับของสมาคมฯ  ซึ่งพระราชบัญญัติการฌาปนกิจสงเคราะห์  พ.ศ. ๒๕๔๕  ได้บัญญัติไว้  สำหรับทรัพย์สินที่เหลืออยู่จากการชำระบัญชีเพิ่มเติมให้ชัดเจนยิ่งขึ้นและถ้าหากไม่ระบุในข้อบังคับหรือที่ประชุมใหญ่มิได้มีมติไว้ก็ให้ทรัพย์สินนั้นตกเป็นของแผ่นดิน
หมวด  ๘
บทกำหนดโทษ





---------------------------

มาตรา ๖๑  ผู้ใดดำเนินกิจการการฌาปนกิจสงเคราะห์โดยมิได้จดทะเบียนเป็นสมาคมฌาปนกิจสงเคราะห์หรือขึ้นทะเบียนการฌาปนกิจสงเคราะห์ตามพระราชบัญญัตินี้  ต้องระวางโทษจำคุกไม่เกินสามปี  หรือปรับไม่เกินหกหมื่นบาท  หรือทั้งจำทั้งปรับ

คำอธิบาย  องค์ประกอบความผิดตามมาตรา  ๖๑  ในกรณีการดำเนินกิจการฌาปนกิจสงเคราะห์โดยไม่จดทะเบียน  สำหรับสมาคมฌาปนกิจสงเคราะห์หรือไม่ขึ้นทะเบียน สำหรับการฌาปนกิจสงเคราะห์ของส่วนราชการ  หน่วยงานของรัฐ  รัฐวิสาหกิจ  หรือองค์กรวิชาชีพซึ่งเป็นนิติบุคคลที่อยู่ภายใต้การกำกับของรัฐซึ่งต้องมีการกระทำ  ดังนี้

 ๑.  มีการตกลงกันดำเนินการโดยวัตถุประสงค์เพื่อจัดการศพ  หรือจัดการศพและสงเคราะห์
ครอบครัวผู้เสียชีวิต โดยดำเนินการในลักษณะหรือทำนองเดียวกันกับคณะกรรมการสมาคม ฯ
             ๒. มีการเรียกเก็บเงินเป็นจำนวนแน่นอน  มิใช่แล้วแต่ใจสมัครหรือความศรัทธาเมื่อผู้เสียชีวิต  แล้วนำเงินที่ได้ส่วนหนึ่งหรือทั้งหมดไปมอบให้กับครอบครัวของผู้เสียชีวิต
๓.  มีบุคคลหรือคณะบุคคลซึ่งทำหน้าที่ประจำในการเรียกเก็บเงินและรวบรวมเงินไปมอบให้กับ
ครอบครัวของผู้เสียชีวิต
๔.  การดำเนินการในข้อ ๑-๓ กระทำได้โดยไม่ได้จดทะเบียนเป็นสมาคมฌาปนกิจสงเคราะห์  หรือ
ขึ้นทะเบียนการฌาปนกิจสงเคราะห์อย่างถูกต้องตามกฎหมาย  โดยมีเจตนา  กล่าวคือ  รัฐสำนักในการกระทำและขณะเดียวกันผู้กระทำประสงค์ต่อผลหรือย่อมจะเล็งเห็นผลของการกระทำนั้น

บทบัญญัติในมาตรา  ๖๑  นี้ยังคงหลักการเดิมไว้โดยเอาผิดกับผู้ที่ดำเนินกิจการการฌาปนกิจสงเคราะห์โดยมิได้จดทะเบียนเป็นสมาคมการฌาปนกิจสงเคราะห์  หรือขึ้นทะเบียนเป็นการฌาปนกิจสงเคราะห์ของส่วนราชการหน่วยงานของรัฐ  รัฐวิสาหกิจ  และองค์การวิชาชีพที่เป็นนิติบุคคลที่อยู่ภายใต้การกำกับของรัฐ  แต่ได้เพิ่มโทษปรับให้สูงขึ้นจากเดิม  ปรับไม่เกิน  ๖,๐๐๐  บาท  เป็นปรับไม่เกิน  ๖,๐๐๐  บาท  ทั้งนี้เพื่อป้องปรามมิให้ผู้ใดฝ่าฝืนกระทำความผิดดังกล่าว  ซึ่งเป็นความผิดต่อความสงบเรียบร้อยหรือศีลธรรมอันดีของประชาชน  
มาตรา  ๖๒  ผู้ใดเป็นสมาชิกของการฌาปนกิจสงเคราะห์โดยรู้ว่าการฌาปนกิจสงเคราะห์มิได้จดทะเบียนเป็นสมาคมฌาปนกิจสงเคราะห์หรือขึ้นทะเบียนการฌาปนกิจสงเคราะห์ตามพระราชบัญญัตินี้  ต้องระวางโทษปรับไม่เกินห้าร้อยบาท
คำอธิบาย    องค์ประกอบความผิดตามมาตรา  ๖๒  จะต้องเข้าเป็นสมาชิกโดยรู้ว่าการฌาปนกิจสงเคราะห์นั้นมิได้จดทะเบียนหรือขึ้นทะเบียน  กล่าวคือ  ต้องมีเจตนาจะเป็นสมาชิกของการฌาปนกิจสงเคราะห์หรือสมาคมฌาปนกิจสงเคราะห์

บทบัญญัติในมาตรานี้ยังคงยึดหลักการเติม  แม้ที่ผ่านมาจะไม่มีการบังคับใช้ในมาตรานี้แต่อย่างใด  แต่เพื่อป้องปราบมิให้บุคคลใดกระทำความผิดดังกล่าวจึงต้องคงบทบัญญัตินี้ไว้โดยมิได้แก้ไขเพิ่มเติมโทษแต่อย่างใด  อีกทั้งเป็นการปิดช่องโหว่ของกฎหมายหากมีกรณีดังกล่าวเกิดขึ้นจะได้มีบทบัญญัติของกฎหมายบังคับใช้แก่กรณีนี้ได้  จึงยังคงบัญญัติไว้
มาตรา   ๖๓    ผู้ใดใช้คำแสดงชื่อในธุรกิจว่า   “ฌาปนกิจสงเคราะห์”   หรือคำอื่นใดที่มี
ความหมายเช่นเดียวกันอันเป็นการฝ่าฝืนมาตรา ๕  ต้องระวางโทษปรับไม่เกินหนึ่งหมื่นบาท  และปรับอีกไม่เกินวันละห้าร้อยบาทจนกว่าจะเลิกใช้
คำอธิบาย  องค์ประกอบความผิดตามมาตรา ๖๓  นี้วางหลักไว้ตามบทบัญญัติในกฎหมายฉบับ
เดิมใช้ชื่อในธุรกิจว่า “ฌาปนกิจสงเคราะห์”  โดยไม่จดทะเบียนหรือขึ้นทะเบียนตามมาตรา ๕ โดยที่มาตรา ๕  ห้ามมิให้บุคคลใดนอกจากสมาคมฌาปนกิจสงเคราะห์และการฌาปนกิจสงเคราะห์ที่ขึ้นทะเบียนแล้ว  ใช้คำแสดงชื่อในธุรกิจว่า “ฌาปนกิจสงเคราะห์”  หรือคำอื่นใดที่มีความหมายเช่นเดียวกัน ใช้คำแสดงชื่อในธุรกิจว่า “ฌาปนกิจสงเคราะห์”  หรืออื่นที่มีความหมายเช่นเดียวกันกับคำว่าฌาปนกิจสงเคราะห์  เช่น  การสงเคราะห์ศพ  ,  การจัดการศพ  , สงเคราะห์ศพและครอบครัว  ฯลฯ

แต่โดยทั่วไปแล้วบทบัญญัติในมาตรานี้ยังคงเป็นไปตามหลักการเดิมแต่เพิ่มโทษปรับสูงขึ้นโดยปรับไม่เกิน  ๑๐,๐๐๐  บาท  จากเดิมปรับไม่เกิน  ๑,๐๐๐  บาท  ทั้งนี้เพื่อป้องกันการกระทำอันมิชอบและใช้ชื่อไปในทางธุรกิจอันอาจเกิดความเสียหายแก่ประชาชนได้

มาตรา  ๖๔  ในกรณีที่สมาคมฌาปนกิจสงเคราะห์ไม่ปฏิบัติตามมาตรา ๑๖ วรรคหนึ่ง  มาตรา ๑๗  มาตรา ๒๐  มาตรา ๓๖ มาตรา ๓๗  มาตรา ๓๘ หรือมาตรา ๓๙  หรือฝ่าฝืนมาตรา ๓๐ หรือมาตรา ๓๑  กรรมการทุกคนต้องระวางโทษปรับไม่เกินหนึ่งหมื่นบาท  เว้นแต่พิสูจน์ได้ว่าตนมิได้มีส่วนในการกระทำความผิดของสมาคมฌาปนกิจสงเคราะห์นั้น

คำอธิบาย  องค์ประกอบความผิดตามมาตรา ๖๔ นั้นเป็นกรณีบัญญัติระวางโทษสมาคม ฯ  ที่ฝ่าฝืนไม่ปฏิบัติตามที่กฎหมายบังคับ  ซึ่งเป็นบทบัญญัติเพิ่มขึ้นใหม่จากกฎหมายเดิมด้วย  โดยเพิ่มเนื้อความในการควบคุม  บังคับให้สมาคม ฯ  ปฏิบัติไว้มากขึ้นกว่าเดิม  ดังนี้
1. สมาคม ฯ ไม่ปฏิบัติตามมาตรา ๑๖  วรรคหนึ่ง  กล่าวคือ
๑.๑ แก้ไขหรือเพิ่มเติมข้อบังคับของสมาคมฌาปนกิจสงเคราะห์สงเคราะห์โดยไม่ใช้มติของที่
ประชุมใหญ่และ
๑.๒ ไม่ยื่นคำขอจดทะเบียนแก้ไขหรือเพิ่มเติมข้อบังคับภายในกำหนดระยะเวลา ๑๔ วัน  นับ
จากวันที่ที่ประชุมใหญ่ลงมติ
2. สมาคม ฯ  ไม่ปฏิบัติตามมาตรา ๑๗  กล่าวคือ
๒.๑  ไม่ติดป้ายชื่อสมาคมฌาปนกิจสงเคราะห์เป็นภาษาไทยไว้ทีสำนักงานสมาคม ฯ
๒.๒  ไม่ติดใบสำคัญแสดงการจดทะเบียนไว้ที่สำนักงานในที่เปิดเผยเห็นได้ง่าย
3. สมาคม ฯ  ไม่ปฏิบัติตามมาตรา  ๒๐  กล่าวคือ
๓.๑  แต่งตั้งคณะกรรมการและเปลี่ยนตัวกรรมการโดยไม่ใช้มติของที่ประชุมใหญ่
๓.๒ ไม่ยื่นคำขอจดทะเบียนแต่งตั้งกรรมการและเปลี่ยนตัวกรรมการภายในกำหนดระยะเวลา 
๑๔ วัน  นับจากวันที่ที่ประชุมใหญ่ลงมติ
4. สมาคม ฯ  ไม่ปฏิบัติตามมาตรา ๓๖  กล่าวคือ
๔.๑ ไม่จัดทำทะเบียนสมาชิกตามแบบที่นายทะเบียนกำหนด
๔.๒ ไม่ส่งสำเนาทะเบียนสมาชิกให้แก่นายทะเบียน
๔.๓ ไม่ส่งสำเนาทะเบียนสมาชิกที่มีอยู่ในวันที่ครบเก้าสิบวันนับแต่วันที่จดทะเบียนให้แก่นาย
ทะเบียนภายในสามสิบวันนับแต่วันจดทะเบียนดังกล่าว
๔.๔ ไม่ส่งสำเนาทะเบียนสมาชิกในส่วนที่มีการเปลี่ยนแปลงสามสิบวันนับแต่วันสิ้นเดือน
มีนาคม  มิถุนายน  กันยายน  และธันวาคมของทุกปี
5. สมาคม ฯ  ไม่ปฏิบัติตามมาตรา ๓๗  กล่าวคือ
๕.๑ไม่จัดทำสมุดชำระเงินประจำตัวสมาชิกให้แก่สมาชิก
๕.๒ไม่จัดทำบัญชีชำระเงินประจำตัวสมาชิก
๕.๓ไม่จัดทำบัญชีแสดงฐานะการเงิน (งบดุล,บัญชีรายได้-รายจ่าย)
๕.๔ ไม่จัดทำหลักฐานการรับจ่ายเงิน (ใบเสร็จรับเงิน,ใบสำคัญจ่าย)
๕.๕ไม่รายงานจำนวนเงินที่มีอยู่ในมือและในธนาคารตามที่เป็นอยู่ในวันสิ้นเดือนมิถุนายนของ
ทุกปีต่อนายทะเบียน
๖.   ไม่ปฏิบัติตามมาตรา ๓๘  กล่าวคือ

       ๖.๑ ไม่จัดทำบัญชีรายได้  รายจ่าย  และบัญชีงบดุลส่งนายทะเบียนเมื่อสิ้นปีปฏิทิน

       ๖.๒ ไม่จัดทำบัญชีรายได้  รายจ่าย  และบัญชีงบดุลเสนอต่อที่ประชุมใหญ่เพื่ออนุมัติภายในหนึ่งร้อยยี่สิบวันนับแต่วันสิ้นปีปฏิทิน

       ๖.๓ ไม่ส่งบัญชีรายได้  รายจ่าย  และบัญชีงบดุลต่อนายทะเบียนภายในกำหนดระยะเวลาสามสิบวันนับแต่วันที่ที่ประชุมใหญ่อนุมัติ

        ๖.๔ ไม่แสดงสำเนางบดุลไว้เป็นเวลาที่สำนักงานสมาคม ฯ  นั้น

๗.    สมาคม ฯ ไม่ปฏิบัติตามมาตรา  ๓๙  กล่าวคือ
                    ๗.๑ ไม่เก็บรักษาทะเบียนสมาชิกไว้เป็นเวลาไม่น้อยกว่าสิบปี

         ๗.๒ ไม่เก็บรักษาสมุดชำระเงินประจำตัวสมาชิกไว้เป็นเวลาไม่น้อยกว่าสิบปี
                     ๗.๓ ไม่เก็บรักษาบัญชีชำระเงินประจำตัวสมาชิกไว้เป็นเวลาไม่น้อยกว่าสิบปี

         ๗.๔ ไม่เก็บรักษาบัญชีแสดงฐานะการเงิน  (งบดุล,บัญชีรายได้  รายจ่าย)  ไว้เป็นเวลาไม่น้อยกว่าสิบปี
                      ๗.๕ ไม่เก็บรักษาหลักฐานการรับจ่ายเงิน (ใบเสร็จรับเงิน,ใบสำคัญจ่าย)  ไว้ไม่น้อยกว่าสิบปี

๘.     สมาคม ฯ  ฝ่าฝืนมาตรา ๓๐  กล่าวคือ
                     ๘.๑ เรียกเก็บเงินอื่น ๆ จากสมาชิกนอกจากเงินค่าสมัคร  เงินค่าบำรุง  เงินสงเคราะห์  และเงินสงเคราะห์ล่วงหน้า
                     ๘.๒ เรียกเก็บเงินค่าสมัคร  เงินค่าบำรุง  เงินสงเคราะห์จากสมาชิกเกินอัตราที่กำหนดไว้ในกระทรวง

         ๘.๓ เรียกเก็บเงินสงเคราะห์ล่วงหน้าจากสมาชิกเกินอัตราที่ที่ประชุมใหญ่กำหนด

         ๘.๔ เรียกเก็บเงินสงเคราะห์ล่วงหน้าจากสมาชิกโดยไม่มีกำหนดไว้ในข้อบังคับ

๙.     สมาคม ฯ  ฝ่าฝืนมาตรา   ๓๑  กล่าวคือ
                     หักเงินจำนวนหนึ่งจากเงินสงเคราะห์  เพื่อเป็นค่าใช้จ่ายในการดำเนินกิจการสมาคมฌาปนกิจสงเคราะห์เกินอัตราที่กำหนดไว้ในกฎกระทรวง

บทบัญญัติในมาตรานี้ยังคงระวางโทษกับกรรมการทุกคนไว้เหมือนกฎหมายฉบับเดิมแต่เพิ่มโทษปรับสูงขึ้นเป็นปรับไม่เกิน  ๑๐,๐๐๐  บาท  แต่ยังคงให้สิทธิกรรมการพิสูจน์ตนเองว่าตนมิได้มีส่วนในการกระทำความผิดของสมาคม ฯ  นั้นด้วย  หากพิสูจน์ดังกล่าวได้กรรมการย่อมพ้นผิดไม่ต้องรับโทษ  ส่วนกรรมการที่ต้องรับโทษจำนำเงินสมาคม ฯ  ไปชำระค่าปรับไม่ได้  อีกทั้งเมื่อกรรมการคนใดถูกลงโทษตามกฎหมายนี้  กรรมการนั้นย่อมขาดคุณสมบัติกรรมการตามระเบียบกระทรวงการพัฒนาสังคมและความมั่นคงของมนุษย์  และเป็นเหตุให้ความเป็นกรรมการสิ้นสุดลงด้วย

มาตรา  ๖๕  กรรมการผู้ใดรับเงิน  หรือทรัพย์สิน  หรือประโยชน์อย่างอื่นทำนองเดียวกันจากษมาคมฌาปนกิจสงเคราะห์  โดยไม่มีสิทธิที่จะรับได้ตามมาตรา  ๓๒  ต้องระวางโทษจำคุกไม่เกินสามปีหรือปรับไม่เกินหกหมื่นบาท  หรือทั้งจำทั้งปรับ

คำอธิบาย  องค์ประกอบความผิดตามมาตรา  ๖๕  นั้นกำหนดไว้ว่า  กรรมการรับเงินหรือทรัพย์สินเพื่อประโยชน์อย่างอื่นจากสมาคมฯ  โดยไม่มีสิทธิที่จะรับตามมาตรา  ๓๒  ซึ่งบัญญัติให้กรรมการมีสิทธิรับเบี้ยประชุม  รับค่าพาหนะ  หรือประโยชน์อย่างอื่นทำนองเดียวกัน  เบี้ยประชุมหรือค่าพาหนะเท่านั้นและสมาคม ฯ  จะต้องวางระเบียบไว้ในจ่ายได้ด้วย


กรรมการไม่มีสิทธิได้รับค่าจ้างหรือประโยชน์อย่างอื่นทำนองเดียวกันจากสมาคมฌาปนกิจสงเคราะห์

ระเบียบของสมาคมฌาปนกิจสงเคราะห์ว่าด้วยการจ่ายเบี้ยประชุม  ค่าพาหนะหรือประโยชน์อย่างอื่นทำนองเดียวกันให้แก่กรรมการ  ต้องกระทำโดยมติของที่ประชุมใหญ่และต้องส่งสำเนาที่มีคำร้องว่าถูกต้องต่อนายทะเบียนด้วยถ้าหากไม่ทำดังกล่าวสมาคม ฯ  ก็ไม่อาจจ่ายเงินที่กล่าวให้แก่กรรมการได้  ดังนั้นถ้า
1. กรรมการรับเงินหรือทรัพย์สิน  หรือประโยชน์อย่างอื่นทำนองเดียวกันกับค่าจ้างโดยไม่มีสิทธิ
ที่จะรับค่าจ้างโดยไม่มีสิทธิที่จะรับตามมาตรา ๓๒  ได้แก่  ค่าจ้าง  หรือประโยชน์อย่างอื่นทำนองเดียวกันกับค่าจ้างเช่น เงินเดือน  เงินโบนัส  หรือค่าตอบแทนในการทำหน้าที่เรียกเก็บเงินสงเคราะห์จากสมาชิก
2. กรรมการรับเบี้ยประชุม  หรือค่าพาหนะ  หรือประโยชน์อย่างอื่นทำนองเดียวกันกับเบี้ย
ประชุม   ค่าพาหนะจากสมาคมฯ  โดยไม่มีระเบียบของสมาคมฯ  วางไว้ให้จ่ายได้
3. การวางระเบียบของสมาคมฯ  ว่าด้วยการจ่ายเบี้ยประชุม  ค่าพาหนะ  หรือประโยชน์อย่างอื่น
ทำนองเดียวกันกระทำโดยไม่ขอมติของที่ประชุมใหญ่  และเมื่อกรรมการฝ่าฝืนกระทำการดังที่กล่าวมาต้องระวางโทษตามที่กฎหมายบัญญัติ

หมายเหตุ  ตามมาตรา  ๓๒  กรรมการสมาคมฌาปนกิจสงเคราะห์ไม่อาจรับค่าจ้างหรือค่าตอบแทนในลักษณะเดียวกับค่าจ้างได้ไม่ว่ากรณีใด ๆ ทั้งสิ้น  เนื่องจากการดำเนินกิจการฌาปนกิจสงเคราะห์เป็นการดำเนินกิจการโดยมิได้ประสงค์หารายได้หรือกำไรมาแบ่งปันกัน  แต่กำหนดให้กรรมการมีสิทธิได้รับเบี้ยประชุม  ค่าพาหนะ  หรือประโยชน์อย่างอื่นทำนองเดียวกับเบี้ยประชุม  ค่าพาหนะ  ในการปฏิบัติหน้าที่ของกรรมการเป็นคราว ๆ ไปเพื่อช่วยเหลือให้กรรมการไม่ต้องรับภาระค่าใช้จ่ายในการเดินทางไปประชุมหรือปฏิบัติงานตามที่กฎหมายกำหนดทั้งนี้กรรมการจะมีสิทธิได้รับเบี้ยประชุม  ค่าพาหนะ  หรือประโยชน์อย่างอื่นทำนองเดียวกันจากสมาคมฯ  ได้ต้องวางเป็นระเบียบของสมาคมฯ  และต้องขอมติที่ประชุมใหญ่ด้วย

มาตรา  ๖๖  ผู้ใดฝ่าฝืนมาตรา  ๓๓ หรือมาตรา ๓๔  ต้องระวางโทษจำคุกไม่เกินสามปี  หรือปรับไม่เกินหกหมื่นหรือทั้งจำทั้งปรับ

คำอธิบาย  ประกอบความผิดตามมาตรา ๖๖  นั้นบัญญัติระวางโทษสำหรับผู้ที่ฝ่าฝืนในมาตรา  ๓๓  หรือมาตรา  ๓๔  กล่าวคือ  ผู้ชักชวน  ชี้ช่องหรือจัดการให้ผู้ใดเข้าเป็นสมาชิกสมาคมฌาปนกิจสงเคราะห์
1. ผู้ชักชวน  ชี้ช่อง  หรือจัดการให้ผู้ใดเข้าเป็นสมาชิกสมาคมฌานปนกิจสงเคราะห์ที่ยังไม่ได้จด
ทะเบียนโดยถูกต้องตามกฎหมาย (มาตรา ๓๓)
2. ผู้ชักชวน  ชี้ช่องหรือจัดการให้ผู้อื่นเข้าเป็นสมาชิกสมาคมฌาปนกิจสงเคราะห์ที่จดทะเบียน
โดยถูกต้องตามกฎหมาย (มาตรา ๓๔)  และผู้ชักชวน  ชี้ช่อง  หรือจัดการนั้นได้รับประโยชน์ตอบแทนเป็นเงินหรือทรัพย์สินอื่น  ไม่ว่าจะเป็นสินจ้างหรือค่าใช้จ่ายอื่น ๆ ซึ่งได้รับมาจากการชักชวน  ชี้ช่อง  หรือจัดการให้ผู้อื่นเข้าเป็นสมาชิกสมาคมฯ  แต่ถ้าการชักชวน  ชี้ช่องหรือจัดการตามมาตรา  ๓๔  นั้นผู้กระทำดังกล่าว
ไม่ได้รับประโยชน์ตอบแทนเป็นเงินหรือทรัพย์สินอื่นหรือไม่ได้รับประโยชน์อื่นใดจากการชักชวน  หรือจัดการ  เช่น  แนะนำในฐานะญาติ  เพื่อนฝูง  ผู้นั้นไม่มีความผิด

บทบัญญัตินี้ได้เพิ่มโทษปรับสูงขึ้น  เหมือนเช่นมาตราอื่นที่กล่าวมาแล้วเช่นกัน  ทั้งนี้เพื่อป้องกันมิให้บุคคลใดปฏิบัติดังกล่าว  ซึ่งจะกระทำการไปในทางการค้าหากำไรอันเป็นลักษณะของธุรกิจมากกว่ากิจการเพื่อการกุศลสาธารณะ  ต้องกำหนดโทษสำหรับผู้ฝ่าฝืนไว้  

มาตรา  ๖๗  ผู้ใดไม่ปฏิบัติตามคำสั่งนายทะเบียนหรือผู้ซึ่งนายทะเบียนมอบหมายหรือพนักงานเจ้าหน้าที่  หรือไม่อำนวยความสะดวกแก่นายทะเบียนหรือผู้ซึ่งนายทะเบียนมอบหมายหรือพนักงานเจ้าหน้าที่ตามมาตรา ๔๗  ต้องระวางโทษปรับไม่เกินห้าพันบาท

คำอธิบาย  องค์ประกอบความผิดตามมาตรา  ๖๗  ผู้ไม่ปฏิบัติตามคำสั่งหรืออำนวยความสะดวกแก่นายทะเบียนฯ ตามมาตรา ๔๗  กล่าวคือ
1. ไม่ปฏิบัติตามคำสั่งนายทะเบียนหรือผู้ซึ่งนายทะเบียนมอบหมายหรือพนักงานเจ้าหน้าที่  ใน
การปฏิบัติหน้าที่ตามมาตรา ๔๗
2. ไม่อำนวยความสะดวกแก่นายทะเบียนหรือผู้ซึ่งนายทะเบียนมอบหมายหรือพนักงานเจ้าหน้าที่  
ในการปฏิบัติตามมาตรา  ๔๗
3. การปฏิบัติหน้าที่ของนายทะเบียนหรือผู้ซึ่งนายทะเบียนมอบหมายหรือพนักงานเจ้าหน้าที่  
ตามมาตรา  ๔๗
๓.๑  การเข้าไปในสำนักงานของสมาคม ฯ  ในวันทำการระหว่างเวลาพระอาทิตย์ขึ้นถึง
พระอาทิตย์ตก  เพื่อตรวจสอบและควบคุมให้เป็นไปตามกฎหมาย
๓.๒  การสั่งให้กรรมการหรือเจ้าหน้าที่ของสมาคมฯ  ส่งหรือแสดงบัญชีและเอกสารของ
สมาคมฯ
๓.๓ การสอบถามกรรมการหรือเจ้าหน้าที่ของสมาคม ฯ  เกี่ยวกับการดำเนินกิจการ
ฌาปนกิจสงเคราะห์

 ๓.๔  การเรียกกรรมการหรือเจ้าหน้าที่ของสมาคมฯ  เพื่อสอบถามหรือแสดงข้อเท็จจริง
เกี่ยวกับการดำเนินกิจการฌาปนกิจสงเคราะห์

บทบัญญัติในมาตรานี้เป็นบทบัญญัติที่ให้ความคุ้มครองนายทะเบียน  ผู้ซึ่งนายทะเบียนมอบหมายหรือพนักงานเจ้าหน้าที่ในการปฏิบัติหน้าที่ตามพระราชบัญญัตินี้  ซึ่งผู้ฝ่าฝืนย่อมเป็นความผิดและต้องโทษตามกฎหมายนี้แล้ว  อาจเป็นความผิดทางอาญาได้อีกด้วย

มาตรา  ๖๘  กรรมการหรือเจ้าหน้าที่ของสมาคมฌาปนกิจสงเคราะห์  ผู้ใดไม่จัดการรักษาทรัพย์สินของสมาคมฌาปนกิจสงเคราะห์  หรือไม่ส่งมอบทรัพย์สิน  สมุดบัญชี  เอกสารหรือสิ่งอื่นของสมาคมฌาปนกิจสงเคราะห์ให้แก่ผู้ชำระบัญชีตามาตรา  ๕๘  ต้องระวางโทษจำคุกไม่เกินสองปี  หรือปรับไม่เกินสี่หมื่นบาท  หรือทั้งจำทั้งปรับ

คำอธิบาย  องค์ประกอบตามมาตรา ๖๘  กรรมการหรือเจ้าหน้าที่ไม่รักษาทรัพย์สินหรือไม่ส่งมอบทรัพย์สินให้แก่ผู้ชำระบัญชี
1. เมื่อสมาคมฌาปนกิจสงเคราะห์ต้องเลิกและชำระบัญชี  กรรมการหรือเจ้าหน้าที่ของสมาคมฯ  
ไม่จัดการรักษาทรัพย์สินทั้งหมดของสมาคมฯ  ไว้ก่อนที่ผู้ชำระบัญชีจะเรียกให้ส่งมอบ (มาตรา  ๕๘ วรรคหนึ่ง)
2. กรรมการหรือเจ้าหน้าที่ของสมาคมฌาปนกิจสงเคราะห์  ไม่ส่งมอบทรัพย์สิน  สมุดบัญชี  
เอกสารและสิ่งอื่นของสมาคมฯ  ให้แก่ผู้ชำระบัญชีเมื่อผู้ชำระบัญชีเรียกให้ส่งมอบ  (มาตรา ๕๘  วรรคสอง)

มาตรา  ๖๙  ผู้ใดแบ่งหรือโอนทรัพย์สินที่เหลืออยู่เมื่อได้ชำระบัญชีแล้วให้แก่บุคคลใดอันเป็นการฝ่าฝืนมาตรา ๖๐  ต้องระวางโทษจำคุกไม่เกินสามปี  หรือปรับไม่เกินหกหมื่นบาท  หรือทั้งจำทั้งปรับ

คำอธิบาย  องค์ประกอบความผิดตามมาตรา ๖๙  ผู้แบ่งโอนทรัพย์สินที่เหลืออยู่เมื่อได้ชำระบัญชีแล้วโดยฝ่าฝืนมาตรา ๖๐  กล่าวคือ
1. เมื่อชำระบัญชีแล้ว  มีการแบ่งทรัพย์ที่เหลืออยู่ให้กับสมาชิกสมาคมฌาปนกิจสงเคราะห์
2. เมื่อชำระบัญชีแล้ว  มีการแบ่งทรัพย์สินที่เหลืออยู่ให้กับบุคคลอื่นหรือนิติบุคคล  ซึ่งมิใช่
· สมาคมฌาปนกิจสงเคราะห์
· นิติบุคคลที่มีวัตถุประสงค์เกี่ยวกับการกุศลสาธารณะ
· ให้เป็นของแผ่นดิน
บทบัญญัติในมาตรานี้ยังคงหลักการเดิมไว้เป็นส่วนมากแต่ได้บัญญัติถ้อยคำให้ได้ความชัดเจนขึ้น
กว่าเดิม  กล่าวคือ  ทรัพย์สินที่เหลือจากการชำระบัญชีจะแบ่งแก่สมาชิกไม่ได้  แต่ให้โอนทรัพย์สินนั้นไปให้สมาคม ฯ  หรือนิติบุคคลอื่นที่มีวัตถุประสงค์เกี่ยวกับการกุศลสาธารณะตามข้อบังคับหรือตามมติที่ประชุมใหญ่หากไม่ระบุในข้อบังคับหรือที่ประชุมใหญ่ไม่มีมติให้ทรัพย์สินตกเป็นของแผ่นดิน  ซึ่งได้เพิ่มโทษปรับมากกว่าเดิมด้วย
บทเฉพาะกาล
-------------------------

มาตรา  ๗๐  นับแต่วันที่พระราชบัญญัตินี้ใช้บังคับให้ถือว่าสมาคมฌาปนกิจสงเคราะห์ที่
จดทะเบียนตามพระราชบัญญัติการฌาปนกิจสงเคราะห์ พ.ศ.  ๒๕๑๗  เป็นสมาคมฌาปนกิจสงเคราะห์ที่จดทะเบียนตามพระราชบัญญัตินี้
คำอธิบาย เนื่องจากพระราชบัญญัติการฌาปนกิจสงเคราะห์   พ.ศ.  ๒๕๔๕  เป็นการยกเลิกพระราชบัญญัติการฌาปนกิจสงเคราะห์  พ.ศ. ๒๕๑๗  ทั้งฉบับ  จึงเป็นผลให้การใดที่ได้กระทำตามพระราชบัญญัติการฌาปนกิจสงเคราะห์  พ.ศ.  ๒๕๑๗  ถูกยกเลิกไปด้วย  ฉะนั้นเพื่อยังให้มีผลรับรองสถานะความเป็นสมาคมฌาปนกิจสงเคราะห์  หรือรับรองกิจการต่าง ๆ ที่ได้กระทำโดยชอบตามพระราชบัญญัติการฌาปนกิจสงเคราะห์  พ.ศ. ๒๕๑๗  จึงบัญญัติเป็นบทเฉพาะกาลไว้ในมาตรา ๗๐  เพื่อรับรองดังกล่าว  ทั้งให้ถือว่าสมาคมฌาปนกิจสงเคราะห์  ที่จดทะเบียนตามพระราชบัญญัติ  พ.ศ.  ๒๕๑๗  เป็นสมาคมฌาปนกิจสงเคราะห์ที่จดทะเบียนตามพระราชบัญญัติ  พ.ศ. ๒๕๔๕  นี้ด้วย  สมาคมฌาปนกิจสงเคราะห์ที่จดทะเบียนไว้แล้ว  ก็ไม่ต้องมาจดทะเบียนใหม่  คงดำเนินกิจการสมาคมฌาปนกิจสงเคราะห์ไปได้เลย

มาตรา  ๗๑  นับแต่วันที่พระราชบัญญัตินี้ใช้บังคับ  ให้ถือว่าการฌาปนกิจสงเคราะห์ของส่วนราชการ  องค์การของรัฐ  หรือรัฐวิสาหกิจ  ที่ขึ้นทะเบียนตามพระราชบัญญัติการฌาปนกิจสงเคราะห์ พ.ศ. ๒๕๑๗  เป็นการฌาปนกิจสงเคราะห์ของส่วนราชการ  หน่วยงานของรัฐ  และรัฐวิสาหกิจที่ขึ้นทะเบียนตามพระราชบัญญัตินี้

คำอธิบาย  กรณีของการฌาปนกิจสงเคราะห์ของส่วนราชการ  องค์การของรัฐ  หรือรัฐวิสาหกิจ  ที่ขึ้นทะเบียนตามพระราชบัญญัติการฌาปนกิจสงเคราะห์  พ.ศ.  ๒๕๑๗ เช่นเดียวกัน  พระราชบัญญัติการฌาปนกิจสงเคราะห์  พ.ศ.  ๒๕๔๕  ได้บัญญัติรับรองสถานะไว้นี้ให้ถูกยกเลิกโดยผลของกฎหมายไปด้วย  โดยถือว่าการฌาปนกิจสงเคราะห์  ของส่วนราชการฯ  ตามพระราชบัญญัติ  บัญญัติ พ.ศ. ๒๕๔๕  นี้ด้วย  เช่นเดียวกับกรณีของสมาคมฌาปนกิจสงเคราะห์

มาตรา ๗๒  เมื่อคณะรัฐมนตรีอนุมัติให้เปลี่ยนทุนของรัฐวิสาหกิจใดเป็นหุ้นและจัดตั้งบริษัท  และนายทะเบียนหุ้นส่วนบริษัทตามประมวลกฎหมายแพ่งและพาณิชย์หรือนายทะเบียนตามกฎหมายว่าด้วยบริษัทมหาชนจำกัด  แล้วแต่กรณี  จดทะเบียนบริษัทนั้น  ตามกฎหมายว่าด้วยทุนรัฐวิสาหกิจแล้ว  ให้การฌาปนกิจสงเคราะห์ของรัฐวิสาหกิจที่ได้ขึ้นทะเบียนไว้ตามมาตรา ๕๐ แห่งพระราชบัญญัตินี้ยังคงดำเนินการได้ต่อไปจนกว่าจะมีการจดทะเบียนสมาคมฌาปนกิจสงเคราะห์ตามพระราชบัญญัตินี้  และให้โอนบรรดาสิทธิ  หน้าที่  และความรับผิดชอบของการฌาปนกิจสงเคราะห์ของรัฐวิสาหกิจนั้นไปเป็นของสมาคม
ฌาปนกิจสงเคราะห์ที่จดทะเบียนแล้วนี้  แต่ทั้งนี้ต้องไม่เกินหกสิบวันนับแต่วันจดทะเบียนบริษัทตามกฎหมายว่าด้วยทุนรัฐวิสาหกิจดังกล่าว

ในกรณีที่ไม่มีการดำเนินการตามวรรคหนึ่ง  ให้ถือว่าเป็นการเลิกการฌาปนกิจสงเคราะห์นั้น

คำอธิบาย  บทบัญญัติในมาตรา ๗๒  นี้  บัญญัติไว้รองรับในกรณีที่คณะรัฐมนตรีได้อนุมัติให้เปลี่ยนทุนของรัฐวิสาหกิจใดเป็นหุ้นและได้จัดตั้งเป็นบริษัท  และนายทะเบียนหุ้นบริษัทตามประมวลกฎหมายแพ่งและพาณิชย์หรือนายทะเบียนตามกฎหมายว่าด้วยบริษัทมหาชนจำกัดแล้วแต่กรณีได้จดทะเบียนบริษัทนั้นตามกฎหมายว่าด้วยทุนรัฐวิสาหกิจแล้ว  กฎหมายมีเจตนารับรองให้การฌาปนกิจสงเคราะห์ของรัฐวิสาหกิจนั้นดำเนินการต่อไปได้  แต่ต้องไปยื่นคำร้องขอจดทะเบียนเป็นสมาคมฌาปนกิจสงเคราะห์ให้เสร็จสิ้นเสียภายในหกสิบวันนับแต่วันที่จดทะเบียนตั้งบริษัทตามกำหนดทุนรัฐวิสาหกิจเพราะเหตุว่า  เมื่อรัฐวิสาหกิจแปรรูเป็นบริษัทจำกัดแล้วความเป็นรัฐวิสาหกิจย่อมสิ้นสุดลงและมีสภาพเป็นเอกชนโดยบริบูรณ์ดังนั้นหากประสงค์จะดำเนินกิจการฌาปนกิจสงเคราะห์อยู่ก็ต้องไปจดทะเบียนเป็นสมาคมฯ  กล่าวคือจะต้องมีผู้ร่วมก่อการจัดตั้งสมาคมฯ  ไม่น้อยกว่า ๗ คน  ยื่นคำร้องต่อนายทะเบียนประจำท้องที่พร้อมข้อบังคับเพื่อขดจดทะเบียนเป็นสมาคมฯ  ตามพระราชบัญญัตินี้เหมือนการเริ่มก่อการจัดตั้งสมาคม ฯ  ใหม่ทุกประการ

อย่างไรก็ตามในกรณีที่รัฐวิสาหกิจแปรรูปเป็นบริษัทจำกัดนั้นต้องพิจารณาถึงกฎหมายว่าด้วยหุ้นรัฐวิสาหกิจนั้นด้วย  ถ้ารัฐวิสาหกิจใดที่แปรรูปแล้วแต่รัฐยังถือหุ้นเกินกว่าร้อยละห้าสิบ  เช่นนี้  ถือว่าความเป็นรัฐวิสาหกิจยังคงมีสภาพเป็นรัฐวิสาหกิจอยู่  การฌาปนกิจสงเคราะห์ของรัฐวิสาหกิจนั้น  ก็ไม่จำต้องยื่นคำร้องขอจดทะเบียนจัดตั้งเป็นสมาคมฌาปนกิจสงเคราะห์  แต่สามารถดำเนินกิจการการฌาปนกิจสงเคราะห์ต่อไปได้  จนกว่ารัฐจะถือหุ้นในกิจการนั้นน้อยกว่าร้อยละห้าสิบ  จึงจะต้องยื่นคำขอจดทะเบียนจัดตั้งเป็นสมาคมฌาปนกิจสงเคราะห์

ส่วนในกรณีที่การฌาปนกิจสงเคราะห์ไม่จัดการตามวรรคหนึ่งของมาตรา  ๗๒  กล่าวคือไม่ขอจดทะเบียนจัดตั้งเป็นสมาคมฌาปนกิจสงเคราะห์เสียให้เรียบร้อยภายในหกสิบวันดังกล่าว  ให้ถือว่าเป็นการเลิกการฌาปนกิจสงเคราะห์นั้น

มาตรา ๗๓  ให้บรรดากฎกระทรวง  ระเบียบ  ประกาศ  หรือคำสั่งที่ออกตามพระราชบัญญัติการฌาปนกิจสงเคราะห์  พ.ศ.  ๒๕๑๗  คงใช้บังคับได้ต่อไปเท่าที่ไม่ขัดหรือแย้งกับพระราชบัญญัตินี้  ทั้งนี้จนกว่าจะมีกฎกระทรวง  ระเบียบ  ประกาศ  หรือคำสั่งออกมาใช้บังคับแทนภายในหนึ่งร้อยแปดสิบวันนับแต่วันที่พระราชบัญญัตินี้ใช้บังคับ

คำอธิบาย  บทบัญญัติในมาตรา ๗๓  นี้เป็นการบัญญัติติรับรองคุ้มครองถึงบรรดากฎกระทรวง  ระเบียบ  ประกาศ  หรือคำสั่งที่ออกกฎหมายพระราชบัญญัติการฌาปนกิจสงเคราะห์  พ.ศ.  ๒๕๑๗  คงใช้บังคับต่อไปได้เท่าที่ไม่ขัดหรือแย้งกับพระราชบัญญัติการฌาปนกิจสงเคราะห์ พ.ศ.  ๒๕๔๕  นี้  ทั้งนี้จนกว่าจะมีกฎกระทรวง  ระเบียบประกาศหรือคำสั่งออกมาใช้บังคับแทนภายในหนึ่งร้อยแปดสิบวันนับแต่
วันที่พระราชบัญญัติฌาปนกิจสงเคราะห์   พ.ศ. ๒๕๔๕   ใช้บังคับแต่มิได้หมายความว่าถ้ากฎกระทรวง  ระเบียบ  ประกาศ  หรือคำสั่งที่ออกตามความในพระราชบัญญัติ  พ.ศ. ๒๕๔๕  ยังมิได้ออกมาใช้บังคับภายในหนึ่งร้อยแปดสิบวันแล้วจะไม่สามารถปฏิบัติงานอันเกี่ยวกับสมาคมฌาปนกิจสงเคราะห์ได้  ระยะเวลาหนึ่งร้อยแปดสิบวันได้แก้ไขเพิ่มเติมในชั้นกรรมาธิการของวุฒิสมาชิกโดยมีเจตนาที่จะบังคับเจ้าหน้าที่ผู้ปฏิบัติงานในการออกกฎหมายลูกบทดังกล่าวเร่งรีบให้ดำเนินการให้แล้วเสร็จโดยเร็ว  มิใช่มีเจตนาจะทำให้กฎหมายลูกบทตามพระราชบัญญัติการฌาปนกิจสงเคราะห์  พ.ศ.  ๒๕๑๗  สิ้นผลไปแต่อย่างใด  ซึ่งจะเกิดปัญหาในทางปฏิบัติดังนั้น  แม้ระยะเวลาจะล่วงเลยเกินกว่าหนึ่งร้อยแปดสิบวันแล้วก็ตามถ้ายังไม่มีกฎกระทรวง  ระเบียบ  ประกาศหรือคำสั่งที่ออกตามความในพระราชบัญญัติการฌาปนกิจสงเคราะห์ พ.ศ. ๒๕๔๕  มาใช้บังคับกฎกระทรวง  ระเบียบ  ประกาศหรือคำสั่งที่ออกตามความในพระราชบัญญัติการฌาปนกิจสงเคราะห์  พ.ศ. ๒๕๑๗  ที่ยังคงใช้บังคับต่อไปได้ก็ยังคงใช้ได้ต่อไป    ซึ่งจะทำให้ไม่เกิดช่องว่างในการปฏิบัติงาน
****************************************

คำอธิบายเรียงมาตราตามพระราชบัญญัติการฌาปนกิจสงเคราะห์ พ.ศ.2545  โดย นายประกิต  สนธิรัตน  ผู้อำนวยการกองนิติการ  

คำอธิบายเรียงมาตราตามพระราชบัญญัติการฌาปนกิจสงเคราะห์ พ.ศ.2545  โดย นายประกิต  สนธิรัตน  ผู้อำนวยการกองนิติการ  

